
ΕΙΣΑΓΩΓΗ 

Σκοπός της Διεθνούς Ομοσπονδίας Λογιστών (ΔΟΛ), όπως αυτός ορίζεται στο καταστατικό της, είναι «για την εξυπηρέτηση του δημοσίου συμφέροντος, η ΔΟΛ θα συνεχίσει να ενδυναμώνει το παγκόσμιο λογιστικό επάγγελμα και να συνεισφέρει στην ανάπτυξη ισχυρών διεθνών οικονομιών δημιουργώντας και προωθώντας την εφαρμογή υψηλής ποιότητας επαγγελματικών προτύπων, προάγοντας τη διεθνή σύγκλιση αυτών των προτύπων και διατυπώνοντας ευθαρσώς θέσεις σε θέματα δημοσίου συμφέροντος όπου η εμπειρογνωμοσύνη του επαγγέλματος είναι κατ’ εξοχήν συναφής.» Στην προσπάθεια επίτευξης αυτού του σκοπού, το Συμβούλιο της ΔΟΛ έχει συστήσει το Συμβούλιο Προτύπων Δεοντολογίας για Λογιστές για να αναπτύξει και εκδώσει, υπό την αρμοδιότητά του, πρότυπα δεοντολογίας υψηλής ποιότητας και άλλες θέσεις για επαγγελματίες λογιστές προς χρήση ανά τον κόσμο.

Ο παρών Κώδικας Δεοντολογίας για Επαγγελματίες Λογιστές θέτει τις δεοντολογικές υποχρεώσεις των επαγγελματιών λογιστών. Κάθε ινστιτούτο – μέλος της ΔΟΛ ή επιχείρηση δεν μπορεί να εφαρμόζει πρότυπα λιγότερο αυστηρά από αυτά που διατυπώνονται στον παρόντα Κώδικα. Εάν όμως, κάποιο Ινστιτούτο – μέλος ή επιχείρηση αδυνατεί βάσει νόμου ή κανονισμού, να εφαρμόσει ορισμένα μέρη του παρόντος Κώδικα, πρέπει να εφαρμόζει ανεξαιρέτως όλα τα υπόλοιπα μέρη του Κώδικα. 

Ορισμένες δικαιοδοσίες μπορεί να έχουν απαιτήσεις ή οδηγίες που διαφέρουν από τον παρόντα Κώδικα. Οι Επαγγελματίες λογιστές πρέπει να γνωρίζουν τις διαφορές αυτές και να συμμορφώνονται με τις αυστηρότερες απαιτήσεις και οδηγίες εκτός εάν αυτό απαγορεύεται από νόμο ή κανονισμό.

ΜΕΡΟΣ A: ΓΕΝΙΚΗ ΕΦΑΡΜΟΓΗ ΤΟΥ ΚΩΔΙΚΑ

Παράγραφος 100

Εισαγωγή και Βασικές Αρχές 

100.1
Χαρακτηριστικό γνώρισμα του λογιστικού επαγγέλματος είναι η αποδοχή της ευθύνης να ενεργεί υπέρ του δημοσίου συμφέροντος. Επομένως, ευθύνη του επαγγελματία λογιστή( δεν είναι να ικανοποιεί αποκλειστικά τις ανάγκες κάθε πελάτη ή εργοδότη του. Ενεργώντας προς το δημόσιο συμφέρον, ο επαγγελματίας λογιστής πρέπει να παρακολουθεί τις δεοντολογικές απαιτήσεις του παρόντος Κώδικα και να συμμορφώνεται με αυτές. 

100.2
Ο παρών Κώδικας αποτελείται από τρία μέρη. Το Μέρος A θεσπίζει τις βασικές αρχές επαγγελματικής δεοντολογίας για τους επαγγελματίες λογιστές και παρέχει το εννοιολογικό πλαίσιο για την εφαρμογή των αρχών αυτών. Το εννοιολογικό πλαίσιο παρέχει οδηγίες επί των βασικών αρχών δεοντολογίας. Οι επαγγελματίες λογιστές καλούνται να εφαρμόσουν το εννοιολογικό πλαίσιο ώστε να εξατομικεύουν τις απειλές κατά την εφαρμογή των βασικών αρχών, να αξιολογούν τη σπουδαιότητά τους και εάν αυτές οι απειλές είναι άλλες εκτός από καθαρά ασήμαντες(, να χρησιμοποιούν μέτρα προστασίας για την εξάλειψή τους ή για την μείωσή τους σε αποδεκτό επίπεδο έτσι, ώστε να μην περιορίζεται η συμμόρφωση με τις βασικές αρχές.  

100.3 Τα Μέρη Β και Γ περιγράφουν τον τρόπο με τον οποίο το εννοιολογικό πλαίσιο πρέπει να εφαρμόζεται σε συγκεκριμένες περιπτώσεις. Παρέχουν τα κατάλληλα παραδείγματα μέτρων προστασίας για την αντιμετώπιση απειλών στη συμμόρφωση προς τις βασικές αρχές, καθώς και παραδείγματα περιπτώσεων όπου δεν υπάρχουν μέτρα προστασίας ώστε να αντιμετωπιστούν οι απειλές και συνεπώς η δραστηριότητα ή η σχέση που δημιουργεί τις απειλές αυτές πρέπει να αποφευχθεί. Το Μέρος B έχει εφαρμογή στους επαγγελματίες λογιστές σε δημόσια άσκηση του επαγγέλματος*. Το μέρος Γ έχει εφαρμογή στους επαγγελματίες λογιστές επιχειρήσεων. Οι επαγγελματίες λογιστές σε δημόσια άσκηση του επαγγέλματος μπορούν επίσης να βρουν οδηγίες σχετικά με τυχόν ειδικές τους περιπτώσεις στο Μέρος Γ. 

Βασικές Αρχές (Fundamental Principles)

100.4 Ο επαγγελματίας λογιστής καλείται να εφαρμόσει τις ακόλουθες βασικές αρχές: 

(α)  Ακεραιότητα (Integrity)

Ο επαγγελματίας λογιστής πρέπει να είναι έντιμος και ειλικρινής σε όλες τις  επαγγελματικές και επιχειρηματικές σχέσεις του. 

(β) Αντικειμενικότητα (Objectivity)

Ο επαγγελματίας λογιστής δεν πρέπει να επιτρέπει τη μεροληψία, τη σύγκρουση συμφερόντων, ή την πέραν του δέοντος επιρροή των άλλων, να υπερισχύουν της επαγγελματικής ή επιχειρηματικής κρίσης του. 

(γ) Επαγγελματική Ικανότητα και Οφειλόμενη Επιμέλεια (Professional Competence and Due Care)

Ο επαγγελματίας λογιστής έχει συνεχές καθήκον να διατηρεί την επαγγελματική του γνώση και δεξιότητα στο απαιτούμενο επίπεδο που διασφαλίζει ότι ο πελάτης ή εργοδότης του λαμβάνει ποιοτικές επαγγελματικές υπηρεσίες βάσει των τρεχουσών εξελίξεων της αγοράς, της ισχύουσας νομοθεσίας και των τεχνικών. Ο επαγγελματίας λογιστής πρέπει να ενεργεί με επιμέλεια και σύμφωνα με τα τεχνικά και επαγγελματικά πρότυπα που ισχύουν, όταν παρέχει επαγγελματικές υπηρεσίες(. 
(δ) Εχεμύθεια (Confidentiality)

Ο επαγγελματίας λογιστής πρέπει να σέβεται το απόρρητο της πληροφόρησης που αποκτάται κατά την επαγγελματική και επιχειρηματική σχέση του και δεν πρέπει να αποκαλύπτει κάθε τέτοια πληροφορία σε τρίτα πρόσωπα χωρίς την κατάλληλη και ειδική εξουσιοδότηση, εκτός εάν υπάρχει νομικό ή επαγγελματικό δικαίωμα ή καθήκον αποκάλυψης πληροφοριών. Οι εμπιστευτικές πληροφορίες που αποκτώνται κατά την επαγγελματική και επιχειρηματική σχέση δεν πρέπει να χρησιμοποιούνται για ίδιον όφελος του επαγγελματία λογιστή ή τρίτων μερών. 

(ε) Επαγγελματική Συμπεριφορά (Professional Behavior)

Ο επαγγελματίας λογιστής πρέπει να συμμορφώνεται με τους ισχύοντες νόμους και κανονισμούς και πρέπει να αποφεύγει κάθε πράξη που δυσφημεί το επάγγελμα.

Καθεμία από τις ανωτέρω βασικές αρχές αναλύεται λεπτομερέστερα στις Παραγράφους 110 – 150. 

Προσέγγιση  Εννοιολογικού Πλαισίου (Conceptual Framework Approach) 

100.5
Οι συνθήκες με τις οποίες οι επαγγελματίες λογιστές εργάζονται μπορούν να εγείρουν ορισμένες απειλές κατά της συμμόρφωσης με τις βασικές αρχές. Είναι αδύνατο να προσδιοριστεί κάθε περίπτωση που δημιουργεί τέτοιες απειλές και να οριστούν τα κατάλληλα μέτρα μείωσής τους. Επιπρόσθετα, η φύση των συμφωνιών και των εργασιών που ανατίθενται μπορεί να διαφέρουν και συνεπώς να υπάρχουν διαφορετικές απειλές, για τις οποίες απαιτείται η εφαρμογή διαφορετικών  μέτρων προστασίας. Κατά συνέπεια, η τήρηση εννοιολογικού πλαισίου που απαιτεί από τον επαγγελματία λογιστή να εξατομικεύει, να αξιολογεί και να αντιμετωπίζει τις απειλές ώστε να συμμορφώνεται με τις βασικές αρχές, και όχι απλά να εφαρμόζει συγκεκριμένους και ίσως αυθαίρετους κανόνες, είναι υπέρ του δημοσίου συμφέροντος. Ο παρών Κώδικας παρέχει ένα πλαίσιο για να βοηθήσει τον επαγγελματία λογιστή να εξατομικεύει, να αξιολογεί και να αντιμετωπίζει τις απειλές ώστε να συμμορφώνεται με  τις βασικές αρχές. Εάν οι απειλές που εξατομικεύονται είναι άλλες εκτός από καθαρά ασήμαντες, ο επαγγελματίας λογιστής πρέπει να εφαρμόζει μέτρα προστασίας που είναι κατάλληλα για την εξάλειψή τους ή την μείωσή τους σε αποδεκτό επίπεδο, έτσι ώστε  η συμμόρφωση με τις βασικές αρχές να μην περιορίζεται. 

100.6
Ο επαγγελματίας λογιστής υποχρεούται να αξιολογεί τυχόν απειλές κατά της συμμόρφωσης με τις βασικές αρχές όταν ο ίδιος γνωρίζει ή λογικά είναι αναμενόμενο να γνωρίζει περιστάσεις ή σχέσεις που μπορεί να περιορίσουν τη συμμόρφωση με τις βασικές αρχές. 

100.7
Ο επαγγελματίας λογιστής υποχρεούται να λαμβάνει υπόψη του τόσο τους ποιοτικούς όσο και τους ποσοτικούς παράγοντες κατά την αξιολόγηση της σοβαρότητας μιας απειλής. Εάν ο επαγγελματίας λογιστής αδυνατεί να εφαρμόσει τα κατάλληλα μέτρα προστασίας, ο επαγγελματίας λογιστής πρέπει να αρνηθεί ή να διακόψει την παροχή της συγκεκριμένης υπηρεσίας ή όπου αυτό κρίνεται απαραίτητο να παραιτηθεί από τον πελάτη( (στην περίπτωση επαγγελματία λογιστή σε δημόσια άσκηση του επαγγέλματος) ή από τον οργανισμό στον οποίο απασχολείται (στην περίπτωση του επαγγελματία λογιστή επιχειρήσεων).

100.8
Ο επαγγελματίας λογιστής μπορεί να παραβιάσει ακούσια μια διάταξη του παρόντος Κώδικα. Τέτοια ακούσια παραβίαση, ανάλογα με τη φύση και τη σοβαρότητα του θέματος, μπορεί να μην περιορίζει τη συμμόρφωση με τις προβλεπόμενες βασικές αρχές, εάν η παραβίαση αυτή αποκαλυφθεί, διορθωθεί εγκαίρως και εφαρμοστούν τα απαραίτητα μέτρα προστασίας. 

100.9
Τα Μέρη Β και Γ του παρόντος Κώδικα περιλαμβάνουν παραδείγματα που έχουν σκοπό να περιγράψουν τον τρόπο εφαρμογής του εννοιολογικού πλαισίου. Τα παραδείγματα δεν αποσκοπούν να αποτελέσουν απόλυτη λίστα όλων των περιπτώσεων που έχουν αντιμετωπιστεί από έναν επαγγελματία λογιστή και που θα μπορούσαν να δημιουργήσουν απειλές κατά της συμμόρφωσης προς τις βασικές αρχές, ούτε  πρέπει να ερμηνεύονται ως τέτοια. Συνεπώς, δεν είναι αρκετό για έναν επαγγελματία λογιστή να συμμορφώνεται μόνο με τα παραδείγματα που παρατίθενται, αλλά πρέπει να εφαρμόζει το πλαίσιο στις συγκεκριμένες συνθήκες που αντιμετωπίζει.  

Απειλές  και Μέτρα Προστασίας  (Threats and Safeguards)

100.10
Η συμμόρφωση με τις βασικές αρχές ενδέχεται να απειληθεί από μια ευρύτατη ποικιλία περιστάσεων. Πολλές από τις απειλές εμπίπτουν στις ακόλουθες κατηγορίες: 

(α) Απειλές λόγω προσωπικού συμφέροντος, οι οποίες μπορεί να προκύψουν ως αποτέλεσμα χρηματοοικονομικών ή άλλων συμφερόντων του επαγγελματία λογιστή ή των αμέσων ή στενών μελών της οικογένειάς του, 

(β) Απειλές λόγω αυτοεπισκοπήσεως, οι οποίες μπορεί να προκύψουν όταν χρειάζεται να γίνει επαναξιολόγηση προηγούμενης κρίσης από τον υπεύθυνο για εκείνη την κρίση επαγγελματία λογιστή, 

(γ) Απειλές λόγω συνηγορίας, οι οποίες μπορεί να προκύψουν όταν ο επαγγελματίας λογιστής προωθεί θέση ή άποψη σε σημείο που να μπορεί να περιορισθεί η αντικειμενικότητα που πρέπει να επιδεικνύει 

(δ) Απειλές λόγω οικειότητας, οι οποίες μπορεί να προκύψουν όταν, λόγω στενής σχέσης, ο επαγγελματίας λογιστής υποστηρίζει υπερβολικά τα συμφέροντα των άλλων, και 

(ε) Απειλές λόγω εκφοβισμού, οι οποίες μπορεί να προκύψουν όταν ο επαγγελματίας λογιστής μπορεί να αποτραπεί από το να ενεργήσει αντικειμενικά εξ αιτίας πραγματικών ή υπονοούμενων απειλών. 

Τα Μέρη Β και Γ του παρόντος Κώδικα, αντιστοίχως, παρέχουν παραδείγματα περιπτώσεων που μπορούν να δημιουργήσουν αυτές οι κατηγορίες απειλών στους επαγγελματίες λογιστές, είτε είναι σε δημόσια άσκηση του επαγγέλματος, είτε στις επιχειρήσεις. Οι επαγγελματίες λογιστές, που είναι σε δημόσια άσκηση του επαγγέλματος μπορούν επίσης να βρουν οδηγίες σχετικές με τις ιδιαίτερες περιπτώσεις τους στο Μέρος Γ.

100.11
Τα μέτρα προστασίας που μπορούν να εξαλείψουν ή να ελαττώσουν σε αποδεκτό επίπεδο τέτοιες απειλές εμπίπτουν σε δύο μεγάλες κατηγορίες: 

(α)  Μέτρα προστασίας  που δημιουργούνται από το επάγγελμα, τη νομοθεσία ή τους κανονισμούς, και 

(β)  Μέτρα προστασίας στο εργασιακό περιβάλλον. 

100.12 Τα μέτρα προστασίας που δημιουργούνται από το επάγγελμα, τη νομοθεσία ή τους κανονισμούς περιλαμβάνουν τα ακόλουθα, χωρίς να περιορίζονται σε αυτά:

 Απαιτήσεις εκπαίδευσης, κατάρτισης και προϋπηρεσίας για ένταξη στο επάγγελμα.

· Απαιτήσεις διαρκούς επαγγελματικής εξέλιξης.

· Κανονισμοί εταιρικής διακυβέρνησης.

· Επαγγελματικά πρότυπα.

· Επαγγελματική ή κανονιστική εποπτεία και πειθαρχικές διαδικασίες.

· Εξωτερική επισκόπηση από νομικά εξουσιοδοτημένο τρίτο μέρος, των αναφορών, δηλώσεων, εγγράφων επικοινωνίας ή πληροφοριών που παράγονται από τον επαγγελματία λογιστή. 

100.13 Τα Μέρη Β και Γ του παρόντος Κώδικα, αντιστοίχως, πραγματεύονται τα μέτρα προστασίας στο εργασιακό περιβάλλον για τους επαγγελματίες λογιστές, είτε είναι σε δημόσια άσκηση του επαγγέλματος, είτε σε επιχειρήσεις. 

100.14 Ορισμένα μέτρα προστασίας μπορεί να αυξήσουν την πιθανότητα εξατομίκευσης ή αποτροπής μη δεοντολογικής συμπεριφοράς. Τέτοια μέτρα προστασίας, τα οποία μπορεί να δημιουργηθούν από το λογιστικό επάγγελμα, τη νομοθεσία, τους κανονισμούς ή από τον εργοδότη οργανισμό, περιλαμβάνουν τα ακόλουθα, χωρίς να περιορίζονται σε αυτά: 

• Αποτελεσματικό, καλά διαφημισμένο σύστημα παραπόνων που θα λειτουργεί από τον εργοδότη οργανισμό, το επάγγελμα ή τον νομοθέτη, και θα δίνει τη δυνατότητα σε συναδέλφους, εργοδότες και μέλη του κοινού να προσέξουν φαινόμενα αντιεπαγγελματικής ή αντιδεοντολογικής συμπεριφοράς. 

• Σαφή δήλωση ανάληψης υποχρέωσης για αναφορά κάθε παραβίασης δεοντολογικών απαιτήσεων.

100.15
Η φύση των μέτρων προστασίας που πρόκειται να εφαρμοστούν θα ποικίλει ανάλογα με τις περιπτώσεις. Κατά την άσκηση της επαγγελματικής κρίσης του, ο επαγγελματίας λογιστής πρέπει να λαμβάνει υπόψη του τι θα θεωρούσε μη αποδεκτό ένα λογικό και πληροφορημένο τρίτο μέρος, γνωρίζοντας όλες τις σχετικές πληροφορίες, περιλαμβανομένων της σημασίας της απειλής και των μέτρων προστασίας που εφαρμόζονται.

Επίλυση Δεοντολογικών Συγκρούσεων (Ethical Conflict Resolution)

100.16
Κατά την αξιολόγηση της συμμόρφωσης με τις βασικές αρχές, ο επαγγελματίας λογιστής μπορεί να κληθεί να επιλύσει σύγκρουση κατά την εφαρμογή των βασικών αρχών.

100.17 Κατά την έναρξη επίσημης ή ανεπίσημης διαδικασίας επίλυσης συγκρούσεως, ο επαγγελματίας λογιστής, λειτουργώντας είτε ατομικά ή μαζί με άλλους, ως μέρος της διαδικασίας επίλυσης πρέπει να λάβει υπόψη του τα ακόλουθα: 

(α) Σχετικά γεγονότα 

(β) Εμπλεκόμενα δεοντολογικά θέματα

(γ) Βασικές αρχές που σχετίζονται με την υπό εξέταση υπόθεση 

(δ) Ισχύουσες εσωτερικές διαδικασίες, και 

(ε) Εναλλακτικούς τρόπους δράσης

Έχοντας λάβει υπόψη του αυτά τα θέματα, ο επαγγελματίας λογιστής πρέπει να καθορίσει τον κατάλληλο τρόπο δράσης που να είναι συνεπής με τις καθορισμένες βασικές αρχές. Ο επαγγελματίας λογιστής πρέπει επίσης να σταθμίσει τις συνέπειες κάθε πιθανού τρόπου δράσης. Εάν η υπόθεση παραμένει ανεπίλυτη, ο επαγγελματίας λογιστής πρέπει να απευθυνθεί σε άλλα κατάλληλα πρόσωπα εντός της επιχείρησης( ή του εργοδότη οργανισμού ζητώντας βοήθεια για την ανεύρεση λύσης.

100.18 Όταν η υπόθεση περιλαμβάνει σύγκρουση με τον οργανισμό ή εντός αυτού, ο επαγγελματίας λογιστής πρέπει επίσης να συμβουλευτεί τους υπεύθυνους διακυβέρνησης του οργανισμού, όπως το διοικητικό συμβούλιο ή την επιτροπή ελέγχου. 

100.19 Μπορεί να είναι προς όφελος του επαγγελματία λογιστή να καταγράψει το περιεχόμενο της υπόθεσης και τις λεπτομέρειες κάθε συζήτησης που διεξάγεται καθώς και κάθε απόφασης που λαμβάνεται αναφορικά με την υπόθεση αυτή. 

100.20 Εάν μια σοβαρή σύγκρουση δεν μπορεί να επιλυθεί, ο επαγγελματίας λογιστής μπορεί να ζητήσει επαγγελματική συμβουλή από τον αντίστοιχο επαγγελματικό οργανισμό ή από νομικούς συμβούλους, λαμβάνοντας έτσι οδηγίες επί δεοντολογικών θεμάτων χωρίς να παραβιαστεί η εχεμύθεια. Για παράδειγμα, ο επαγγελματίας λογιστής μπορεί να ανακαλύψει απάτη, η αναφορά της οποίας θα παραβίαζε την ευθύνη σεβασμού στην εχεμύθεια που οφείλει να έχει ο επαγγελματίας λογιστής. Ο επαγγελματίας λογιστής πρέπει να ζητήσει νομική συμβουλή ώστε να αποφασίσει εάν απαιτείται αναφορά επί του θέματος. 

100.21 Εάν η δεοντολογική σύγκρουση παραμένει ανεπίλυτη, ο επαγγελματίας λογιστής πρέπει, έχοντας εξαντλήσει όλες τις πιθανότητες επίλυσης, να αποποιηθεί, εάν αυτό είναι εφικτό, την ανάμιξή του στην υπόθεση που προκαλεί τη σύγκρουση. Ο επαγγελματίας λογιστής μπορεί, δεδομένων των συγκεκριμένων συνθηκών, να αποφασίσει την αποχώρησή του από την ομάδα ανάθεσης( ή την ειδική ανάθεση ή ακόμα και να παραιτηθεί εντελώς από την ανάθεση, την επιχείρηση ή τον  εργοδότη  οργανισμό. 

Παράγραφος 110

Ακεραιότητα (Integrity) 
110.1 Η αρχή της ακεραιότητας επιβάλει σε όλους τους επαγγελματίες λογιστές να είναι ευθείς και ειλικρινείς στις επαγγελματικές και επιχειρηματικές σχέσεις τους. Η ακεραιότητα επίσης συνεπάγεται δίκαιη αντιμετώπιση και ακριβολογία. 

110.2 Ο επαγγελματίας λογιστής δεν πρέπει να σχετίζεται με αναφορές, δηλώσεις, επικοινωνίες ή λοιπές πληροφορίες εάν πιστεύει πως η πληροφόρηση αυτή:

(α) Περιέχει ουσιώδες λάθος ή παραπλανητική δήλωση 

(β) Περιέχει ανεύθυνα παρεχόμενες δηλώσεις ή πληροφορίες, ή 

(γ) Παραλείπει ή αποκρύπτει πληροφόρηση που απαιτείται να περιλαμβάνεται όταν τέτοια παράλειψη ή απόκρυψη θα ήταν παραπλανητική. 

110.3 Ο επαγγελματίας λογιστής δεν θεωρείται ότι παραβιάζει την παράγραφο 110.2 εάν ο επαγγελματίας λογιστής παράσχει τροποποιημένη έκθεση σε σχέση με το θέμα που περιλαμβάνεται στην παράγραφο 110.2.

Παράγραφος 120

Αντικειμενικότητα (Objectivity) 

120.1 Η αρχή της αντικειμενικότητας επιβάλει σε όλους τους επαγγελματίες λογιστές την υποχρέωση να μην περιορίζουν την επαγγελματική ή επιχειρηματική κρίση τους λόγω μεροληψίας, σύγκρουσης συμφερόντων, ή αδικαιολόγητης επιρροής τρίτων.

120.2 Ο επαγγελματίας λογιστής μπορεί να εκτεθεί σε καταστάσεις που μπορούν να απομειώσουν την αντικειμενικότητά του. Είναι πρακτικώς αδύνατο να οριστούν και να περιγραφούν όλες αυτές οι περιπτώσεις. Σχέσεις που θεωρούνται μεροληπτικές ή επηρεάζουν αδικαιολόγητα την επαγγελματική κρίση του επαγγελματία λογιστή, πρέπει να αποφεύγονται.  

Παράγραφος 130

Επαγγελματική Ικανότητα και Οφειλόμενη Επιμέλεια 

(Professional Competence and Due Care) 

130.1 Η αρχή της επαγγελματικής ικανότητας και οφειλόμενης επιμέλειας επιβάλει στους επαγγελματίες λογιστές τις ακόλουθες υποχρεώσεις: 

(α) Να διατηρούν την επαγγελματική τους γνώση και δεξιότητα στο απαιτούμενο επίπεδο έτσι ώστε να διασφαλίζεται ότι οι πελάτες ή οι εργοδότες τους λαμβάνουν αξιόπιστες επαγγελματικές υπηρεσίες, και 

(β) Να ενεργούν με επιμέλεια και σύμφωνα με τα τεχνικά και επαγγελματικά πρότυπα που ισχύουν, όταν παρέχουν τις επαγγελματικές υπηρεσίες τους. 

130.2 Οι αξιόπιστες επαγγελματικές υπηρεσίες απαιτούν την άσκηση αυστηρής κρίσης κατά την εφαρμογή της επαγγελματικής γνώσης και δεξιότητας που απαιτείται για την παροχή αυτών των υπηρεσιών. Η επαγγελματική ικανότητα μπορεί να χωριστεί σε δύο φάσεις: 

(α) Απόκτηση επαγγελματικής ικανότητας, και 

(β) Διατήρηση επαγγελματικής ικανότητας. 

130.3 Η διατήρηση της επαγγελματικής ικανότητας απαιτεί συνεχή γνώση και πλήρη κατανόηση των σχετικών τεχνικών, επαγγελματικών και επιχειρηματικών εξελίξεων. Η διαρκής επαγγελματική εξέλιξη αναπτύσσει και διατηρεί τις ικανότητες εκείνες που επιτρέπουν σε έναν επαγγελματία λογιστή να αποδίδει ανταγωνιστικά μέσα στα επαγγελματικά περιβάλλοντα. 

130.4 Η επιμέλεια περιλαμβάνει την ευθύνη να ενεργεί σύμφωνα με τις απαιτήσεις μιας ανάθεσης, προσεχτικά, διεξοδικά και εμπρόθεσμα. 

130.5 Ο επαγγελματίας λογιστής πρέπει να λαμβάνει τα κατάλληλα μέτρα ώστε να διασφαλίζει ότι αυτοί που εργάζονται υπ’ αυτόν έχουν την κατάλληλη εκπαίδευση και επίβλεψη ως προς την επαγγελματική τους ικανότητα. 

130.6 Όπου χρειάζεται, ο επαγγελματίας λογιστής πρέπει να γνωστοποιεί σε πελάτες, εργοδότες ή λοιπούς χρήστες των επαγγελματικών του υπηρεσιών, τους περιορισμούς που εμπεριέχονται στις υπηρεσίες αυτές, για να αποφύγει να παρερμηνευθεί η έκφραση της γνώμης ως ισχυρισμός γεγονότος. 

Παράγραφος 140

Εχεμύθεια (Confidentiality) 

140.1 Η αρχή της εχεμύθειας επιβάλει σε όλους τους επαγγελματίες λογιστές την υποχρέωση να αποφεύγουν τα ακόλουθα:

(α) Την γνωστοποίηση εκτός επιχείρησης ή εργοδότη οργανισμού εμπιστευτικών πληροφοριών που αποκτήθηκαν ως αποτέλεσμα επαγγελματικών ή επιχειρηματικών σχέσεων, χωρίς την κατάλληλη και ειδική εξουσιοδότηση, εκτός εάν υπάρχει νομικό ή επαγγελματικό δικαίωμα ή καθήκον για γνωστοποίηση, και 

(β) Τη χρησιμοποίηση εμπιστευτικών πληροφοριών που αποκτήθηκαν ως αποτέλεσμα επαγγελματικών ή επιχειρηματικών σχέσεων, για προσωπικό όφελος ή προς όφελος τρίτων μερών. 

140.2 Ο επαγγελματίας λογιστής πρέπει να διατηρεί την εχεμύθεια ακόμα και στο κοινωνικό του περιβάλλον. Ο επαγγελματίας λογιστής πρέπει να είναι σε εγρήγορση για τυχόν ακούσιες γνωστοποιήσεις, ειδικότερα σε περιπτώσεις μακροχρόνιων συναναστροφών με συνεργάτες ή στενά ή άμεσα οικογενειακά( μέλη.

140.3 Ο επαγγελματίας λογιστής πρέπει επίσης να τηρεί εχεμύθεια για πληροφορίες που γνωστοποιούνται από μελλοντικούς πελάτες ή εργοδότες. 

140.4 Ο επαγγελματίας λογιστής πρέπει να εξετάζει την ανάγκη τήρησης εχεμύθειας των πληροφοριών εντός της επιχείρησης ή του εργοδότη οργανισμού. 

140.5 Ο επαγγελματίας λογιστής πρέπει να προβαίνει σε όλες τις απαραίτητες ενέργειες προκειμένου να βεβαιωθεί ότι το υπό τον έλεγχό του προσωπικό καθώς και κάθε πρόσωπο στο οποίο απευθύνθηκε για συμβουλές ή βοήθεια, σέβεται την υποχρέωση εχεμύθειας του επαγγελματία λογιστή. 

140.6 Η ανάγκη συμμόρφωσης με την αρχή της εχεμύθειας εξακολουθεί να υφίσταται ακόμη και μετά το πέρας των μεταξύ επαγγελματία λογιστή και πελάτη ή εργοδότη σχέσεων. Όταν ο επαγγελματίας λογιστής αλλάξει εργασία ή αποκτήσει καινούργιο πελάτη, ο επαγγελματίας λογιστής έχει το δικαίωμα να χρησιμοποιήσει την πρότερη εμπειρία του. Ο επαγγελματίας λογιστής δεν  πρέπει όμως, να χρησιμοποιεί ή να γνωστοποιεί εμπιστευτικές πληροφορίες που αποκτήθηκαν ή λήφθηκαν ως  αποτέλεσμα επαγγελματικής ή επιχειρηματικής σχέσης. 

140.7 Οι ακόλουθες είναι περιπτώσεις όπου οι επαγγελματίες λογιστές απαιτείται ή μπορεί να απαιτείται να γνωστοποιήσουν εμπιστευτικές πληροφορίες ή πότε τέτοια γνωστοποίηση μπορεί να ενδείκνυται: 

(α) Η γνωστοποίηση επιτρέπεται βάσει νόμου και υπάρχει έγκριση από τον πελάτη ή τον εργοδότη

(β) Η γνωστοποίηση επιβάλλεται βάσει νόμου, για παράδειγμα:

(i) Παραγωγή εγγράφων ή άλλη παροχή αποδεικτικών στοιχείων κατά τη διάρκεια νομικών διαδικασιών, ή 

(ii) Γνωστοποίηση στις αρμόδιες δημόσιες αρχές αποκαλυφθέντων παραβάσεων νόμων, και

(γ)  Όταν δεν απαγορεύεται από το νόμο, υπάρχει επαγγελματικό καθήκον ή δικαίωμα γνωστοποίησης για: 

(i) συμμόρφωση με την επισκόπηση ποιότητας οργανισμού – μέλους ή επαγγελματικού οργανισμού.

(ii) απάντηση σε ερώτημα ή έρευνα από οργανισμό – μέλος ή ρυθμιστική αρχή.

(iii) προστασία των επαγγελματικών συμφερόντων ενός επαγγελματία λογιστή σε νομικές διαδικασίες, ή 

(iv) συμμόρφωση με τα τεχνικά πρότυπα και τις δεοντολογικές απαιτήσεις. 

140.8 Προκειμένου να αποφασίσουν εάν θα γνωστοποιήσουν εμπιστευτικές πληροφορίες, οι επαγγελματίες λογιστές πρέπει να λαμβάνουν υπόψη τους τα ακόλουθα σημεία: 

(α) Εάν τα συμφέροντα όλων των μερών, συμπεριλαμβανομένων των τρίτων μερών των οποίων τα συμφέροντα μπορεί να επηρεαστούν, μπορούν να βλαφτούν εάν ο πελάτης ή ο εργοδότης είναι σύμφωνος με την γνωστοποίηση των πληροφοριών από τον επαγγελματία λογιστή. 

(β) Εάν όλες οι σχετικές πληροφορίες είναι γνωστές και τεκμηριωμένες, στο βαθμό που αυτό είναι εφικτό. Όταν η περίσταση εμπεριέχει αστήρικτα γεγονότα, ανεπιβεβαίωτες πληροφορίες ή αβάσιμα συμπεράσματα, πρέπει να χρησιμοποιείται επαγγελματική κρίση προκειμένου να καθοριστεί ο τύπος της όποιας γνωστοποίησης που θα πραγματοποιηθεί, και 

(γ) Ο αναμενόμενος τύπος επικοινωνίας και αυτός στον οποίο θα απευθυνθεί. Ειδικότερα, οι επαγγελματίες λογιστές πρέπει να είναι ικανοποιημένοι όταν τα μέρη στα οποία η επικοινωνία απευθύνεται είναι οι κατάλληλοι παραλήπτες. 

Παράγραφος 150

Επαγγελματική Συμπεριφορά (Professional Behavior)

150.1 Η αρχή της επαγγελματικής συμπεριφοράς επιβάλλει στους επαγγελματίες λογιστές την δέσμευση να συμμορφώνονται με τους σχετικούς νόμους και κανονισμούς και να αποφεύγουν κάθε πράξη που δυσφημεί το επάγγελμα. Εδώ περιλαμβάνονται ενέργειες για τις οποίες ένα λογικό και ενημερωμένο τρίτο μέρος, λαμβάνοντας υπόψη του  όλες τις σχετικές πληροφορίες, θα κατέληγε στο συμπέρασμα πως επηρεάζουν αρνητικά την καλή φήμη του επαγγέλματος.

150.2 Διαφημίζοντας και προωθώντας τους ίδιους και τη δουλειά τους, οι επαγγελματίες λογιστές δεν πρέπει να οδηγούν το επάγγελμα στην κακοφημία. Οι επαγγελματίες λογιστές πρέπει να είναι έντιμοι και ειλικρινείς και δεν πρέπει να: 

(α) Κάνουν υπερβολικούς ισχυρισμούς για τις υπηρεσίες που είναι ικανοί να παρέχουν, τα προσόντα που κατέχουν ή την εμπειρία που έχουν αποκτήσει, ή 

(β) Να κάνουν υποτιμητικές αναφορές ή αβάσιμες συγκρίσεις με την εργασία άλλων. 

ΜΕΡΟΣ B: ΕΠΑΓΓΕΛΜΑΤΙΕΣ ΛΟΓΙΣΤΕΣ ΣΕ ΔΗΜΟΣΙΑ ΑΣΚΗΣΗ

 Αναθέσεις Διασφάλισης (Assurance Engagements)

Παράγραφος 200

Εισαγωγή 

200.1 Το Μέρος αυτό του Κώδικα περιγράφει τον τρόπο με τον οποίο το εννοιολογικό πλαίσιο που περιλαμβάνεται στο Μέρος Α πρέπει να εφαρμόζεται από τους επαγγελματίες λογιστές σε δημόσια άσκηση του επαγγέλματος. Τα παραδείγματα στις επόμενες παραγράφους δεν έχουν σκοπό να αποτελέσουν απόλυτη λίστα όλων των περιπτώσεων που αντιμετωπίζονται από έναν επαγγελματία λογιστή σε δημόσια άσκηση του επαγγέλματος και που θα μπορούσαν να δημιουργήσουν απειλές κατά της συμμόρφωσης με  τις βασικές αρχές, ούτε πρέπει να ερμηνεύονται ως τέτοια. Συνεπώς, δεν είναι αρκετό για έναν επαγγελματία λογιστή σε δημόσια άσκηση του επαγγέλματος να συμμορφώνεται μόνο με τα παραδείγματα που παρατίθενται αλλά να εφαρμόζει το πλαίσιο στις συγκεκριμένες συνθήκες που αντιμετωπίζει. 

200.2 Ο επαγγελματίας λογιστής σε δημόσια άσκηση του επαγγέλματος δεν πρέπει να εμπλέκεται σε οποιαδήποτε επιχείρηση, απασχόληση ή δραστηριότητα που απομειώνει ή ενδέχεται να απομειώνει την ακεραιότητα, την αντικειμενικότητα ή την καλή φήμη του επαγγέλματος και που κατά συνέπεια θα ήταν ασυμβίβαστη με την παροχή επαγγελματικών υπηρεσιών. 

Απειλές και Μέτρα Προστασίας (Threats and Safeguards)  

200.3 Η συμμόρφωση με τις βασικές αρχές ενδέχεται να απειληθεί από μια ευρύτατη ποικιλία περιστάσεων. Πολλές από τις απειλές εμπίπτουν στις ακόλουθες κατηγορίες: 

(α) Προσωπικό Συμφέρον 

(β) Αυτοεπισκόπηση 

(γ) Συνηγορία 

(δ) Οικειότητα, και 

(ε) Εκφοβισμός 

Οι απειλές αυτές σχολιάζονται λεπτομερέστερα στο Μέρος Α του παρόντος Κώδικα. 

Η φύση και η σοβαρότητα των απειλών  μπορεί να διαφέρει, και εξαρτάται από το εάν αυτές προκύπτουν σε σχέση με την παροχή υπηρεσιών σε πελάτη ελέγχου οικονομικών καταστάσεων(, σε πελάτη διασφάλισης( που δεν αφορά έλεγχο οικονομικών καταστάσεων, ή σε πελάτη που δεν αφορά διασφάλιση. 

200.4 Παραδείγματα περιπτώσεων που μπορεί να δημιουργήσουν απειλές λόγω προσωπικού συμφέροντος του επαγγελματία λογιστή σε δημόσια άσκηση του επαγγέλματος, περιλαμβάνουν, αλλά δεν περιορίζονται σε αυτά, τα εξής: 

• Το χρηματοοικονομικό συμφέρον* σε  έναν πελάτη ή το από κοινού χρηματοοικονομικό συμφέρον με έναν πελάτη. 

• Υπερβολική εξάρτηση από το σύνολο των αμοιβών ενός πελάτη.

• Ύπαρξη στενής επιχειρηματικής σχέσης με ένα πελάτη. 

• Ανησυχία για την πιθανότητα απώλειας ενός πελάτη.

• Πιθανή απασχόληση σε πελάτη.

• Αμοιβές υπό αίρεση* σχετικές με ανάθεση διασφάλισης(. 

• Δάνειο προς ή από ένα πελάτη διασφάλισης ή οποιονδήποτε από τα μέλη του διοικητικού συμβουλίου ή τους αξιωματούχους του πελάτη. 

200.5 Παραδείγματα των περιπτώσεων που μπορεί να δημιουργήσουν απειλές λόγω αυτοεπισκοπήσεως, περιλαμβάνουν, αλλά δεν περιορίζονται σε αυτά, τα εξής: 

• Αποκάλυψη σημαντικού σφάλματος κατά την επαναξιολόγηση της εργασίας του επαγγελματία λογιστή σε δημόσια άσκηση του επαγγέλματος .

• Έκθεση επί της λειτουργίας των χρηματοοικονομικών συστημάτων ενώ υπάρχει συμμετοχή στο σχεδιασμό και την εφαρμογή αυτών.

• Κατάρτιση πρωτογενών δεδομένων που χρησιμοποιούνται για τη δημιουργία αρχείων που αποτελούν το υποκείμενο θέμα της ανάθεσης. 

• Ένα μέλος της ομάδας διασφάλισης( που είναι ή υπήρξε πρόσφατα, μέλος του διοικητικού συμβουλίου ή αξιωματούχος( του πελάτη αυτού.

• Ένα μέλος της ομάδας διασφάλισης που είναι ή υπήρξε πρόσφατα απασχολούμενος του πελάτη σε θέση που ασκεί άμεση και ουσιαστική επιρροή επί του υποκείμενου θέματος της ανάθεσης. 

• Παροχή υπηρεσιών σε έναν πελάτη που επηρεάζει άμεσα το υποκείμενο θέμα της ανάθεσης διασφάλισης. 

200.6 Παραδείγματα των περιπτώσεων που μπορεί να δημιουργήσουν απειλές λόγω συνηγορίας, περιλαμβάνουν, αλλά δεν περιορίζονται σε αυτά, τα εξής: 

• Προώθηση μετοχών σε εισηγμένη στο χρηματιστήριο οντότητα* όταν η οντότητα αυτή είναι πελάτης ελέγχου οικονομικών καταστάσεων.

• Συνηγορία για λογαριασμό ενός πελάτη διασφάλισης σε δικαστικές διενέξεις ή διενέξεις με τρίτους. 

200.7 Παραδείγματα των περιπτώσεων που μπορεί να δημιουργήσουν απειλές  λόγω οικειότητας, περιλαμβάνουν, αλλά δεν περιορίζονται σε αυτά, τα εξής:

• Ένα μέλος της ομάδας ανάθεσης που έχει στενή ή άμεση οικογενειακή σχέση με μέλος του διοικητικού συμβουλίου ή αξιωματούχο του πελάτη. 

• Ένα μέλος της  ομάδας ανάθεσης που έχει στενή ή άμεση οικογενειακή σχέση με εργαζόμενο του πελάτη, ο οποίος είναι σε θέση να ασκεί άμεση και σημαντική επιρροή πάνω στο υποκείμενο θέμα της ανάθεσης.

• Ένας πρώην εταίρος της επιχείρησης που υπήρξε μέλος του διοικητικού συμβουλίου ή αξιωματούχος του πελάτη ή εργαζόμενος ο οποίος είναι σε θέση να ασκεί άμεση και σημαντική επιρροή πάνω στο υποκείμενο θέμα της ανάθεσης.

• Αποδοχή δώρων ή προνομιακή μεταχείριση από πελάτη, εάν η αξία δεν είναι καθαρά ασήμαντη.

• Μακρά σχέση ανώτερου προσωπικού με τον πελάτη διασφάλισης . 

200.8 Παραδείγματα των περιπτώσεων που μπορεί να δημιουργήσουν απειλές λόγω εκφοβισμού, περιλαμβάνουν, αλλά δεν περιορίζονται σε αυτά, τα εξής:

• Απειλή απόλυσης ή αντικατάστασης αναφορικά με ανάθεση πελάτη διασφάλισης .

• Απειλή με δικαστική διένεξη.

• Άσκηση πίεσης για μη αποδεκτή μείωση της έκτασης του έργου που εκτελείται, προκειμένου να μειωθεί η αμοιβή. 

200.9 Ο επαγγελματίας λογιστής σε δημόσια άσκηση του επαγγέλματος μπορεί επίσης να διαπιστώσει ότι ορισμένες συνθήκες εγείρουν ιδιάζουσες απειλές κατά της συμμόρφωσης με μία ή περισσότερες βασικές αρχές. Τέτοιες ιδιάζουσες απειλές δεν μπορούν, προφανώς, να κατηγοριοποιηθούν. Είτε σε επαγγελματικές ή σε επιχειρηματικές σχέσεις, ο επαγγελματίας λογιστής σε δημόσια άσκηση του επαγγέλματος πρέπει πάντα να βρίσκεται σε ετοιμότητα για την αντιμετώπιση τέτοιων συνθηκών και απειλών. 

200.10 Τα μέτρα προστασίας που μπορούν να εξαλείψουν ή να μειώσουν τις απειλές  σε αποδεκτό επίπεδο, εμπίπτουν στις δύο ακόλουθες ευρύτερες κατηγορίες:

(α) Μέτρα προστασίας από το επάγγελμα, τη νομοθεσία ή κανονισμό, και 

(β) Μέτρα προστασίας στο εργασιακό περιβάλλον. 

Παραδείγματα μέτρων προστασίας που δημιουργούνται από το επάγγελμα, τη νομοθεσία ή κανονισμό περιγράφονται στην παράγραφο 100.12 του Μέρους Α του παρόντος Κώδικα. 

200.11 Στο εργασιακό περιβάλλον, τα σχετικά μέτρα προστασίας θα ποικίλουν ανάλογα με τις συνθήκες. Τα μέτρα προστασίας στο εργασιακό περιβάλλον περιλαμβάνουν τα ευρύτερα μέτρα προστασίας στην επιχείρηση καθώς και ειδικά μέτρα προστασίας της ανάθεσης. Ο επαγγελματίας λογιστής σε δημόσια άσκηση του επαγγέλματος πρέπει να ασκήσει την κρίση του ώστε να αποφασίσει για τον καλύτερο δυνατό τρόπο αντιμετώπισης μιας απειλής που ταυτοποιήθηκε. Κατά την άσκηση της κρίσης του, ο επαγγελματίας λογιστής σε δημόσια άσκηση του επαγγέλματος πρέπει να λαμβάνει υπόψη του τι θα θεωρούσε μη αποδεκτό ένα λογικό και πληροφορημένο τρίτο μέρος, γνωρίζοντας όλες τις σχετικές πληροφορίες, καθώς και το μέγεθος της σημασίας της απειλής και των μέτρων προστασίας που  εφαρμόζονται. Η άποψη αυτή θα επηρεαστεί από θέματα όπως η σημασία της απειλής, η φύση της ανάθεσης και η δομή της επιχείρησης..

200.12 Τα ευρύτερα μέτρα προστασίας  στο εργασιακό περιβάλλον της επιχείρησης περιλαμβάνουν: 

• Ηγεσία της επιχείρησης που να τονίζει τη σημασία της συμμόρφωσης με τις βασικές αρχές.

• Ηγεσία της επιχείρησης που να θεμελιώνει την προσδοκία ότι τα μέλη μιας ομάδας διασφάλισης θα ενεργούν υπέρ του δημοσίου συμφέροντος.

• Πολιτικές και διαδικασίες εφαρμογής και παρακολούθησης των δικλείδων διασφάλισης ποιότητας των αναθέσεων. 

• Τεκμηριωμένες πολιτικές αναφορικά με την εξατομίκευση των απειλών κατά της συμμόρφωσης με τις βασικές αρχές, την αξιολόγηση της σημασίας των απειλών αυτών, καθώς και την εξατομίκευση και την εφαρμογή των μέτρων προστασίας για την εξάλειψη ή τη μείωση των απειλών σε αποδεκτό επίπεδο, εκτός από εκείνες που είναι καθαρά ασήμαντες.

• Για τις επιχειρήσεις που πραγματοποιούν αναθέσεις διασφάλισης, τεκμηριωμένες ανεξάρτητες( πολιτικές αναφορικά με την ταυτότητα των απειλών κατά της ανεξαρτησίας, την αξιολόγηση της σοβαρότητας των απειλών αυτών, καθώς και την αξιολόγηση και την εφαρμογή των μέτρων προστασίας για την εξάλειψη ή τη μείωση των απειλών σε αποδεκτό επίπεδο, εκτός από εκείνες που είναι καθαρά ασήμαντες. 

• Τεκμηριωμένες εσωτερικές πολιτικές και διαδικασίες που απαιτούν συμμόρφωση με τις βασικές αρχές.

• Πολιτικές και διαδικασίες που θα βοηθήσουν στην εξατομίκευση των συμφερόντων ή των σχέσεων μεταξύ επιχείρησης ή μελών των ομάδων ανάθεσης και πελατών. 

• Πολιτικές και διαδικασίες που να παρακολουθούν και εάν χρειαστεί να διαχειρίζονται επιτυχώς την εξάρτηση από τα έσοδα ενός μόνο πελάτη. 

• Χρησιμοποίηση διαφορετικών εταίρων και ομάδων ανάθεσης με ξεχωριστές γραμμές αναφοράς για την παροχή υπηρεσιών που δεν αφορούν διασφάλιση σε ένα πελάτη διασφάλισης. 

• Πολιτικές και διαδικασίες που να απαγορεύουν σε πρόσωπα που δεν είναι μέλη της ομάδας ανάθεσης να επηρεάζουν αρνητικά το αποτέλεσμα της αναθέσεως. 

• Έγκαιρη γνωστοποίηση πολιτικών και διαδικασιών της επιχείρησης, περιλαμβανομένων και όλων των μεταβολών σε αυτές, προς όλους τους εταίρους και το επαγγελματικό προσωπικό, και κατάλληλη εκπαίδευση και επιμόρφωση πάνω σε αυτές τις πολιτικές και διαδικασίες. 

• Ορισμός ενός μέλους της ανώτερης διοίκησης ως υπεύθυνου για την επίβλεψη της επαρκούς λειτουργίας του συστήματος δικλείδων διασφάλισης ποιότητας της επιχείρησης. 

• Ενημέρωση εταίρων και επαγγελματικού προσωπικού για τους  πελάτες διασφάλισης  και τις συνδεδεμένες οντότητες από τους οποίους πρέπει να είναι ανεξάρτητοι. 

• Πειθαρχικός μηχανισμός για την προώθηση της συμμόρφωσης προς τις πολιτικές και τις διαδικασίες. 

• Δημοσιοποιημένες πολιτικές και διαδικασίες με σκοπό την ενθάρρυνση και ενδυνάμωση του προσωπικού να αναφέρει στα ανώτερα επίπεδα εντός της επιχείρησης οποιοδήποτε θέμα τους απασχολεί, αναφορικά με τη συμμόρφωση προς τις βασικές αρχές. 

200.13 Ειδικά  Μέτρα προστασίας της ανάθεσης στο εργασιακό περιβάλλον μπορεί να περιλαμβάνουν: 

• Εμπλοκή ενός πρόσθετου επαγγελματία λογιστή για να επισκοπήσει την πραγματοποιηθείσα εργασία ή να συμβουλεύσει καθ’ οιονδήποτε άλλο τρόπο κριθεί αναγκαίος.. 

• Παροχή συμβουλών από ανεξάρτητο τρίτο μέρος, όπως μια επιτροπή ανεξάρτητων μελών του διοικητικού συμβουλίου, ρυθμιστική αρχή ή από έναν άλλο επαγγελματία λογιστή. 

• Συζήτηση δεοντολογικών θεμάτων με αυτούς που είναι επιφορτισμένοι με την διακυβέρνηση του πελάτη. 

• Γνωστοποίηση της φύσης των υπηρεσιών που παρασχέθηκαν καθώς και της έκτασης των αμοιβών που χρεώθηκαν σε αυτούς που είναι επιφορτισμένοι με την διακυβέρνηση του πελάτη. 

• Εμπλοκή άλλης επιχείρησης με σκοπό να εκτελέσει ή να επανεκτελέσει μέρος της ανάθεσης. 

• Εναλλαγή του ανώτερου προσωπικού της ομάδας διασφάλισης.

200.14 Ανάλογα με τη φύση της ανάθεσης, ο επαγγελματίας λογιστής σε δημόσια άσκηση του επαγγέλματος μπορεί επίσης να έχει τη ικανότητα να βασιστεί σε μέτρα προστασίας που εφαρμόζει ο πελάτης. Όμως, δεν είναι δυνατό να μειώσει τις απειλές σε ένα αποδεκτό επίπεδο βασιζόμενος μόνο σε τέτοια μέτρα προστασίας. 

200.15 Μέτρα προστασίας εντός των συστημάτων και των διαδικασιών του πελάτη μπορεί να περιλαμβάνουν: 

• Όταν ένας πελάτης διορίζει μία επιχείρηση σε δημόσια άσκηση του επαγγέλματος για να εκτελέσει μια ανάθεση και ο διορισμός επικυρώνεται ή εγκρίνεται από πρόσωπα εκτός διοίκησης. 

• Ο πελάτης έχει κατάλληλους εργαζομένους με εμπειρία και προϋπηρεσία προκειμένου να λαμβάνουν διοικητικές αποφάσεις. 

• Ο πελάτης έχει θεσπίσει εσωτερικές διαδικασίες που διασφαλίζουν αντικειμενικές επιλογές στις αναθέσεις που δεν αφορούν διασφάλιση. 

• Ο πελάτης διαθέτει δομή εταιρικής διακυβέρνησης που παρέχει την κατάλληλη επίβλεψη και επικοινωνία αναφορικά με τις υπηρεσίες της επιχείρησης. 

Παράγραφος 210

Επαγγελματικός Διορισμός (Professional Appointment)

Αποδοχή πελάτη (Client Acceptance) 

210.1 Πριν από την αποδοχή μιας σχέσης με νέο πελάτη, ο επαγγελματίας λογιστής σε δημόσια άσκηση του επαγγέλματος πρέπει να εξετάσει εάν η αποδοχή θα δημιουργήσει οποιεσδήποτε απειλές κατά της συμμόρφωσης με τις βασικές αρχές. Για παράδειγμα, πιθανές απειλές κατά της ακεραιότητας ή της επαγγελματικής συμπεριφοράς μπορεί να δημιουργηθούν από αμφισβητούμενα θέματα σχετικά με τον πελάτη (τους ιδιοκτήτες του, τη διοίκηση και τις δραστηριότητές του). 

210.2 Θέματα που αφορούν τον πελάτη και αν ήταν γνωστά θα μπορούσαν να απειλήσουν τη συμμόρφωση με τις βασικές αρχές, περιλαμβάνουν, για παράδειγμα, την ανάμειξη του πελάτη σε παράνομες δραστηριότητες (όπως το ξέπλυμα χρήματος), την ανεντιμότητα ή τις αμφίβολες πρακτικές κατάρτισης χρηματοοικονομικών αναφορών. 

210.3 Η σοβαρότητα οποιασδήποτε απειλής πρέπει να αξιολογείται. Εάν οι απειλές που εξατομικεύονται είναι άλλες εκτός από καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας ώστε να εξαλειφθούν οι απειλές ή να μειωθούν σε αποδεκτό επίπεδο. 

210.4 Τα κατάλληλα μέτρα προστασίας μπορεί να περιλαμβάνουν την απόκτηση γνώσης και την κατανόηση του πελάτη, των ιδιοκτητών αυτού, της διοίκησης και των υπευθύνων για τη διακυβέρνηση και τις επιχειρηματικές του δραστηριότητες, ή την εξασφάλιση της δέσμευσης του πελάτη για βελτίωση των πρακτικών εταιρικής διακυβέρνησης ή των δικλείδων εσωτερικής διασφάλισης. 

210.5 Στις περιπτώσεις που δεν είναι πιθανό να μειωθούν οι απειλές  σε ένα αποδεκτό επίπεδο, ο επαγγελματίας λογιστής σε δημόσια άσκηση του επαγγέλματος πρέπει να αρνείται την σύναψη σχέσης με τον πελάτη. 

210.6 Για επαναλαμβανόμενες αναθέσεις του πελάτη, περιοδικά πρέπει να γίνονται επισκοπήσεις των αποφάσεων αποδοχής. 

Αποδοχή Αναθέσεως (Engagement Acceptance) 

210.7 Ο επαγγελματίας λογιστής σε δημόσια άσκηση του επαγγέλματος πρέπει να αποδέχεται την παροχή εκείνων μόνο των υπηρεσιών που ένας επαγγελματίας λογιστής σε δημόσια άσκηση του επαγγέλματος είναι αρμόδιος να παρέχει. Πριν από την αποδοχή συγκεκριμένης ανάθεσης πελάτη, ο επαγγελματίας λογιστής σε δημόσια άσκηση του επαγγέλματος πρέπει να εξετάσει εάν αυτή η αποδοχή θα δημιουργούσε οποιεσδήποτε απειλές κατά της συμμόρφωσης με τις βασικές αρχές. Για παράδειγμα, μια απειλή κατά της επαγγελματικής ικανότητας και της οφειλόμενης επιμέλειας λόγω προσωπικού συμφέροντος δημιουργείται εάν η ομάδα  ανάθεσης δεν κατέχει ή δεν μπορεί να αποκτήσει, τις απαραίτητες ικανότητες που θα εξασφάλιζαν τη σωστή διεκπεραίωση της ανάθεσης αυτής. 

210.8 Ο επαγγελματίας λογιστής σε δημόσια άσκηση του επαγγέλματος πρέπει να αξιολογεί τη σοβαρότητα των απειλών που εξατομικεύονται και εάν είναι άλλες εκτός από καθαρά ασήμαντες, πρέπει να εφαρμόζονται τα αναγκαία μέτρα προστασίας ώστε να εξαλειφθούν ή να μειωθούν οι απειλές αυτές σε αποδεκτό επίπεδο. Τέτοια μέτρα προστασίας μπορεί να περιλαμβάνουν:

• Απόκτηση κατάλληλης κατανόησης της φύσης της επιχείρησης του πελάτη, της πολυπλοκότητας των δραστηριοτήτων αυτής, των συγκεκριμένων απαιτήσεων της ανάθεσης καθώς και το σκοπό, τη φύση και το εύρος της εργασίας που πρέπει να εκτελεσθεί.. 

• Απόκτηση γνώσης επί των σχετικών κλαδικών ή υποκείμενων θεμάτων. 

• Κτήση ή απόκτηση εμπειρίας για τις σχετικές κανονιστικές απαιτήσεις ή τις απαιτήσεις αναφοράς. 

• Ορισμός επαρκούς προσωπικού με τις απαραίτητες ικανότητες. 

• Χρήση ειδικών όπου αυτό είναι απαραίτητο. 

• Συμφωνία επί ρεαλιστικού χρονικού πλαισίου για την εκτέλεση της ανάθεσης. 

• Συμμόρφωση προς τις πολιτικές και τις διαδικασίες δικλείδων διασφάλισης ποιότητας που σχεδιάστηκαν για να παρέχουν εύλογη διασφάλιση ότι οι συγκεκριμένες αναθέσεις είναι αποδεκτές μόνο εφόσον μπορούν  να εκτελεστούν με επάρκεια. 

210.9 Όταν ένας επαγγελματίας λογιστής σε δημόσια άσκηση του επαγγέλματος σκοπεύει να βασιστεί στη συμβουλή ή την εργασία ειδικού, ο επαγγελματίας λογιστής σε δημόσια άσκηση του επαγγέλματος πρέπει να αξιολογήσει εάν αυτή η εμπιστοσύνη είναι δικαιολογημένη. Ο επαγγελματίας λογιστής σε δημόσια άσκηση του επαγγέλματος πρέπει να λάβει υπόψη του παράγοντες όπως φήμη, ειδικότητα, διαθέσιμες πηγές και εφαρμόσιμα επαγγελματικά και δεοντολογικά πρότυπα. Αυτές οι πληροφορίες μπορούν να αποκτηθούν από προηγούμενη συνεργασία με τον ειδικό ή από τη γνώμη τρίτων. 

Αλλαγές σε Επαγγελματικό Διορισμό (Changes in a Professional Appointment) 

210.10 Ένας επαγγελματίας λογιστής σε δημόσια άσκηση του επαγγέλματος, από τον οποίο ζητείται να αντικαταστήσει άλλον επαγγελματία λογιστή σε δημόσια άσκηση του επαγγέλματος ή που σκοπεύει να διεκδικήσει ανάθεση που διεκπεραιώνεται από άλλον επαγγελματία λογιστή σε δημόσια άσκηση του επαγγέλματος, πρέπει να ανακαλύψει εάν υπάρχουν οποιοιδήποτε λόγοι, επαγγελματικοί ή άλλοι, όπως συνθήκες που απειλούν  την συμμόρφωση με τις βασικές αρχές, για να μην αποδεχθεί την ανάθεση. Για παράδειγμα, θα μπορούσε να υπάρχει απειλή κατά της επαγγελματικής ικανότητας και της οφειλόμενης επιμέλειας εάν ο επαγγελματίας λογιστής σε δημόσια άσκηση του επαγγέλματος αποδεχθεί ανάθεση χωρίς να γνωρίζει όλα τα γεγονότα που σχετίζονται άμεσα με το θέμα. 

210.11 Η σοβαρότητα των απειλών πρέπει να αξιολογείται. Ανάλογα με τη φύση της ανάθεσης, μπορεί να απαιτείται απευθείας επικοινωνία με τον υφιστάμενο λογιστή( για να προσδιορισθούν τα γεγονότα και οι συνθήκες πίσω από την προτεινόμενη αλλαγή, ώστε ο επαγγελματίας λογιστής σε δημόσια άσκηση του επαγγέλματος να μπορεί να αποφασίσει εάν θα ήταν σωστό να αποδεχθεί την ανάθεση. Για παράδειγμα, οι προφανείς λόγοι για την αλλαγή του διορισμού μπορεί να μην αντικατοπτρίζουν πλήρως τα γεγονότα και μπορεί να δηλώνουν διαφωνίες με τον υφιστάμενο λογιστή που μπορεί να επηρεάσουν την απόφαση για το εάν θα αποδεχθεί τον διορισμό. 

210.12 Ο υφιστάμενος λογιστής δεσμεύεται από την αρχή της εχεμύθειας. Η έκταση στην οποία ο επαγγελματίας λογιστής σε δημόσια άσκηση του επαγγέλματος μπορεί και πρέπει συζητήσει τις υποθέσεις ενός πελάτη με κάποιον προτεινόμενο λογιστή θα εξαρτηθεί από τη φύση της ανάθεσης, καθώς και από: 

(α) το εάν έχει ληφθεί άδεια από τον πελάτη για να γίνει αυτό , ή 

(β) τις νομικές και δεοντολογικές απαιτήσεις σχετικά με τέτοιες συζητήσεις και γνωστοποιήσεις, οι οποίες ενδέχεται να ποικίλουν κατά δικαιοδοσία. 

210.13 Ελλείψει συγκεκριμένων οδηγιών από τον πελάτη, ο υφιστάμενος λογιστής δεν πρέπει κατά βάση να παρέχει εθελοντικά πληροφόρηση επί των υποθέσεων του πελάτη. Οι περιπτώσεις στις οποίες μπορεί να ενδείκνυται η γνωστοποίηση εμπιστευτικών πληροφοριών παρατίθενται στην Παράγραφο 140 του Μέρους Α του παρόντος Κώδικα. 

210.14 Εάν εξακριβωθούν άλλες απειλές  εκτός από εκείνες που είναι καθαρά ασήμαντες, πρέπει να εξετασθούν και να εφαρμοστούν τα αναγκαία μέτρα προστασίας για την εξάλειψη ή την ελάττωση των απειλών αυτών σε αποδεκτό επίπεδο. 

210.15 Τέτοια μέτρα προστασίας μπορεί να περιλαμβάνουν: 

· Πλήρη και ελεύθερη συζήτηση επί των υποθέσεων του πελάτη με τον υφιστάμενο λογιστή 

· Να ζητείται από τον υφιστάμενο λογιστή η παροχή κάθε γνωστής σε αυτόν πληροφορίας για τυχόν γεγονότα ή περιστάσεις που κατά τη γνώμη του υφιστάμενου λογιστή, ο προτεινόμενος λογιστής πρέπει να γνωρίζει προτού αποφασίσει εάν θα αποδεχθεί την ανάθεση. 

·  Κατά την απάντηση σε αιτήματα για την υποβολή προσφορών, πρέπει να δηλώνεται στην προσφορά ότι πριν από την αποδοχή της ανάθεσης θα ζητηθεί επαφή με τον υφιστάμενο λογιστή έτσι ώστε να μπορούν να τεθούν ερωτήματα για το εάν υπάρχουν τυχόν επαγγελματικοί ή άλλοι λόγοι για τους οποίους δεν  πρέπει να γίνει αποδεκτός ο διορισμός. 

210.16 Κατά κανόνα ο επαγγελματίας λογιστής σε δημόσια άσκηση του επαγγέλματος αιτείται και λαμβάνει άδεια, κατά προτίμηση γραπτή, από τον πελάτη, προκειμένου να ξεκινήσει συνομιλίες με τον υφιστάμενο λογιστή. Αφού χορηγηθεί η άδεια, ο υφιστάμενος λογιστής πρέπει να συμμορφωθεί με τους σχετικούς νομικούς και λοιπούς κανονισμούς που διέπουν τέτοια αιτήματα. Όπου ο υφιστάμενος λογιστής παρέχει πληροφορίες, αυτό πρέπει να γίνεται με εντιμότητα και σαφήνεια. Εάν ο προτεινόμενος λογιστής αδυνατεί να επικοινωνήσει με τον υφιστάμενο λογιστή, τότε ο προτεινόμενος λογιστής πρέπει να προσπαθήσει να αποκτήσει πληροφορίες για οποιεσδήποτε πιθανές απειλές με άλλα μέσα όπως ερωτήματα σε τρίτα πρόσωπα ή έρευνες για το ιστορικό της ανώτερης διοίκησης ή εκείνων που έχουν επιφορτιστεί με τη διακυβέρνηση του πελάτη. 

210.17 Όταν οι απειλές δεν μπορούν να εξαλειφθούν ή να περιορισθούν σε αποδεκτό επίπεδο με την εφαρμογή μέτρων προστασίας, ο επαγγελματίας λογιστής σε δημόσια άσκηση του επαγγέλματος πρέπει να αποποιηθεί της ανάθεσης, εάν δεν υπάρξει η αναγκαία ικανοποίηση για τα γεγονότα από άλλα μέσα. 

210.18 Από έναν επαγγελματία λογιστή σε δημόσια άσκηση του επαγγέλματος μπορεί να ζητηθεί να αναλάβει εργασία συμπληρωματική ή πρόσθετη της εργασίας του υφιστάμενου λογιστή. Τέτοιες ο περιπτώσεις μπορεί να εγείρουν πιθανές απειλές κατά της επαγγελματικής ικανότητας και της οφειλόμενης επιμέλειας που προκύπτουν, για παράδειγμα, από ανύπαρκτη ή ελλιπή πληροφόρηση. Τα μέτρα προστασίας κατά αυτών των απειλών περιλαμβάνουν την ενημέρωση του υφιστάμενου λογιστή για την προτεινόμενη εργασία, η οποία θα έδινε στον υφιστάμενο λογιστή την ευκαιρία να παράσχει οποιαδήποτε σχετική και απαραίτητη πληροφορία για τη σωστή διεκπεραίωση της εργασίας. 

Παράγραφος 220

Σύγκρουση Συμφερόντων (Conflicts of Interest) 

220.1 Ο επαγγελματίας λογιστής σε δημόσια άσκηση του επαγγέλματος πρέπει  να λαμβάνει τα κατάλληλα μέτρα εξατομίκευσης των περιπτώσεων που θα μπορούσαν να προκαλέσουν σύγκρουση συμφερόντων. Τέτοιες περιπτώσεις μπορεί να εγείρουν απειλές κατά της συμμόρφωσης με τις βασικές αρχές. Για παράδειγμα, απειλή κατά της αντικειμενικότητας μπορεί να δημιουργηθεί όταν ένας επαγγελματίας λογιστής σε δημόσια άσκηση του επαγγέλματος είναι άμεσος ανταγωνιστής ενός πελάτη ή έχει κοινοπραξία  ή παρόμοιο διακανονισμό με έναν μεγάλο ανταγωνιστή ενός πελάτη. Απειλή κατά της αντικειμενικότητας ή της εχεμύθειας μπορεί επίσης να δημιουργηθεί όταν ο επαγγελματίας λογιστής σε δημόσια άσκηση του επαγγέλματος παρέχει υπηρεσίες σε πελάτες των οποίων τα συμφέροντα είναι σε σύγκρουση ή οι πελάτες βρίσκονται σε διαμάχη μεταξύ τους αναφορικά με το εν λόγω θέμα ή συναλλαγή. 

220.2 Ο επαγγελματίας λογιστής σε δημόσια άσκηση του επαγγέλματος πρέπει να αξιολογεί τη σοβαρότητα οποιονδήποτε απειλών. Η αξιολόγηση περιλαμβάνει την εξέταση, πριν από την αποδοχή ή τη συνέχιση μιας πελατειακής σχέσης ή μιας συγκεκριμένης ανάθεσης, εάν ο επαγγελματίας λογιστής σε δημόσια άσκηση του επαγγέλματος έχει οποιαδήποτε επιχειρηματικά συμφέροντα ή σχέσεις με τον πελάτη ή άλλο μέρος που θα μπορούσε να εγείρει απειλές. Εάν οι απειλές είναι άλλες εκτός από καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας ώστε να εξαλείψουν ή να μειώσουν τις απειλές σε αποδεκτό επίπεδο. 

220.3 Ανάλογα με τις περιπτώσεις που εγείρουν συγκρούσεις, τα μέτρα προστασίας πρέπει συνήθως να περιλαμβάνουν ότι ο επαγγελματίας λογιστής σε δημόσια άσκηση του επαγγέλματος:

(α) Ενημερώνει τον πελάτη για τα επιχειρηματικά συμφέροντα της επιχείρησης ή τις δραστηριότητες που μπορεί να αντιπροσωπεύουν σύγκρουση συμφερόντων, και λαμβάνει την έγκριση των πελατών ώστε να ενεργήσει στις περιπτώσεις αυτές, ή 

(β) Ενημερώνει όλα τα γνωστά σχετικά μέρη ότι ο επαγγελματίας λογιστής σε δημόσια άσκηση του επαγγέλματος ενεργεί για δύο ή περισσότερα μέρη αναφορικά με υπόθεση όπου τα αντίστοιχα συμφέροντά τους είναι συγκρουόμενα, και λαμβάνει την έγκριση των πελατών ώστε να ενεργήσει στις περιπτώσεις αυτές, ή 

(γ) Ενημερώνει τον πελάτη ότι ο επαγγελματίας λογιστής σε δημόσια άσκηση του επαγγέλματος δεν ενεργεί κατ’ αποκλειστικότητα για οποιονδήποτε πελάτη κατά την παροχή των προτεινόμενων υπηρεσιών (για παράδειγμα, σε συγκεκριμένο τομέα της αγοράς ή αναφορικά με συγκεκριμένη υπηρεσία) και λαμβάνει την έγκριση των πελατών ώστε να ενεργήσει κατ’ αυτό τον τρόπο. 

220.4 Τα ακόλουθα μέτρα προστασίας πρέπει επίσης να εξετάζονται:

(α) Χρήση διαφορετικών ομάδων ανάθεσης και 

(β) Διαδικασίες για την πρόληψη πρόσβασης στις πληροφορίες (π.χ, αυστηρός φυσικός διαχωρισμός των ομάδων αυτών, εμπιστευτική και ασφαλής αρχειοθέτηση στοιχείων) και 

(γ) Σαφείς οδηγίες προς τα μέλη των ομάδων ανάθεσης επί θεμάτων ασφάλειας και εχεμύθειας και 

(δ) Χρήση συμβάσεων εχεμύθειας υπογεγραμμένες  από τους εργαζομένους και τους εταίρους της επιχείρησης και 

(ε) Τακτική επισκόπηση της εφαρμογής των μέτρων προστασίας από ανώτερο πρόσωπο μη εμπλεκόμενο στις σχετικές αναθέσεις του πελάτη.

220.5 Στην περίπτωση που η σύγκρουση συμφερόντων προκαλεί  μια απειλή  σε μία ή περισσότερες βασικές αρχές, περιλαμβανομένης της αντικειμενικότητας, της εχεμύθειας ή της επαγγελματικής συμπεριφοράς, η οποία δεν μπορεί να εξαλειφθεί ή να μειωθεί σε αποδεκτό επίπεδο με την εφαρμογή μέτρων προστασίας, ο επαγγελματίας λογιστής σε δημόσια άσκηση του επαγγέλματος πρέπει να συμπεράνει ότι δεν είναι σωστό να αποδεχθεί τη συγκεκριμένη ανάθεση ή ότι επιβάλλεται να παραιτηθεί από μία ή περισσότερες εκ των συγκρουόμενων αναθέσεων. 

220.6 Στην περίπτωση που ο επαγγελματίας λογιστής σε δημόσια άσκηση του επαγγέλματος έχει ζητήσει την συναίνεση του πελάτη ώστε να ενεργήσει για άλλο μέρος (το οποίο μπορεί να είναι ή να μην είναι υφιστάμενος πελάτης) αναφορικά με το θέμα που τα αντίστοιχα συμφέροντα είναι συγκρουόμενα και ο πελάτης έχει αρνηθεί να συναινέσει, τότε ο επαγγελματίας λογιστής σε δημόσια άσκηση του επαγγέλματος δεν μπορεί να συνεχίσει να ενεργεί για ένα από τα μέρη της υπόθεσης στο θέμα που εγείρει την σύγκρουση συμφερόντων.

Παράγραφος 230

Δεύτερες Γνώμες (Second Opinions)

230.1 Περιπτώσεις στις οποίες ζητείται από τον επαγγελματία λογιστή σε δημόσια άσκηση του επαγγέλματος η παροχή δεύτερης γνώμης για την εφαρμογή λογιστικών, ελεγκτικών ,αναφοράς ή άλλων προτύπων ή αρχών για ειδικές περιπτώσεις ή συναλλαγές από ή εκ μέρους εταιρείας ή οντότητας που δεν είναι υφιστάμενος πελάτης, ενδέχεται να εγείρουν απειλές κατά της συμμόρφωσης με τις βασικές αρχές. Για παράδειγμα, μπορεί να υπάρξει απειλή κατά της επαγγελματικής ικανότητας και της οφειλόμενης επιμέλειας σε περιπτώσεις όπου η δεύτερη γνώμη δεν βασίζεται στο ίδιο σύνολο στοιχείων που είχε στη διάθεσή του ο υφιστάμενος λογιστής, ή βασίζεται σε ανεπαρκή στοιχεία. Η σοβαρότητα της απειλής θα εξαρτηθεί από τις συνθήκες του αιτήματος και από όλα τα άλλα διαθέσιμα στοιχεία και τις προϋποθέσεις που σχετίζονται με την έκφραση της επαγγελματικής κρίσης. 

230.2 Όταν ζητηθεί η παροχή μιας τέτοιας γνώμης, ο επαγγελματίας λογιστής σε δημόσια άσκηση του επαγγέλματος πρέπει να αξιολογήσει την σοβαρότητα των απειλών και, εάν είναι άλλες εκτός από καθαρά ασήμαντες, πρέπει να εξετασθούν και να εφαρμοσθούν τα αναγκαία μέτρα προστασίας ώστε να εξαλειφθούν οι απειλές  ή να μειωθούν σε αποδεκτό επίπεδο. Στα μέτρα προστασίας αυτά μπορεί να περιλαμβάνεται η επαφή με τον υφιστάμενο λογιστή κατόπιν της σύμφωνης γνώμης του πελάτη, η περιγραφή των περιορισμών που περιβάλλουν μια γνώμη κατά την συνεργασία με τον πελάτη και η κοινοποίηση αντιγράφου της γνώμης στον υφιστάμενο λογιστή. 

230.3 Εάν η εταιρεία ή η οντότητα που ζητά τη γνώμη δεν επιτρέπει την επικοινωνία με τον υφιστάμενο λογιστή, ο επαγγελματίας λογιστής σε δημόσια άσκηση του επαγγέλματος πρέπει, λαμβανομένων υπόψη όλων των συνθηκών, να εξετάσει, εάν είναι σωστό να παρέχει τη γνώμη που του ζητείται. 

Παράγραφος 240

Αμοιβές και Λοιποί Τύποι Αποζημίωσης 

(Fees and Other Types of Remuneration) 

240.1 Στο ξεκίνημα διαπραγματεύσεων αναφορικά με την παροχή επαγγελματικών υπηρεσιών, ο επαγγελματίας λογιστής σε δημόσια άσκηση του επαγγέλματος μπορεί να συμφωνήσει οποιαδήποτε αμοιβή θεωρεί κατάλληλη. Το γεγονός ότι ένας επαγγελματίας λογιστής σε δημόσια άσκηση του επαγγέλματος μπορεί να προσφέρει αμοιβή μικρότερη από άλλον δεν είναι από μόνο του αντιδεοντολογικό. Όμως, από το ύψος των αμοιβών που προσφέρονται ενδέχεται να προκύψουν απειλές κατά της συμμόρφωσης με τις βασικές αρχές. Για παράδειγμα, μια απειλή κατά της επαγγελματικής ικανότητας και της οφειλόμενης επιμέλειας λόγω προσωπικού συμφέροντος δημιουργείται εάν η αμοιβή που προσφέρεται είναι τόσο μικρή που μπορεί να είναι δύσκολο να εκτελεστεί η ανάθεση με την τιμή αυτή σύμφωνα με τα τεχνικά και επαγγελματικά πρότυπα που εφαρμόζονται. 

240.2 Η σοβαρότητα τέτοιων απειλών θα εξαρτηθεί από παράγοντες όπως το ύψος της αμοιβής που προσφέρεται και τις υπηρεσίες στις οποίες έχει εφαρμογή. Εν όψει αυτών των πιθανών απειλών , πρέπει να εξετασθούν και να εφαρμοστούν τα αναγκαία μέτρα προστασίας ώστε να τις εξαλείψουν ή να τις μειώσουν σε αποδεκτό επίπεδο. 

Τα μέτρα προστασίας που μπορεί να υιοθετηθούν περιλαμβάνουν: 

• Γνωστοποίηση των όρων ανάθεσης στον πελάτη και ειδικότερα την βάση που χρεώνονται οι αμοιβές και ποιες υπηρεσίες καλύπτονται από την προσφερόμενη αμοιβή.

• Ανάθεση του έργου σε κατάλληλα εκπαιδευμένο προσωπικό και για τον απαραίτητο χρόνο. 

240.3 Οι αμοιβές υπό αίρεση χρησιμοποιούνται ευρέως για ορισμένους τύπους αναθέσεων που δεν αφορούν διασφάλιση
. Σε ορισμένες περιπτώσεις μπορούν όμως να εγείρουν απειλές κατά της συμμόρφωσης με  τις βασικές αρχές. Μπορούν να εγείρουν απειλές κατά της αντικειμενικότητας λόγω προσωπικού συμφέροντος. Η σοβαρότητα τέτοιων απειλών θα εξαρτηθεί από παράγοντες που περιλαμβάνουν: 

• Τη φύση της ανάθεσης.

• Το εύρος των πιθανών ποσών των αμοιβών.

• Τη βάση καθορισμού της αμοιβής.

• Το εάν το τελικό αποτέλεσμα ή η έκβαση της συναλλαγής πρόκειται να επισκοπηθεί από ανεξάρτητο τρίτο μέρος. 

240.4 Η σοβαρότητα αυτών των απειλών πρέπει να αξιολογείται και εάν οι απειλές είναι άλλες εκτός από καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας ώστε οι απειλές να εξαλειφθούν ή να μειωθούν σε αποδεκτό επίπεδο. Τέτοια μέτρα προστασίας μπορεί να περιλαμβάνουν:

• Εκ των προτέρων γραπτή σύμβαση με τον πελάτη ως προς τη βάση αποζημίωσης.

• Γνωστοποίηση της εκτελεσθείσας εργασίας από τον επαγγελματία λογιστή σε δημόσια άσκηση του επαγγέλματος στους σκοπούμενους χρήστες, καθώς και της βάσης υπολογισμού της αποζημίωσης. 

• Πολιτικές και διαδικασίες δικλείδων διασφάλισης ποιότητας. 

• Επισκόπηση της εργασίας του επαγγελματία λογιστή σε δημόσια άσκηση του επαγγέλματος από αντικειμενικό τρίτο μέρος. 

240.5 Σε ορισμένες περιπτώσεις, ένας επαγγελματίας λογιστής σε δημόσια άσκηση του επαγγέλματος μπορεί να λάβει αμοιβή για παραπομπή ή προμήθεια σε σχέση με κάποιον πελάτη. Για παράδειγμα, όταν ο επαγγελματίας λογιστής σε δημόσια άσκηση του επαγγέλματος δεν παρέχει τη συγκεκριμένη εργασία που απαιτείται, μπορεί να λάβει αμοιβή για παραπομπή ενός μονίμου πελάτη του σε άλλο επαγγελματία λογιστή σε δημόσια άσκηση του επαγγέλματος ή σε άλλον ειδικό. Ένας επαγγελματίας λογιστής σε δημόσια άσκηση του επαγγέλματος μπορεί να λάβει προμήθεια από τρίτο μέρος (πχ έναν πωλητή λογισμικού) για την πώληση αγαθών ή υπηρεσιών σε ένα πελάτη. Η αποδοχή τέτοιας αμοιβής για παραπομπή ή προμήθειας μπορεί να εγείρει απειλές κατά της αντικειμενικότητας και της επαγγελματικής ικανότητας και οφειλόμενης επιμέλειας λόγω προσωπικού συμφέροντος. 

240.6 Ένας επαγγελματίας λογιστής σε δημόσια άσκηση του επαγγέλματος μπορεί επίσης να πληρώσει αμοιβή παραπομπής για να αποκτήσει έναν πελάτη, για παράδειγμα, όταν ο πελάτης εξακολουθεί να είναι πελάτης άλλου επαγγελματία λογιστή σε δημόσια άσκηση του επαγγέλματος αλλά χρειάζεται εξειδικευμένες υπηρεσίες που δεν παρέχονται από τον υφιστάμενο λογιστή. Η πληρωμή τέτοιας αμοιβής για παραπομπή μπορεί επίσης  να δημιουργήσει απειλές κατά της αντικειμενικότητας και της επαγγελματικής ικανότητας και οφειλόμενης επιμέλειας λόγω προσωπικού συμφέροντος. 

240.7 Ένας επαγγελματίας λογιστής σε δημόσια άσκηση του επαγγέλματος δεν πρέπει να πληρώσει ή να λάβει αμοιβή για παραπομπή ή προμήθεια, εκτός και αν ο επαγγελματίας λογιστής σε δημόσια άσκηση του επαγγέλματος έχει λάβει τα κατάλληλα μέτρα προστασίας που εξαλείφουν τις απειλές ή τις μειώνουν σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Γνωστοποίηση στον πελάτη οποιωνδήποτε διακανονισμών για πληρωμή αμοιβής παραπομπής σε άλλον επαγγελματία λογιστή για την εργασία που παραπέμπεται. 

• Γνωστοποίηση στον πελάτη οποιωνδήποτε διακανονισμών για είσπραξη αμοιβής για την παραπομπή του πελάτη σε άλλον επαγγελματία λογιστή σε δημόσια άσκηση του επαγγέλματος.

• Λήψη από τον πελάτη εκ των προτέρων συμφωνίας για διακανονισμούς προμήθειας σε σχέση με την πώληση αγαθών ή υπηρεσιών στον πελάτη από τρίτο μέρος. 

240.8 Ένας επαγγελματίας λογιστής σε δημόσια άσκηση του επαγγέλματος μπορεί να αγοράσει ολόκληρη ή μέρος μιας άλλης επιχείρησης στη βάση του ότι οι πληρωμές θα καταβληθούν στα πρόσωπα που υπήρξαν ιδιοκτήτες της επιχείρησης ή στους κληρονόμους ή στην περιουσία αυτών. Τέτοιες πληρωμές δεν θεωρούνται προμήθειες ή αμοιβές παραπομπής για το σκοπό των ανωτέρω παραγράφων 240.5 – 240.7. 

Παράγραφος 250

Προώθηση Επαγγελματικών Υπηρεσιών 

(Marketing Professional Services) 

250.1 Όταν ένας επαγγελματίας λογιστής σε δημόσια άσκηση του επαγγέλματος ζητά νέα εργασία μέσω διαφήμισης( ή άλλων τύπων προώθησης, ίσως υπάρξουν απειλές για τη συμμόρφωση προς τις βασικές αρχές. Για παράδειγμα, απειλή κατά της συμμόρφωσης με την αρχή της επαγγελματικής συμπεριφοράς λόγω προσωπικού συμφέροντος δημιουργείται εάν οι υπηρεσίες, τα επιτεύγματα ή τα προϊόντα προωθούνται με τρόπο που αντίκειται προς την αρχή αυτή. 

250.2 Ένας επαγγελματίας λογιστής σε δημόσια άσκηση του επαγγέλματος δεν  πρέπει να οδηγεί το επάγγελμα στην κακοφημία όταν προωθεί επαγγελματικές υπηρεσίες. Ο επαγγελματίας λογιστής σε δημόσια άσκηση του επαγγέλματος πρέπει να είναι έντιμος και ειλικρινής και δεν πρέπει να: 

• Κάνει υπερβολικούς ισχυρισμούς για τις υπηρεσίες που παρέχει, τα προσόντα που κατέχει ή την εμπειρία που έχει αποκτήσει, ή 

• Να κάνει υποτιμητικές αναφορές ή αβάσιμες συγκρίσεις με την εργασία άλλων. 

Εάν ο επαγγελματίας λογιστής σε δημόσια άσκηση του επαγγέλματος αμφιβάλει για την καταλληλότητα ενός προτεινόμενου τύπου διαφήμισης ή προώθησης, τότε ο επαγγελματίας λογιστής σε δημόσια άσκηση του επαγγέλματος πρέπει να απευθυνθεί για παροχή οδηγιών στον σχετικό επαγγελματικό φορέα.  

Παράγραφος 260

Δώρα και Φιλοξενία (Gifts and Hospitality) 

260.1 Σε  έναν επαγγελματία λογιστή σε δημόσια άσκηση του επαγγέλματος, ή ένα άμεσο ή στενό μέλος της οικογένειας αυτού, μπορεί να προσφερθούν δώρα και φιλοξενία από έναν πελάτη. Μια τέτοια προσφορά συνήθως εγείρει απειλές κατά της συμμόρφωσης με τις βασικές αρχές. Για παράδειγμα, απειλές κατά της αντικειμενικότητας λόγω προσωπικού συμφέροντος μπορεί να δημιουργηθούν εάν ένα δώρο από πελάτη γίνει δεκτό. Απειλές κατά της αντικειμενικότητας λόγω εκφοβισμού μπορεί να προκύψουν από την  πιθανότητα δημοσιοποίησης τέτοιων προσφορών. 

260.2 Η σοβαρότητα τέτοιων απειλών θα εξαρτηθεί από τη φύση, την αξία και την πρόθεση πίσω από την προσφορά. Όταν γίνονται προσφορές δώρων ή φιλοξενίας για τις οποίες ένα λογικό και ενημερωμένο τρίτο μέρος, λαμβάνοντας υπόψη του όλες τις σχετικές πληροφορίες, θα συμπέραινε πως είναι καθαρά ασήμαντες, ο επαγγελματίας λογιστής σε δημόσια άσκηση του επαγγέλματος μπορεί να συμπεράνει πως η εν λόγω προσφορά πραγματοποιείται στα πλαίσια της συνήθους πορείας των επιχειρηματικών δραστηριοτήτων χωρίς συγκεκριμένη πρόθεση να επηρεάσει τις διαδικασίες αποφάσεων ή να αποκτήσει πληροφορίες. Σε τέτοιες περιπτώσεις, ο επαγγελματίας λογιστής σε δημόσια άσκηση του επαγγέλματος μπορεί γενικά να συμπεράνει πως δεν υπάρχει σημαντική απειλή συμμόρφωσης με τις βασικές αρχές. 

260.3 Εάν οι απειλές αξιολογηθούν και είναι άλλες εκτός από καθαρά ασήμαντες, πρέπει να εξετάζονται και να λαμβάνονται τα αναγκαία μέτρα προστασίας που θα εξαλείψουν τις απειλές ή θα τις μειώσουν σε αποδεκτό επίπεδο. Όταν οι απειλές δεν μπορούν να εξαλειφθούν ή να μειωθούν σε αποδεκτό επίπεδο με την εφαρμογή μέτρων προστασίας, ο επαγγελματίας λογιστής σε δημόσια άσκηση του επαγγέλματος δεν  πρέπει να αποδεχθεί μια τέτοια προσφορά. 

Παράγραφος 270

Θεματοφυλακή Περιουσιακών Στοιχείων Πελατών (Custody of Client Assets) 

270.1 Ένας επαγγελματίας λογιστής σε δημόσια άσκηση του επαγγέλματος δεν πρέπει να αναλαμβάνει την θεματοφυλακή χρηματικών ποσών ή άλλων περιουσιακών στοιχείων του πελάτη εκτός εάν αυτό επιτρέπεται από το νόμο, και στην περίπτωση που αυτό ισχύει, σε συμμόρφωση με οποιεσδήποτε πρόσθετες εκ του νόμου υποχρεώσεις που επιβάλλονται σε έναν επαγγελματία λογιστή σε δημόσια άσκηση του επαγγέλματος που κρατά τέτοια περιουσιακά στοιχεία. 

270.2 Η κράτηση των περιουσιακών στοιχείων του πελάτη δημιουργεί απειλές κατά της συμμόρφωσης με τις βασικές αρχές. Για παράδειγμα, υπάρχει απειλή κατά της επαγγελματικής συμπεριφοράς λόγω προσωπικού συμφέροντος και μπορεί να υπάρξει απειλή κατά της αντικειμενικότητας λόγω προσωπικού συμφέροντος που προκύπτουν  από την κράτηση περιουσιακών στοιχείων του πελάτη. Για να προστατευθεί από τέτοιες απειλές ένας επαγγελματίας λογιστής σε δημόσια άσκηση του επαγγέλματος στον οποίο έχει ανατεθεί η θεματοφυλακή χρημάτων (ή άλλων περιουσιακών στοιχείων) που ανήκουν σε άλλους πρέπει: 

(α) Να κρατά τέτοια περιουσιακά στοιχεία ξεχωριστά από τα προσωπικά του περιουσιακά στοιχεία ή τα περιουσιακά στοιχεία της επιχείρησής του και 

(β) Να χρησιμοποιεί τέτοια περιουσιακά στοιχεία μόνο για τον σκοπό για τον οποίο προορίζονται και 

(γ) Σε οποιαδήποτε χρονική στιγμή, να είναι έτοιμος να αποδώσει λογαριασμό για αυτά τα περιουσιακά στοιχεία καθώς και για κάθε εισόδημα, μερίσματα ή κέρδη που δημιουργούνται, σε όποιο πρόσωπο δικαιούται να γνωρίζει τον απολογισμό αυτό, και 

(δ) Να συμμορφώνεται με όλους τους σχετικούς νόμους και κανονισμούς αναφορικά με την κράτηση και τον απολογισμό τέτοιων περιουσιακών στοιχείων. 

270.3 Επιπροσθέτως, ο επαγγελματίας λογιστής σε δημόσια άσκηση του επαγγέλματος πρέπει να γνωρίζει τις απειλές κατά της συμμόρφωσης με τις βασικές αρχές από τον συσχετισμό του με  τέτοια περιουσιακά στοιχεία, όπως για παράδειγμα εάν αποκαλυφθεί ότι τα περιουσιακά στοιχεία προέρχονται από παράνομες δραστηριότητες όπως το ξέπλυμα χρήματος. Ως μέρος των διαδικασιών αναθέσεως και αποδοχής του πελάτη για την παροχή τέτοιων υπηρεσιών, οι επαγγελματίες λογιστές σε δημόσια άσκηση του επαγγέλματος πρέπει να διεξάγουν την κατάλληλη έρευνα για την πηγή τέτοιων περιουσιακών στοιχείων και να λαμβάνουν υπόψη τους τις νομικές και κανονιστικές υποχρεώσεις τους. Επίσης πρέπει να εξετάζουν την περίπτωση λήψης νομικής συμβουλής. 

Παράγραφος 280

Αντικειμενικότητα (Objectivity) – Όλες οι Υπηρεσίες (All Services) 

280.1 Ένας επαγγελματίας λογιστής σε δημόσια άσκηση του επαγγέλματος όταν παρέχει οποιεσδήποτε επαγγελματικές υπηρεσίες πρέπει να εξετάζει εάν υπάρχουν απειλές κατά της συμμόρφωσης με τη βασική αρχή της αντικειμενικότητας, οι οποίες προκύπτουν από συμφέροντα σε, ή σχέσεις με πελάτη ή μέλη του διοικητικού συμβουλίου, αξιωματούχους ή εργαζομένους. Για παράδειγμα, μπορεί να δημιουργηθεί απειλή κατά της αντικειμενικότητας λόγω οικειότητας, από οικογενειακές ή στενές προσωπικές ή επιχειρηματικές σχέσεις. 

280.2 Ένας επαγγελματίας λογιστής σε δημόσια άσκηση του επαγγέλματος ο οποίος παρέχει υπηρεσίες διασφάλισης πρέπει να είναι ανεξάρτητος από τον πελάτη διασφάλισης. Η ανεξαρτησία στη σκέψη και την εμφάνιση είναι απαραίτητες ώστε να μπορεί ο επαγγελματίας λογιστής σε δημόσια άσκηση του επαγγέλματος να εκφράζει ένα συμπέρασμα, και να φαίνεται ότι εκφράζει ένα συμπέρασμα, χωρίς προκατάληψη, σύγκρουση συμφερόντων ή αδικαιολόγητη επιρροή άλλων. Η Παράγραφος 290 παρέχει συγκεκριμένες οδηγίες επί των απαιτήσεων ανεξαρτησίας για τους επαγγελματίες λογιστές σε δημόσια άσκηση του επαγγέλματος όταν εκτελούν μια ανάθεση διασφάλισης. 
280.3 Η ύπαρξη απειλών κατά της αντικειμενικότητας κατά την παροχή οποιωνδήποτε επαγγελματικών υπηρεσιών θα εξαρτηθεί από τις ιδιαίτερες περιστάσεις της ανάθεσης και την φύση της εργασίας που εκτελεί ο επαγγελματίας λογιστής σε δημόσια άσκηση του επαγγέλματος. 

280.4 Ένας επαγγελματίας λογιστής σε δημόσια άσκηση του επαγγέλματος πρέπει να αξιολογεί τη σοβαρότητα των απειλών που εξατομικεύονται και εάν αυτές είναι άλλες εκτός από καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας για την εξάλειψή τους ή τη μείωσή τους σε αποδεκτό επίπεδο. Τέτοια μέτρα προστασίας περιλαμβάνουν: 

• Αποχώρηση από τη ομάδα ανάθεσης.

• Διαδικασίες εποπτείας.

• Τερματισμός της χρηματοοικονομικής ή επιχειρηματικής σχέσης που εγείρει την απειλή.

• Συζήτηση του θέματος με ανώτερα επίπεδα της διοίκησης εντός της επιχείρησης.

• Συζήτηση του θέματος με εκείνους που έχουν επιφορτιστεί με τη διακυβέρνηση του πελάτη. 

Παράγραφος 290

Ανεξαρτησία (Independence) – Αναθέσεις Διασφάλισης (Assurance Engagements)

290.1 Στην περίπτωση αναθέσεων διασφάλισης είναι προς το δημόσιο συμφέρον και συνεπώς απαιτείται από τον παρόντα Κώδικα Δεοντολογίας, τα μέλη των ομάδων διασφάλισης(, οι επιχειρήσεις και όπου αυτό έχει εφαρμογή και οι επιχειρήσεις δικτύου( να είναι ανεξάρτητα των πελατών διασφάλισης. 

290.2 Οι αναθέσεις διασφάλισης σχεδιάζονται για να ενισχύσουν το βαθμό εμπιστοσύνης των σκοπούμενων χρηστών σχετικά με το αποτέλεσμα της αξιολόγησης ή επιμέτρησης του υποκείμενου θέματος έναντι κριτηρίων. Το Διεθνές Πλαίσιο Αναθέσεων Διασφάλισης [The International Framework for Assurance Engagements] ή Πλαίσιο Διασφάλισης που εκδόθηκε από το Διεθνές Συμβούλιο Προτύπων Ελέγχου και Διασφαλίσεων (International Auditing and Assurance Standards Board) περιγράφει τα στοιχεία και τους αντικειμενικούς σκοπούς της ανάθεσης διασφάλισης και εξατομικεύει τις αναθέσεις στις οποίες έχουν εφαρμογή τα Διεθνή Ελεγκτικά Πρότυπα (ΔΕΠ) (International Standards on Auditing (ISAs)), τα Διεθνή Πρότυπα Αναθέσεων Επισκόπησης (ΔΠΑΕ) (International Standards on Review Engagements (ISREs)) και τα Διεθνή Πρότυπα Αναθέσεων Διασφάλισης (ΔΠΑΔ) (International Standards on Assurance Engagements (ISAEs)). Για περιγραφή των στοιχείων και των αντικειμενικών σκοπών μιας ανάθεσης διασφάλισης πρέπει να γίνεται αναφορά στο Πλαίσιο Διασφάλισης. 

290.3 Όπως εξηγείται περαιτέρω στο Πλαίσιο Διασφάλισης, σε μια  ανάθεση διασφάλισης ο επαγγελματίας λογιστής σε δημόσια άσκηση του επαγγέλματος εκφράζει ένα συμπέρασμα σχεδιασμένο να ενισχύσει το βαθμό εμπιστοσύνης των σκοπούμενων χρηστών εκτός του υπευθύνου μέρους, σχετικά με το αποτέλεσμα της αξιολόγησης ή επιμέτρησης του υποκείμενου θέματος έναντι κριτηρίων. 

290.4 Το αποτέλεσμα της αξιολόγησης ή της επιμέτρησης του υποκείμενου θέματος είναι η πληροφόρηση που προκύπτει από την εφαρμογή των κριτηρίων στο υποκείμενο θέμα. Ο όρος «πληροφόρηση υποκειμένου θέματος» χρησιμοποιείται για να αποδώσει το αποτέλεσμα της αξιολόγησης ή της επιμέτρησης του υποκείμενου θέματος. Για παράδειγμα: 

• Η αναγνώριση, η επιμέτρηση, η παρουσίαση και οι γνωστοποιήσεις που παρουσιάζονται στις οικονομικές καταστάσεις ( (πληροφόρηση υποκειμένου θέματος) προκύπτουν από την εφαρμογή του πλαισίου χρηματοοικονομικής αναφοράς για την αναγνώριση, επιμέτρηση, παρουσίαση και γνωστοποιήσεις, όπως τα Διεθνή Πρότυπα Χρηματοοικονομικής Αναφοράς, (κριτήρια) για την χρηματοοικονομική θέση, την χρηματοοικονομική απόδοση και τις ταμειακές ροές μιας οντότητας (υποκείμενο θέμα). 

• Ό ισχυρισμός για την αποτελεσματικότητα των δικλείδων εσωτερικής διασφάλισης (πληροφόρηση υποκειμένου θέματος) προκύπτει από την εφαρμογή πλαισίου αξιολόγησης της αποτελεσματικότητας των δικλείδων εσωτερικής διασφάλισης, όπως τα COSO ή CoCo, (κριτήρια) για τις δικλείδες εσωτερικής διασφάλισης, η διαδικασία (υποκείμενο θέμα). 

290.5 Οι αναθέσεις διασφάλισης μπορεί να βασίζονται σε επιβεβαιώσεις ή σε απ’ ευθείας αναφορά. Σε κάθε περίπτωση, προϋποθέτουν την ύπαρξη τριών ξεχωριστών μερών: ενός δημόσιου λογιστή σε δημόσια άσκηση του επαγγέλματος, ενός υπεύθυνου μέρους και τους σκοπούμενους χρήστες. 

290.6 Σε μια ανάθεση διασφάλισης που βασίζεται σε ισχυρισμούς και περιλαμβάνει την ανάθεση ελέγχου οικονομικών καταστάσεων*, η αξιολόγηση ή η επιμέτρηση του υποκείμενου θέματος πραγματοποιείται από το υπεύθυνο μέρος και η πληροφόρηση του υποκειμένου θέματος είναι με την μορφή ισχυρισμού από το υπεύθυνο μέρος η οποία κοινοποιείται στους σκοπούμενους χρήστες. 

290.7 Σε περίπτωση ανάθεσης διασφάλισης με απευθείας αναφορά ο επαγγελματίας λογιστής σε δημόσια άσκηση του επαγγέλματος είτε πραγματοποιεί άμεσα την αξιολόγηση ή την επιμέτρηση του υποκείμενου θέματος, ή λαμβάνει δήλωση από το υπεύθυνο μέρος που έχει πραγματοποιήσει την αξιολόγηση ή την επιμέτρηση η οποία δεν  είναι διαθέσιμη στους σκοπούμενους χρήστες. Η πληροφόρηση επί του υποκειμένου θέματος παρέχεται στους σκοπούμενους χρήστες στην έκθεση διασφάλισης. 

290.8 Η ανεξαρτησία προϋποθέτει: 

Ανεξαρτησία της σκέψης. (Independence of Mind)

Η νοητική κατάσταση που επιτρέπει την έκφραση συμπεράσματος χωρίς την επίδραση επιρροών που περιορίζουν την επαγγελματική κρίση, επιτρέποντας σε ένα άτομο να ενεργεί με ακεραιότητα και να επιδεικνύει αντικειμενικότητα και επαγγελματικό σκεπτικισμό. 

Ανεξαρτησία στην Εμφάνιση (Independence in Appearance)

Η αποφυγή γεγονότων και καταστάσεων που είναι τόσο σοβαρά ώστε ένα λογικό και πληροφορημένο τρίτο μέρος, έχοντας γνώση όλων των σχετικών πληροφοριών, συμπεριλαμβανομένων όλων των μέτρων προστασίας που εφαρμόσθηκαν θα κατέληγε στο λογικό συμπέρασμα ότι η ακεραιότητα, η αντικειμενικότητα και ο επαγγελματικός σκεπτικισμός μιας επιχείρησης ή ενός μέλους της ομάδας διασφάλισης έχουν περιορισθεί. 

290.9 Η χρήση της λέξης «ανεξαρτησία» από μόνη της μπορεί να δημιουργήσει παρανοήσεις. Από μόνη της η λέξη ενδέχεται να οδηγήσει τους παρατηρητές στην υπόθεση ότι το πρόσωπο που ασκεί επαγγελματική κρίση πρέπει να είναι ελεύθερο από κάθε οικονομική, χρηματοοικονομική και άλλη σχέση. Αυτό είναι αδύνατο, αφού κάθε μέλος της κοινωνίας έχει σχέσεις με άλλα. Συνεπώς, η σημαντικότητα των οικονομικών, χρηματοοικονομικών και λοιπών σχέσεων πρέπει επίσης να αξιολογείται με βάση το πώς ένα λογικό και πληροφορημένο τρίτο μέρος, το οποίο γνωρίζοντας όλες τις σχετικές πληροφορίες, λογικά θα κατέληγε ότι δεν είναι αποδεκτό. 

290.10 Πολλές διαφορετικές περιπτώσεις ή συνδυασμός περιπτώσεων ενδέχεται να είναι σχετικές και ως εκ τούτου είναι αδύνατο να καθορισθεί κάθε περίπτωση που εγείρει απειλές κατά της ανεξαρτησίας και να προσδιορισθούν τα κατάλληλα ελαφρυντικά μέτρα που πρέπει να ληφθούν. Επιπλέον , η φύση των αναθέσεων διασφάλισης μπορεί να διαφέρει και συνεπώς ενδέχεται να υπάρχουν διαφορετικές απειλές για τις οποίες απαιτείται η λήψη διαφορετικών μέτρων προστασίας. Επομένως, είναι προτιμότερη για το δημόσιο συμφέρον η εφαρμογή ενός εννοιολογικού πλαισίου, που απαιτεί από τις επιχειρήσεις και τα μέλη των ομάδων διασφάλισης να εξατομικεύουν, αξιολογούν και να αντιμετωπίζουν τις απειλές κατά της ανεξαρτησίας, από το να συμμορφώνονται μόνον με ένα σύνολο συγκεκριμένων κανόνων που μπορεί να είναι και αυθαίρετοι. 

Εννοιολογική Προσέγγιση της Ανεξαρτησίας 

(A Conceptual Approach to Independence) 

290.11 Τα μέλη των ομάδων διασφάλισης, οι επιχειρήσεις και οι επιχειρήσεις δικτύου πρέπει να εφαρμόζουν το εννοιολογικό πλαίσιο που περιλαμβάνεται στην Παράγραφο 100 στις συγκεκριμένες περιπτώσεις υπό εξέταση. Επίσης, προκειμένου να καθοριστούν οι σχέσεις μεταξύ επιχείρησης, επιχειρήσεων δικτύου, μελών της ομάδας διασφάλισης και πελάτη διασφάλισης, πρέπει να εξετάζεται εάν οι σχέσεις μεταξύ ατόμων εκτός ομάδας διασφάλισης και πελάτη διασφάλισης δημιουργούν απειλές  κατά της ανεξαρτησίας. 

290.12 Τα παραδείγματα που παρουσιάζονται στην παράγραφο αυτή σκοπό έχουν να εξηγήσουν την εφαρμογή του εννοιολογικού πλαισίου και όχι να αποτελέσουν απόλυτο κατάλογο όλων των περιπτώσεων που θα μπορούσαν να δημιουργήσουν απειλές κατά της ανεξαρτησίας, και ούτε πρέπει να ερμηνεύονται ως τέτοια. 

Συνεπώς, δεν είναι αρκετό για ένα μέλος της ομάδας διασφάλισης της επιχείρησης ή της επιχείρησης δικτύου να συμμορφώνεται μόνο με τα παραδείγματα που παρατίθενται, αλλά πρέπει να εφαρμόζουν το πλαίσιο στις συγκεκριμένες συνθήκες που αντιμετωπίζουν. 

290.13 Η φύση των απειλών κατά της ανεξαρτησίας και των εφαρμοστέων μέτρων προστασίας για την εξάλειψη των απειλών ή τη μείωσή τους σε αποδεκτό επίπεδο διαφέρουν ανάλογα με τα χαρακτηριστικά της κάθε ανάθεσης διασφάλισης, δηλαδή, εάν είναι ανάθεση ελέγχου οικονομικών καταστάσεων ή άλλου τύπου ανάθεση διασφάλισης και εάν είναι το δεύτερο, ποιος ο σκοπός, η πληροφόρηση του υποκειμένου θέματος, και οι σκοπούμενοι χρήστες της έκθεσης. Η επιχείρηση πρέπει συνεπώς, να αξιολογεί τις σχετικές περιπτώσεις, τη φύση των αναθέσεων διασφάλισης και τις απειλές κατά της ανεξαρτησίας όταν αποφασίζει εάν είναι σωστό να αποδεχθεί ή να συνεχίσει μια ανάθεση, καθώς και τη φύση των μέτρων προστασίας που απαιτούνται αλλά και εάν ένα συγκεκριμένο άτομο πρέπει να είναι μέλος της ομάδας διασφάλισης. 

Δίκτυα και Επιχειρήσεις Δικτύων
 

290.14 Μια οντότητα που ανήκει σε δίκτυο μπορεί να είναι μια  επιχείρηση, η οποία ορίζεται στον παρόντα Κώδικα ως μεμονωμένος επαγγελματίας, συνεταιρισμός ή εταιρεία επαγγελματιών λογιστών, καθώς και μια οντότητα που ελέγχει ή ελέγχεται από αυτά τα μέρη, ή ακόμα η οντότητα αυτή μπορεί να είναι διαφορετικού τύπου, τέτοια όπως παροχής συμβουλευτικών ή νομικών υπηρεσιών. Οι απαιτήσεις ανεξαρτησίας της παρούσας παραγράφου, που έχουν εφαρμογή σε μια επιχείρηση δικτύου εφαρμόζονται και σε οποιαδήποτε οντότητα που πληροί τον ορισμό της επιχείρησης δικτύου, ανεξάρτητα από το εάν η οντότητα αυτή πληροί τον ορισμό της επιχείρησης. 

290.15 Εάν μια επιχείρηση θεωρείται ότι είναι επιχείρηση δικτύου, η επιχείρηση αυτή πρέπει να είναι ανεξάρτητη από τους πελάτες ελέγχου οικονομικών καταστάσεων των άλλων επιχειρήσεων  εντός του δικτύου. Επιπρόσθετα, για πελάτες διασφάλισης που δεν είναι πελάτες ελέγχου οικονομικών καταστάσεων, πρέπει να δίνεται ιδιαίτερη προσοχή στις τυχόν απειλές τις οποίες η επιχείρηση έχει λόγο να θεωρεί ότι μπορεί να δημιουργηθούν από χρηματοοικονομικά συμφέροντα στον πελάτη, που κατέχονται από άλλες οντότητες του δικτύου ή από σχέσεις μεταξύ πελάτη και άλλων οντοτήτων στο δίκτυο. 

290.16 Προκειμένου να ενισχύσουν την ικανότητά τους να παρέχουν επαγγελματικές υπηρεσίες, οι επιχειρήσεις συχνά δημιουργούν μεγαλύτερες δομές μαζί με άλλες επιχειρήσεις ή οντότητες. Το εάν οι μεγαλύτερες αυτές δομές δημιουργούν ένα  δίκτυο εξαρτάται από τα  ιδιαίτερα γεγονότα και τις συνθήκες και όχι από το εάν οι επιχειρήσεις και οι οντότητες είναι νομικά χωριστές και διαφορετικές. Για παράδειγμα, μια μεγαλύτερη δομή μπορεί να έχει ως μοναδικό σκοπό τη διευκόλυνση μεταφοράς εργασίας, που από μόνη της δεν ανταποκρίνεται στα απαραίτητα κριτήρια που συνιστούν ένα δίκτυο. Αντίθετα, μια μεγαλύτερη δομή μπορεί να είναι τέτοια που να έχει ως σκοπό της τη συνεργασία επιχειρήσεων που μοιράζονται την ίδια επωνυμία, το ίδιο σύστημα δικλείδων διασφάλισης ποιότητας ή σημαντικές επαγγελματικές πηγές και συνεπώς θεωρείται δίκτυο. 

290.17 Η κρίση ως προς το εάν μια μεγαλύτερη δομή είναι δίκτυο, πρέπει να γίνει σύμφωνα με το εάν ένα λογικό και πληροφορημένο τρίτο μέρος μπορεί να συμπεράνει, συνυπολογίζοντας όλα τα ιδιαίτερα γεγονότα και τις συνθήκες, ότι οι οντότητες συνδέονται με τέτοιο τρόπο ώστε να υπάρχει δίκτυο. Η κρίση αυτή πρέπει να εφαρμόζεται με συνέπεια σε ολόκληρο το δίκτυο. 

290.18 Όταν η μεγαλύτερη δομή έχει ως σκοπό τη συνεργασία και καθαρά τη συμμετοχή των οντοτήτων της δομής στα κέρδη και στο κόστος, τότε  θεωρείται δίκτυο. Όμως, η συμμετοχή σε επουσιώδη κόστη δεν θα δημιουργούσε από μόνη της δίκτυο. Επίσης, εάν η συμμετοχή στα κόστη περιορίζεται μόνο στα κόστη που σχετίζονται με την ανάπτυξη μεθοδολογιών ελέγχου, εγχειριδίων, ή εκπαιδευτικών μαθημάτων, το γεγονός αυτό από μόνο του δεν θα δημιουργούσε δίκτυο. Επιπρόσθετα, η ένωση μιας επιχείρησης και μιας κατά οποιονδήποτε άλλο τρόπο μη συνδεδεμένης οντότητας με σκοπό την από κοινού παροχή μιας υπηρεσίας ή την ανάπτυξη ενός προϊόντος, δεν θα δημιουργούσε από μόνη της δίκτυο. 

290.19 Όταν η μεγαλύτερη δομή έχει σαν σκοπό τη συνεργασία και οι οντότητες εντός της δομής βρίσκονται υπό κοινή ιδιοκτησία, έλεγχο ή διαχείριση, θεωρείται δίκτυο. Αυτό θα μπορούσε να επιτευχθεί με σύμβαση ή άλλα μέσα. 

290.20 Όταν η μεγαλύτερη δομή έχει ως σκοπό τη συνεργασία και οι οντότητες εντός της δομής υπάγονται σε κοινές πολιτικές δικλείδων διασφάλισης ποιότητας και διαδικασίες, θεωρείται δίκτυο. Για το σκοπό αυτό, οι κοινές πολιτικές δικλείδων διασφάλισης ποιότητας και διαδικασίες θα ήταν εκείνες που σχεδιάζονται, εφαρμόζονται και εποπτεύονται από την μεγαλύτερη δομή. 

290.21 Όταν η μεγαλύτερη δομή έχει ως σκοπό τη συνεργασία και οι οντότητες εντός της δομής υπάγονται σε κοινή επιχειρηματική στρατηγική, η δομή θεωρείται δίκτυο. Το να υπάγονται σε κοινή επιχειρηματική στρατηγική περιλαμβάνει συμφωνία από τις οντότητες για την επίτευξη κοινών στρατηγικών στόχων. Μια οντότητα δεν θεωρείται επιχείρηση δικτύου απλά και μόνο επειδή συνεργάζεται με μια άλλη οντότητα αποκλειστικά για την από κοινού απάντηση σε πρόταση για παροχή επαγγελματικής υπηρεσίας. 

290.22 Όταν η μεγαλύτερη δομή έχει ως σκοπό τη συνεργασία και οι οντότητες εντός της δομής βρίσκονται υπό κοινή επωνυμία, η δομή θεωρείται δίκτυο. Η κοινή επωνυμία περιλαμβάνει κοινά αρχικά ή κοινή ονομασία. Μια επιχείρηση θεωρείται ότι χρησιμοποιεί κοινή επωνυμία εάν περιλαμβάνει, για παράδειγμα, αυτή την κοινή επωνυμία ως μέρος ή μαζί με το δικό της όνομα, όταν ένας εταίρος της επιχείρησης υπογράφει έκθεση διασφάλισης. 

290.23 Παρότι μια επιχείρηση δεν ανήκει σε δίκτυο και δεν χρησιμοποιεί κοινή επωνυμία ως μέρος του ονόματός της, μπορεί να δώσει την εντύπωση ότι ανήκει σε δίκτυο εάν αναφέρει στο λογότυπό της ή στο διαφημιστικό υλικό της ότι είναι μέλος ένωσης επιχειρήσεων. Συνεπώς, μια επιχείρηση πρέπει να εξετάζει προσεχτικά τον τρόπο περιγραφής οποιονδήποτε τέτοιων συμμετοχών της, ώστε να αποφευχθεί η αντίληψη ότι ανήκει σε δίκτυο. 

290.24 Εάν μια επιχείρηση πωλήσει μέρος των εργασιών της, στη σύμβαση πωλήσεως μερικές φορές προβλέπεται ότι για περιορισμένο χρονικό διάστημα το μέρος αυτό μπορεί να εξακολουθήσει να χρησιμοποιεί το όνομα ή στοιχείο του ονόματος της επιχείρησης, έστω και αν δεν είναι πια συνδεδεμένο με την επιχείρηση. Στις περιπτώσεις αυτές, ενώ οι δύο οντότητες μπορεί να λειτουργούν υπό κοινό όνομα, τα γεγονότα είναι τέτοια που δείχνουν ότι αυτές δεν ανήκουν σε μεγαλύτερη δομή που έχει σαν σκοπό τη συνεργασία και για το λόγο αυτό δεν είναι επιχειρήσεις δικτύου. Οι οντότητες αυτές πρέπει να εξετάσουν προσεχτικά τον τρόπο με τον οποίο θα γνωστοποιούν ότι δεν είναι επιχειρήσεις δικτύου όταν παρουσιάζονται σε εξωτερικά μέρη. 

290.25 Όταν η μεγαλύτερη δομή έχει σαν σκοπό τη συνεργασία και οι οντότητες εντός της δομής μοιράζονται σημαντικό μέρος επαγγελματικών πηγών, η δομή αυτή θεωρείται δίκτυο. Οι επαγγελματικές πηγές περιλαμβάνουν: 

• Κοινά συστήματα που δίνουν τη δυνατότητα στις επιχειρήσεις να ανταλλάσσουν πληροφορίες όπως στοιχεία πελατών, τιμολογήσεων και χρονολογικών αρχείων.

• Εταίρους και προσωπικό 

• Τεχνικά τμήματα για την παροχή συμβουλών επί τεχνικών ή ειδικών κλαδικών θεμάτων, επί συναλλαγών ή επί περιπτώσεων αναθέσεων διασφάλισης. 

• Μεθοδολογία ελέγχου ή εγχειρίδια ελέγχου, και 

• Εκπαιδευτικά μαθήματα και μέσα.

290.26 Ο καθορισμός του εάν οι μεριζόμενες επαγγελματικές πηγές είναι ουσιαστικές, και για το λόγο αυτό οι επιχειρήσεις είναι επιχειρήσεις δικτύου, πρέπει να γίνεται βάσει των σχετικών γεγονότων και συνθηκών. Όταν οι μεριζόμενες πηγές περιορίζονται στην κοινή μεθοδολογία ελέγχου ή τα εγχειρίδια ελέγχου, χωρίς ανταλλαγή προσωπικού ή πληροφόρησης για τους πελάτες ή την αγορά, είναι απίθανο να θεωρηθούν ουσιαστικές αυτές οι μεριζόμενες επαγγελματικές πηγές. Το ίδιο ισχύει και για την κοινή εκπαιδευτική προσπάθεια. Όταν, όμως οι μεριζόμενες πηγές περιλαμβάνουν την ανταλλαγή προσώπων ή πληροφόρησης, όπως όταν προσωπικό αντλείται από μεριζόμενη ομάδα ή όταν δημιουργείται ένα κοινό τεχνικό τμήμα εντός της μεγαλύτερης δομής για να παρέχει στις επιχειρήσεις που συμμετέχουν τεχνικές οδηγίες που οι επιχειρήσεις αυτές απαιτείται να εφαρμόσουν, τότε ένα λογικό και πληροφορημένο τρίτο μέρος είναι περισσότερο πιθανό να συμπεράνει ότι οι μεριζόμενες πηγές είναι ουσιαστικές. 

Αναθέσεις Διασφάλισης που Βασίζονται σε Ισχυρισμούς. 

(Assertion-based Assurance Engagements) 

Αναθέσεις Ελέγχου Οικονομικών Καταστάσεων (Financial Statement Audit Engagements) 

290.27 Οι αναθέσεις ελέγχου οικονομικών καταστάσεων είναι σχετικές με ένα ευρύ πεδίο πιθανών χρηστών. Συνεπώς, εκτός από την ανεξαρτησία στη σκέψη και η ανεξαρτησία στην εμφάνιση έχει ιδιαίτερη σημασία. Συνεπώς, για τους πελάτες ελέγχου οικονομικών καταστάσεων, τα μέλη της ομάδας διασφάλισης, η επιχείρηση και οι επιχειρήσεις δικτύου πρέπει να είναι ανεξάρτητες από τον πελάτη ελέγχου οικονομικών καταστάσεων. Αυτές οι προϋποθέσεις ανεξαρτησίας περιλαμβάνουν απαγορεύσεις σχετικά με ορισμένες σχέσεις μεταξύ μελών της ομάδας διασφάλισης και μελών της διοίκησης, αξιωματούχους και εργαζόμενους του πελάτη, που είναι σε θέση να ασκήσουν άμεση και ουσιώδη επιρροή επί της πληροφόρησης του υποκείμενου θέματος (οικονομικές καταστάσεις). Επίσης, πρέπει να δίνεται προσοχή στις περιπτώσεις που δημιουργούνται απειλές κατά της ανεξαρτησίας από σχέσεις με εργαζόμενους του πελάτη που είναι σε θέση να ασκήσουν άμεση και ουσιαστική επιρροή επί του υποκείμενου θέματος (οικονομική θέση, οικονομική απόδοση και ταμειακές ροές). 

Άλλες ς Αναθέσεις Διασφάλισης που Βασίζονται σε Ισχυρισμούς 

(Other Assertion-based Assurance Engagements)

290.28 Σε ανάθεση διασφάλισης που βασίζεται σε ισχυρισμό όπου ο πελάτης δεν είναι πελάτης ελέγχου οικονομικών καταστάσεων, τα μέλη της ομάδας διασφάλισης και η επιχείρηση απαιτείται να είναι ανεξάρτητοι από τον πελάτη διασφάλισης (το υπεύθυνο μέρος, το οποίο είναι υπεύθυνο για την πληροφόρηση επί του υποκειμένου θέματος και ενδέχεται να είναι υπεύθυνο για το υποκείμενο θέμα.). Αυτές οι προϋποθέσεις ανεξαρτησίας περιλαμβάνουν απαγορεύσεις σχετικά με ορισμένες σχέσεις μεταξύ μελών της ομάδας διασφάλισης και μελών της διοίκησης, αξιωματούχων και εργαζομένων του πελάτη, που είναι σε θέση να ασκήσουν άμεση και σημαντική επιρροή επί της πληροφόρησης του υποκείμενου θέματος. Επίσης, πρέπει να δίνεται προσοχή στις περιπτώσεις που δημιουργούνται απειλές κατά της ανεξαρτησίας από σχέσεις με εργαζομένους του πελάτη που είναι σε θέση να ασκήσουν άμεση και ουσιώδη επιρροή επί του υποκείμενου θέματος της ανάθεσης. Προσοχή πρέπει επίσης να δίνεται στις απειλές που η επιχείρηση έχει κάθε λόγο να πιστεύει ότι μπορεί να δημιουργηθούν από τα συμφέροντα και τις σχέσεις των επιχειρήσεων του δικτύου. 

290.29 Στην πλειοψηφία των αναθέσεων διασφάλισης που βασίζονται σε ισχυρισμούς, και δεν αποτελούν αναθέσεις ελέγχου οικονομικών καταστάσεων, το υπεύθυνο μέρος ευθύνεται για την πληροφόρηση του υποκειμένου θέματος και για το υποκείμενο θέμα. Ωστόσο, σε ορισμένες αναθέσεις το υπεύθυνο μέρος μπορεί να μην είναι υπεύθυνο για το υποκείμενο θέμα. Για παράδειγμα, όταν ένας επαγγελματίας λογιστής σε δημόσια άσκηση του επαγγέλματος αναλαμβάνει την εκτέλεση μιας ανάθεσης διασφάλισης σχετικά με έκθεση προς διανομή στους σκοπούμενους χρήστες και που έχει καταρτισθεί από έναν σύμβουλο περιβάλλοντος για τις πρακτικές βιωσιμότητας μιας εταιρείας, ο σύμβουλος περιβάλλοντος είναι το υπεύθυνο μέρος για την πληροφόρηση επί του υποκειμένου θέματος, αλλά η εταιρεία είναι υπεύθυνη για το υποκείμενο θέμα (τις πρακτικές βιωσιμότητας). 

290.30 Σε αυτές τις αναθέσεις διασφάλισης που βασίζονται σε ισχυρισμούς και δεν αποτελούν αναθέσεις ελέγχου οικονομικών καταστάσεων, όπου το υπεύθυνο μέρος ευθύνεται για την πληροφόρηση επί του υποκειμένου θέματος αλλά όχι για το υποκείμενο θέμα, τα μέλη της ομάδας διασφάλισης και η επιχείρηση απαιτείται να είναι ανεξάρτητα από το υπεύθυνο μέρος για την πληροφόρηση επί του υποκείμενου θέματος (τον πελάτη διασφάλισης). Επίσης προσοχή πρέπει να δίνεται στις απειλές που η εταιρεία έχει κάθε λόγο να πιστεύει ότι μπορεί να δημιουργηθούν από τα συμφέροντα και τις σχέσεις μεταξύ ενός μέλους της ομάδας διασφάλισης, της επιχείρησης, μιας επιχείρησης του δικτύου και του υπεύθυνου μέρους για το υποκείμενο θέμα. 

Αναθέσεις Διασφάλισης με απ’ ευθείας αναφορά  

(Direct Reporting Assurance Engagements) 

290.31 Σε μια ανάθεση διασφάλισης με απ’ ευθείας αναφορά τα μέλη της ομάδας διασφάλισης και της επιχείρησης απαιτείται να είναι ανεξάρτητα από τον πελάτη διασφάλισης (το υπεύθυνο μέρος για το υποκείμενο θέμα).

Εκθέσεις Περιορισμένης  Χρήσης (Restricted Use Reports)

290.32 Στην περίπτωση έκθεσης διασφάλισης αναφορικά με πελάτη που δεν αφορά έλεγχο οικονομικών καταστάσεων, και που είναι καθαρά για χρήση από συγκεκριμένους χρήστες, οι χρήστες της έκθεσης θεωρούνται γνώστες του σκοπού, της πληροφόρησης επί του υποκειμένου θέματος και των περιορισμών της έκθεσης, μέσω της συμμετοχής τους στον καθορισμό της φύσης και του εύρους των οδηγιών της επιχείρησης για την εκτέλεση των υπηρεσιών, περιλαμβανομένων και των κριτηρίων έναντι των οποίων το υποκείμενο θέμα πρόκειται να αξιολογηθεί και να επιμετρηθεί. Η γνώση αυτή και η αυξημένη ικανότητα της επιχείρησης να επικοινωνεί με όλους τους χρήστες της έκθεσης σχετικά με τα μέτρα προστασίας αυξάνουν την αποτελεσματικότητα των  μέτρων προστασίας ως προς την ανεξαρτησία στην εμφάνιση. Οι συνθήκες αυτές μπορεί να λαμβάνονται υπόψη από την επιχείρηση κατά την αξιολόγηση των απειλών κατά της ανεξαρτησίας καθώς και κατά την εξέταση των απαραίτητων μέτρων προστασίας που θα εφαρμοστούν για την εξάλειψη των απειλών ή τη μείωσή τους σε αποδεκτό επίπεδο. Ως ένα ελάχιστο, θα είναι απαραίτητη η εφαρμογή των διατάξεων αυτής της παραγράφου κατά την αξιολόγηση της ανεξαρτησίας των μελών της ομάδας διασφάλισης και της άμεσης και στενής οικογένειας αυτών. Εξάλλου, εάν η επιχείρηση είχε σημαντικό χρηματοοικονομικό συμφέρον, άμεσο ή έμμεσο, στον πελάτη διασφάλισης, η απειλή που δημιουργείται λόγω προσωπικού συμφέροντος θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο. Η περιορισμένη εξέταση τυχόν απειλών που δημιουργούνται από συμφέροντα επιχειρήσεων δικτύου και σχέσεις μπορεί να είναι επαρκής. 

Πολλαπλά Υπεύθυνα Μέρη 

290.33 Σε ορισμένες αναθέσεις διασφάλισης, είτε αυτές βασίζονται σε ισχυρισμούς είτε είναι με απ’ ευθείας αναφορά, και οι οποίες δεν είναι αναθέσεις ελέγχου οικονομικών καταστάσεων, ενδέχεται να υπάρχουν αρκετά υπεύθυνα μέρη. Στις αναθέσεις αυτές, για να προσδιοριστεί εάν είναι απαραίτητη η εφαρμογή των διατάξεων της παρούσας παραγράφου σε καθένα από τα υπεύθυνα μέρη, η επιχείρηση μπορεί να λάβει υπόψη της εάν συμφέρον ή σχέση μεταξύ της επιχείρησης ή μέλους της ομάδας διασφάλισης, και ενός συγκεκριμένου υπευθύνου μέρους θα δημιουργούσαν μια απειλή κατά της ανεξαρτησίας άλλη εκτός από καθαρά  ασήμαντη, σε σχέση με την πληροφόρηση επί του υποκειμένου θέματος. Προς το σκοπό αυτό θα ληφθούν υπόψη παράγοντες όπως: 

• Η σημαντικότητα της πληροφόρησης επί του υποκείμενου θέματος (ή το υποκείμενο θέμα) για το οποίο είναι υπεύθυνο το συγκεκριμένο υπεύθυνο μέρος, και 

•Ο βαθμός κατά τον οποίο το δημόσιο συμφέρον εμπλέκεται στην ανάθεση. 

Εάν η επιχείρηση προσδιορίσει ότι η απειλή κατά της ανεξαρτησίας που δημιουργείται από οποιοδήποτε τέτοιο συμφέρον ή σχέση με ένα συγκεκριμένο υπεύθυνο μέρος θα ήταν καθαρά ασήμαντη, ίσως δεν χρειαστεί να εφαρμοστούν όλες οι διατάξεις της παρούσας παραγράφου σε αυτό το υπεύθυνο μέρος. 

Άλλοι Παράγοντες (Other Considerations) 

290.34 Οι απειλές και τα μέτρα προστασίας που εξατομικεύτηκαν στην παράγραφο αυτή, αποτελούν γενικά αντικείμενο σχολιασμού στο πλαίσιο των συμφερόντων και των σχέσεων μεταξύ της επιχείρησης, των επιχειρήσεων δικτύου, των μελών της ομάδας διασφάλισης και του πελάτη διασφάλισης. Στην περίπτωση που ο πελάτης ελέγχου οικονομικών καταστάσεων είναι μια οντότητα εισηγμένη στο χρηματιστήριο, η επιχείρηση και οποιεσδήποτε επιχειρήσεις δικτύου απαιτείται να λάβουν υπόψη τους τα συμφέροντα και τις σχέσεις στα οποία εμπλέκονται οι συνδεδεμένες με αυτόν τον πελάτη οντότητες. Το ιδεώδες είναι αυτές οι οντότητες, τα συμφέροντα και οι σχέσεις να εξατομικεύονται εκ των προτέρων. Για όλους του άλλους πελάτες διασφάλισης, όταν η ομάδα διασφάλισης έχει λόγο να πιστεύει ότι μια συνδεδεμένη οντότητα( ενός τέτοιου πελάτη διασφάλισης σχετίζεται με την αξιολόγηση της ανεξαρτησίας της επιχείρησης από τον πελάτη, η ομάδα διασφάλισης πρέπει να λάβει υπόψη της τη συνδεδεμένη οντότητα όταν αξιολογεί την ανεξαρτησία και εφαρμόζει τα αναγκαία μέτρα προστασίας. 

290.35 Η αξιολόγηση των απειλών κατά της ανεξαρτησίας και η επακόλουθη δράση πρέπει να υποστηρίζονται από αποδεικτικά στοιχεία που αποκτήθηκαν πριν από την αποδοχή της ανάθεσης και ενώ αυτή εκτελείται. Η υποχρέωση πραγματοποίησης μιας τέτοιας αξιολόγησης και η ανάληψη δράσης προκύπτει όταν μια επιχείρηση, μια επιχείρηση δικτύου ή μέλος της ομάδας διασφάλισης γνωρίζει ή είναι λογικά αναμενόμενο να γνωρίζει τις συνθήκες ή τις σχέσεις που ενδέχεται να περιορίσουν την ανεξαρτησία. Ίσως υπάρξουν περιστάσεις που η επιχείρηση, επιχείρηση δικτύου ή ένα άτομο παραβιάζουν ακούσια την παρούσα παράγραφο. Εάν μια τέτοια ακούσια παραβίαση συμβεί, γενικά δεν θα περιόριζε την ανεξαρτησία αναφορικά με έναν  πελάτη διασφάλισης υπό την προϋπόθεση ότι η επιχείρηση έχει θέσει σε εφαρμογή τις κατάλληλες πολιτικές δικλείδων διασφάλισης ποιότητας και διαδικασίες έτσι ώστε να προωθείται η ανεξαρτησία και μόλις αποκαλυφθεί η παραβίαση να διορθώνεται αμέσως και να εφαρμόζονται όλα τα αναγκαία μέτρα προστασίας. 

290.36 Σε ολόκληρη αυτή την παράγραφο, γίνεται αναφορά σε σημαντικές και καθαρά ασήμαντες απειλές κατά την αξιολόγηση της ανεξαρτησίας. Λαμβάνοντας υπόψη τη σοβαρότητα οποιουδήποτε συγκεκριμένου θέματος, ποιοτικοί και ποσοτικοί παράγοντες πρέπει να λαμβάνονται υπόψη. Ένα θέμα πρέπει να εκλαμβάνεται ως καθαρά ασήμαντο μόνον όταν θεωρείται πως είναι επουσιώδες και άνευ επιπτώσεων. 

Αντικειμενικός Σκοπός και Δομή αυτής της Παραγράφου 

(Objective and Structure of This Section) 

290.37 Ο αντικειμενικός σκοπός αυτής της παραγράφου είναι να βοηθήσει τις επιχειρήσεις και τα μέλη των ομάδων διασφάλισης στο: 

(α) Να εξατομικεύουν τις απειλές κατά της ανεξαρτησίας, 

(β) Να αξιολογούν εάν οι απειλές αυτές είναι καθαρά ασήμαντες, και 

(γ) Σε περιπτώσεις που οι απειλές δεν είναι καθαρά ασήμαντες, να εξατομικεύουν και να εφαρμόζουν τα κατάλληλα μέτρα προστασίας ώστε να εξαλείφουν ή να μειώνουν τις απειλές σε αποδεκτό επίπεδο. 

Πρέπει πάντα να λαμβάνεται υπόψη τι θα θεωρούσε μη αποδεκτό ένα λογικό και πληροφορημένο τρίτο μέρος, γνωρίζοντας όλες τις σχετικές πληροφορίες, περιλαμβανομένων των μέτρων προστασίας που εφαρμόζονται. Σε περιπτώσεις που κανένα μέτρο προστασίας δεν είναι διαθέσιμο για την μείωση της απειλής σε αποδεκτό επίπεδο, οι μόνες πιθανές ενέργειες είναι η εξάλειψη των δραστηριοτήτων ή του ενδιαφέροντος που δημιουργούν την  απειλή ή η άρνηση αποδοχής ή συνέχισης της ανάθεσης διασφάλισης. 

290.38 Η παράγραφος αυτή ολοκληρώνεται με ορισμένα παραδείγματα για τον τρόπο που πρέπει να εφαρμόζεται η εννοιολογική προσέγγιση της ανεξαρτησίας υπό συγκεκριμένες συνθήκες και σχέσεις. Τα παραδείγματα αναφέρονται σε απειλές κατά της ανεξαρτησίας που μπορεί να δημιουργηθούν από συγκεκριμένες συνθήκες και σχέσεις (παράγραφοι 290.100 και μετά). Η επαγγελματική κρίση χρησιμοποιείται προκειμένου να ληφθούν τα κατάλληλα μέτρα προστασίας ώστε να εξαλειφθούν οι απειλές κατά της ανεξαρτησίας ή να μειωθούν σε αποδεκτό επίπεδο. Σε ορισμένα παραδείγματα, οι απειλές κατά της ανεξαρτησίας είναι τόσο σημαντικές που μόνες πιθανές ενέργειες είναι η εξάλειψη των δραστηριοτήτων ή του συμφέροντος που δημιουργούν την απειλή, ή η άρνηση αποδοχής ή συνέχισης της ανάθεσης διασφάλισης. Σε άλλα παραδείγματα, η απειλή μπορεί να εξαλειφθεί ή να μειωθεί σε αποδεκτό επίπεδο με την εφαρμογή μέτρων προστασίας. Τα παραδείγματα δεν έχουν σκοπό να συμπεριλάβουν όλες τις περιπτώσεις. 

290.39 Ορισμένα από τα παραδείγματα σε αυτή την παράγραφο παρουσιάζουν με ποιο τρόπο το πλαίσιο πρέπει να εφαρμόζεται σε αναθέσεις ελέγχου οικονομικών καταστάσεων για μια  οντότητα  εισηγμένη στο χρηματιστήριο. Όταν ένα ινστιτούτο μέλος επιλέγει να μην διαφοροποιείται μεταξύ εισηγμένων και λοιπών οντοτήτων, τα παραδείγματα που αναφέρονται σε αναθέσεις ελέγχου οικονομικών καταστάσεων για τις εισηγμένες οντότητες, πρέπει να θεωρείται ότι εφαρμόζονται σε όλες τις αναθέσεις ελέγχου οικονομικών καταστάσεων. 

290.40 Όταν εξατομικευτούν απειλές κατά της ανεξαρτησίας οι οποίες δεν είναι καθαρά ασήμαντες και η επιχείρηση αποφασίζει να αποδεχθεί ή να συνεχίσει την  ανάθεση διασφάλισης, η απόφαση αυτή πρέπει να τεκμηριώνεται εγγράφως. Η έγγραφη αυτή τεκμηρίωση πρέπει να περιλαμβάνει περιγραφή των απειλών που εξατομικεύτηκαν καθώς και τα μέτρα προστασίας που εφαρμόστηκαν για την εξάλειψη ή τη μείωση των απειλών σε αποδεκτό επίπεδο. 

290.41 Κατά την αξιολόγηση της σοβαρότητας των οποιωνδήποτε απειλών κατά της ανεξαρτησίας και των αναγκαίων μέτρων προστασίας ώστε να μειωθούν οι τυχόν απειλές σε αποδεκτό επίπεδο, λαμβάνεται υπόψη το δημόσιο συμφέρον. Ορισμένες οντότητες μπορεί να είναι σημαντικού δημοσίου συμφέροντος επειδή, ως αποτέλεσμα του είδους της επιχείρησής τους, του μεγέθους τους ή της εταιρικής τους θέσης έχουν ευρύ φάσμα συμμετεχόντων. Παραδείγματα τέτοιων οντοτήτων μπορεί να περιλαμβάνουν εταιρείες εισηγμένες στο χρηματιστήριο, χρηματοπιστωτικά ιδρύματα, ασφαλιστικές εταιρείες και ταμεία συντάξεων. Εξαιτίας του ισχυρού δημοσίου συμφέροντος στις οικονομικές καταστάσεις των εισηγμένων οντοτήτων, ορισμένες υποπαράγραφοι της παραγράφου αυτής ασχολούνται με πρόσθετα θέματα που σχετίζονται με τον έλεγχο οικονομικών καταστάσεων εισηγμένων στο χρηματιστήριο οντοτήτων. Πρέπει να δίδεται ιδιαίτερη προσοχή στην εφαρμογή του πλαισίου σχετικά με τον έλεγχο οικονομικών καταστάσεων εισηγμένων στο χρηματιστήριο οντοτήτων και σε άλλους πελάτες ελέγχου οικονομικών καταστάσεων που μπορεί να είναι σημαντικού δημοσίου συμφέροντος. 

290.42 Οι επιτροπές ελέγχου μπορούν να παίξουν σημαντικό ρόλο εταιρικής διακυβέρνησης όταν είναι ανεξάρτητες από την  διοίκηση του πελάτη και μπορούν να βοηθήσουν το Διοικητικό Συμβούλιο ικανοποιώντας τους με το ότι μια επιχείρηση είναι ανεξάρτητη κατά την άσκηση του ελεγκτικού της ρόλου. Πρέπει να υπάρχει τακτική επικοινωνία μεταξύ της επιχείρησης και της επιτροπής ελέγχου εισηγμένων οντοτήτων (ή όποιου άλλου σώματος διακυβέρνησης εάν δεν υπάρχει επιτροπή ελέγχου) αναφορικά με σχέσεις ή άλλα θέματα που θα μπορούσαν, κατά την γνώμη της επιχείρησης, λογικά να θεωρούνται ότι επηρεάζουν την ανεξαρτησία. 

290.43 Οι επιχειρήσεις πρέπει να καθιερώσουν πολιτικές και διαδικασίες για ανεξάρτητες επικοινωνίες με τις επιτροπές ελέγχου ή άλλους που έχουν επιφορτισθεί με  τη διακυβέρνηση του πελάτη. Στην περίπτωση ελέγχου οικονομικών καταστάσεων εισηγμένων στο χρηματιστήριο οντοτήτων, η επιχείρηση πρέπει να επικοινωνεί προφορικά και γραπτά τουλάχιστον ετησίως, για όλες τις σχέσεις και τα άλλα θέματα μεταξύ επιχείρησης, επιχειρήσεων του δικτύου και πελάτη ελέγχου οικονομικών καταστάσεων που κατά την επαγγελματική κρίση της επιχείρησης μπορεί λογικά να θεωρούνται ότι επηρεάζουν την ανεξαρτησία. Τα θέματα για τα οποία θα υπάρχει επικοινωνία και που θα ποικίλουν ανάλογα με την περίπτωση, πρέπει να αποφασίζονται από την επιχείρηση, γενικά όμως πρέπει να πραγματεύονται τα σχετικά θέματα που διατυπώνονται στην παρούσα παράγραφο. 

Περίοδος Ανάθεσης (Engagement Period)  

290.44 Τα μέλη της ομάδας διασφάλισης και της επιχείρησης πρέπει να είναι ανεξάρτητα από τον πελάτη διασφάλισης κατά την διάρκεια της περιόδου της ανάθεσης διασφάλισης. Η περίοδος ανάθεσης αρχίζει όταν η ομάδα διασφάλισης ξεκινά την εκτέλεση των υπηρεσιών διασφάλισης και λήγει όταν εκδοθεί η έκθεση διασφάλισης, εκτός και αν η ανάθεση διασφάλισης είναι επαναλαμβανόμενης φύσεως. Εάν η ανάθεση διασφάλισης αναμένεται να επαναληφθεί, η περίοδος της ανάθεσης διασφάλισης λήγει είτε με δήλωση οποιουδήποτε εκ των μερών ότι η επαγγελματική σχέση έχει λήξει ή με την έκδοση της τελικής έκθεσης διασφάλισης, όποιο είναι τελευταίο. 

290.45 Στην περίπτωση ανάθεσης ελέγχου οικονομικών καταστάσεων, η περίοδος ανάθεσης περιλαμβάνει την περίοδο που καλύπτεται από τις οικονομικές καταστάσεις για τις οποίες εκδίδεται έκθεση από την επιχείρηση. Όταν μια οντότητα γίνεται πελάτης ελέγχου οικονομικών καταστάσεων κατά τη διάρκεια της περιόδου ή μετά από την περίοδο που καλύπτουν οι οικονομικές καταστάσεις επί των οποίων η επιχείρηση θα εκδώσει έκθεση, η επιχείρηση πρέπει να αποφασίσει για το ενδεχόμενο τυχόν απειλών που μπορεί να δημιουργηθούν κατά της ανεξαρτησίας από: 

• Χρηματοοικονομικές ή επιχειρηματικές σχέσεις με τον πελάτη του ελέγχου κατά τη διάρκεια της περιόδου ή μετά από την περίοδο που καλύπτουν οι οικονομικές καταστάσεις, που είναι όμως προγενέστερες της αποδοχής ανάθεσης ελέγχου οικονομικών καταστάσεων ή 

• Υπηρεσίες που παρασχέθηκαν στον πελάτη ελέγχου παλαιότερα.  

Ομοίως, στην περίπτωση ανάθεσης διασφάλισης που δεν είναι ανάθεση ελέγχου οικονομικών καταστάσεων, η επιχείρηση πρέπει να εξετάσει εάν τυχόν χρηματοοικονομικές ή επιχειρηματικές σχέσεις ή προηγούμενες υπηρεσίες μπορεί να δημιουργήσουν απειλές κατά της ανεξαρτησίας. 

290.46 Εάν μια υπηρεσία που δεν αφορά διασφάλιση είχε παρασχεθεί σε πελάτη ελέγχου οικονομικών καταστάσεων κατά τη διάρκεια της περιόδου ή μετά από την περίοδο που καλύπτουν οι οικονομικές καταστάσεις, αλλά πριν από την έναρξη των επαγγελματικών υπηρεσιών που συνδέονται με τον έλεγχο οικονομικών καταστάσεων, και η υπηρεσία αυτή θα ήταν απαγορευμένη κατά τη διάρκεια της περιόδου της ανάθεσης ελέγχου, πρέπει να δοθεί προσοχή στις τυχόν απειλές κατά της ανεξαρτησίας που προκύπτουν από την υπηρεσία αυτή. Εάν η απειλή είναι άλλη εκτός από καθαρά ασήμαντη, πρέπει να εξετασθούν και να εφαρμοστούν τα αναγκαία μέτρα προστασίας ώστε να μειωθεί η απειλή αυτή σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Τη συζήτηση των θεμάτων ανεξαρτησίας σχετικά με την παροχή υπηρεσιών που δεν αφορούν διασφάλιση, με εκείνους που έχουν επιφορτισθεί με την διακυβέρνηση του πελάτη, όπως για παράδειγμα η επιτροπή ελέγχου, 

• Την απόκτηση αποδοχής από τον πελάτη για την ευθύνη για των  αποτελεσμάτων της υπηρεσίας που δεν αφορά διασφάλιση,  

• Τον αποκλεισμό του προσωπικού που παρείχε την υπηρεσία που δεν αφορά διασφάλιση από τη συμμετοχή του στην ανάθεση ελέγχου οικονομικών καταστάσεων, και 

• Την ανάθεση σε άλλη επιχείρηση της επισκόπησης των αποτελεσμάτων της υπηρεσίας που δεν αφορά διασφάλιση ή την επανεκτέλεση της υπηρεσίας που δεν αφορά διασφάλιση από άλλη επιχείρηση στον βαθμό που απαιτείται ώστε να την καθιστά υπεύθυνη για αυτή την υπηρεσία.. 

290.47 Μια  υπηρεσία που δεν αφορά διασφάλιση   παρεχόμενη σε πελάτη ελέγχου οικονομικών καταστάσεων μη εισηγμένης οντότητας, δεν θα απομειώσει την ανεξαρτησία της επιχείρησης όταν ο πελάτης γίνει οντότητα εισηγμένη στο χρηματιστήριο, εάν: 

(α) Η προηγούμενη υπηρεσία που δεν αφορούσε διασφάλιση επιτρεπόταν σύμφωνα με την παράγραφο περί ελέγχου οικονομικών καταστάσεων μη εισηγμένων πελατών. 

(β) Η υπηρεσία θα λήξει εντός λογικής χρονικής περιόδου για τον πελάτη που γίνεται εισηγμένη οντότητα και εφόσον  δεν απαγορεύεται σύμφωνα με αυτή την παράγραφο περί ελέγχου οικονομικών καταστάσεων πελατών που είναι εισηγμένες οντότητες, και 

(γ) Η επιχείρηση έχει εφαρμόσει τα κατάλληλα μέτρα προστασίας ώστε να εξαλείψει τυχόν απειλές κατά της ανεξαρτησίας που εγείρονται από παλαιότερες υπηρεσίες ή να τις μειώσει σε αποδεκτό επίπεδο. 

Εισαγωγή 

290.100 Τα παραδείγματα που ακολουθούν περιγράφουν ειδικές συνθήκες και σχέσεις που μπορεί να δημιουργήσουν απειλές κατά της ανεξαρτησίας. Τα παραδείγματα περιγράφουν τις πιθανές απειλές που δημιουργούνται και τα μέτρα προστασίας που μπορεί να είναι κατάλληλα για να εξαλείψουν τις απειλές ή να τις μειώσουν σε αποδεκτό επίπεδο, σε κάθε περίπτωση. Τα παραδείγματα δεν περιλαμβάνουν όλες τις περιπτώσεις. Στην πράξη, θα απαιτηθεί από την επιχείρηση, τις επιχειρήσεις δικτύου, και τα μέλη της ομάδας διασφάλισης να υπολογίσουν τις επιπτώσεις σε παρεμφερείς, πλην όμως διαφορετικές, συνθήκες και σχέσεις και να αποφασίσουν εάν μπορούν να εφαρμοστούν μέτρα προστασίας, συμπεριλαμβανομένων των μέτρων προστασίας των παραγράφων 200.12 - 200.15, προκειμένου να αντιμετωπιστούν με επιτυχία οι απειλές κατά της ανεξαρτησίας. 

290.101 Μερικά από τα παραδείγματα, αφορούν σε πελάτες ελέγχου οικονομικών καταστάσεων, ενώ άλλα αφορούν σε αναθέσεις διασφάλισης πελατών που δεν αφορούν έλεγχο οικονομικών καταστάσεων. Τα παραδείγματα επεξηγούν τον τρόπο με τον οποίο πρέπει να εφαρμόζονται τα μέτρα προστασίας ώστε να καλύπτουν την απαίτηση για ανεξαρτησία των μελών της ομάδας διασφάλισης, της επιχείρησης και των επιχειρήσεων δικτύου από τον πελάτη ελέγχου οικονομικών καταστάσεων, καθώς και των μελών της ομάδας διασφάλισης και της επιχείρησης για ανεξαρτησία από τον πελάτη διασφάλισης που δεν είναι πελάτης ελέγχου οικονομικών καταστάσεων. Τα παραδείγματα δεν περιλαμβάνουν εκθέσεις διασφάλισης για ένα πελάτη που δεν αφορά έλεγχο οικονομικών καταστάσεων η χρήση των οποίων είναι ρητά περιορισμένη για συγκεκριμένους χρήστες. Όπως δηλώθηκε στην παράγραφο 290.32 για τέτοιες αναθέσεις τα μέλη της ομάδας διασφάλισης και η άμεση και στενή οικογένειά τους πρέπει να είναι ανεξάρτητα από τον πελάτη διασφάλισης. Περαιτέρω, η επιχείρηση δεν πρέπει να έχει ουσιώδες χρηματοοικονομικό συμφέρον, άμεσο ή έμμεσο, στον πελάτη διασφάλισης. 

290.102 Τα παραδείγματα επεξηγούν τον τρόπο με τον οποίο εφαρμόζεται το πλαίσιο στους πελάτες ελέγχου οικονομικών καταστάσεων καθώς και σε άλλους πελάτες διασφάλισης. Τα παραδείγματα πρέπει να εξετάζονται σε συνδυασμό με την παράγραφο 290.33 η οποία εξηγεί ότι στην πλειονότητα των αναθέσεων διασφάλισης, υπάρχει ένα υπεύθυνο μέρος και αυτό το υπεύθυνο μέρος αποτελεί τον πελάτη διασφάλισης. Εντούτοις, σε ορισμένες αναθέσεις διασφάλισης υπάρχουν δύο υπεύθυνα μέρη. Σε αυτές τις περιπτώσεις, πρέπει να δίνεται προσοχή σε τυχόν απειλές που η επιχείρηση έχει λόγους να πιστεύει ότι μπορούν να δημιουργηθούν από συμφέροντα και σχέσεις μεταξύ ενός μέλους της ομάδας διασφάλισης, της επιχείρησης, μιας επιχείρησης δικτύου και του υπεύθυνου μέρους για το υποκείμενο θέμα.  

290.103 Η διερμηνεία 2005-01 σχετικά με την παρούσα παράγραφο, παρέχει περαιτέρω οδηγίες για την εφαρμογή των απαιτήσεων ανεξαρτησίας των αναθέσεων διασφάλισης που δεν αφορούν  αναθέσεις ελέγχου οικονομικών καταστάσεων και που περιλαμβάνονται στην παρούσα παράγραφο. 

 Χρηματοοικονομικά Συμφέροντα (Financial Interests)

290.104 Το χρηματοοικονομικό συμφέρον σε  ένα πελάτη διασφάλισης μπορεί να δημιουργήσει απειλή λόγω προσωπικού συμφέροντος. Κατά την αξιολόγηση της σοβαρότητας της απειλής, και των κατάλληλων μέτρων προστασίας που πρέπει να εφαρμοστούν ώστε να εξαλειφθεί η απειλή ή να μειωθεί σε αποδεκτό επίπεδο, είναι απαραίτητο να εξετάζεται η φύση του χρηματοοικονομικού συμφέροντος. Αυτό περιλαμβάνει την αξιολόγηση του ρόλου του προσώπου που κατέχει το χρηματοοικονομικό συμφέρον, της σημαντικότητας του χρηματοοικονομικού συμφέροντος και του τύπου αυτού (άμεσο ή έμμεσο). 

290.105 Κατά την αξιολόγηση του τύπου του χρηματοοικονομικού συμφέροντος, πρέπει να δίνεται προσοχή στο γεγονός ότι τα χρηματοοικονομικά συμφέροντα εκτείνονται από εκείνα όπου το πρόσωπο δεν έχει έλεγχο επί του μέσου επένδυσης ή των κατεχόμενων χρηματοοικονομικών συμφερόντων (π.χ. αμοιβαίο κεφάλαιο, καταπιστευματική μονάδα ή όμοιο ενδιάμεσο μέσο), έως εκείνα όπου το πρόσωπο έχει έλεγχο επί του χρηματοοικονομικού συμφέροντος (π.χ. ως θεματοφύλακας) ή είναι σε θέση να επηρεάζει επενδυτικές αποφάσεις. Κατά την αξιολόγηση της σοβαρότητας τυχόν απειλής κατά της ανεξαρτησίας είναι σημαντικό να εξετάζεται ο βαθμός ελέγχου ή επιρροής που μπορεί να ασκηθεί πάνω στον ενδιάμεσο, στο κατεχόμενο χρηματοοικονομικό συμφέρον ή την επενδυτική στρατηγική του. Όταν υπάρχει έλεγχος, το χρηματοοικονομικό συμφέρον πρέπει να θεωρείται άμεσο. Αντίθετα, όταν ο κάτοχος του χρηματοοικονομικού συμφέροντος δεν έχει τη δυνατότητα να ασκήσει τέτοιο έλεγχο, το χρηματοοικονομικό συμφέρον πρέπει να θεωρείται έμμεσο. 

Διατάξεις εφαρμοστέες σε όλους τους πελάτες διασφάλισης 

(Provisions Applicable to All Assurance Clients)

290.106 Εάν ένα μέλος της ομάδας διασφάλισης, ή μέλος της άμεσης οικογένειάς του, έχει άμεσο χρηματοοικονομικό συμφέρον( ή σημαντικό έμμεσο χρηματοοικονομικό συμφέρον*, στον πελάτη διασφάλισης, η δημιουργούμενη λόγω προσωπικού συμφέροντος απειλή θα ήταν τόσο σημαντική ώστε τα μόνα διαθέσιμα μέτρα προστασίας για την εξάλειψη της απειλής ή τη μείωση της σε αποδεκτό επίπεδο θα ήταν τα εξής: 

(α) Διάθεση του άμεσου χρηματοοικονομικού συμφέροντος του ατόμου πριν από την ένταξή του στην ομάδα διασφάλισης, 

(β) Διάθεση του έμμεσου χρηματοοικονομικού συμφέροντος του ατόμου στο σύνολό του ή ενός επαρκούς ποσού αυτού ώστε το υπόλοιπο συμφέρον πριν την ένταξη του εν λόγω ατόμου στην ομάδα διασφάλισης να μην είναι σημαντικό, ή 

(γ) Απομάκρυνση του μέλους της ομάδας διασφάλισης από την ανάθεση διασφάλισης. 

290.107 Εάν ένα μέλος της ομάδας διασφάλισης ή της άμεσης οικογένειάς του λάβει άμεσο χρηματοοικονομικό συμφέρον ή σημαντικό έμμεσο χρηματοοικονομικό συμφέρον στον πελάτη διασφάλισης, για παράδειγμα λόγω κληρονομιάς, δώρου ή, ως αποτέλεσμα συγχώνευσης, τότε θα μπορούσε να δημιουργηθεί απειλή λόγω προσωπικού συμφέροντος. Τα ακόλουθα μέτρα προστασίας πρέπει να εφαρμοστούν για την εξάλειψη της απειλής ή τη μείωσή της σε αποδεκτό επίπεδο:

(α) Διάθεση του χρηματοοικονομικού συμφέροντος τη συντομότερη δυνατή ημερομηνία, ή 

(β) Απομάκρυνση του μέλους της ομάδας διασφάλισης από τη ανάθεση διασφάλισης. 

Κατά τη διάρκεια της περιόδου πριν από την διάθεση του χρηματοοικονομικού συμφέροντος ή την απομάκρυνση του ατόμου από τη ομάδα διασφάλισης, πρέπει να εξετάζεται εάν χρειάζονται πρόσθετα μέτρα προστασίας, προκειμένου να μειωθεί η απειλή σε αποδεκτό επίπεδο. Τέτοια μέτρα προστασίας θα μπορούσαν να περιλαμβάνουν: 

• Τη συζήτηση του θέματος με εκείνους που είναι επιφορτισμένοι με την διακυβέρνηση, όπως η επιτροπή ελέγχου, ή 

• Την ανάμιξη ενός πρόσθετου επαγγελματία λογιστή που θα επισκοπήσει την πραγματοποιηθείσα εργασία, ή που θα συμβουλεύσει καθ’ οιονδήποτε άλλο τρόπο κριθεί αναγκαίος. 

290.108 Όταν ένα μέλος της ομάδας διασφάλισης γνωρίζει ότι μέλος της στενής οικογένειας αυτού έχει άμεσο χρηματοοικονομικό συμφέρον ή σημαντικό έμμεσο χρηματοοικονομικό συμφέρον στον πελάτη διασφάλισης, μπορεί να δημιουργηθεί απειλή λόγω προσωπικού συμφέροντος. Κατά την αξιολόγηση της σοβαρότητας τυχόν απειλής πρέπει να δίνεται προσοχή στη φύση της σχέσης μεταξύ του μέλους της ομάδας διασφάλισης και του μέλους της στενής οικογένειας, καθώς και στη σημαντικότητα του χρηματοοικονομικού συμφέροντος. Μόλις αξιολογηθεί η σοβαρότητα της απειλής, πρέπει να εξετασθούν και να εφαρμοστούν τα  αναγκαία μέτρα προστασίας. Τα μέτρα αυτά θα μπορούσαν να περιλαμβάνουν: 

•  Την διάθεση από το στενό οικογενειακό μέλος του συνόλου ή ενός επαρκούς μέρους του χρηματοοικονομικού συμφέροντος, τη συντομότερη δυνατή ημερομηνία, 

• Τη συζήτηση του θέματος με εκείνους που είναι επιφορτισμένοι με τη διακυβέρνηση, όπως η επιτροπή ελέγχου, 

• Την ανάμιξη ενός πρόσθετου επαγγελματία λογιστή, που δεν έλαβε μέρος στην ανάθεση διασφάλισης, για να επισκοπήσει την πραγματοποιηθείσα εργασία από το μέλος της ομάδας διασφάλισης με τη στενή οικογενειακή σχέση, ή να συμβουλεύσει καθ’ οιονδήποτε άλλο τρόπο κριθεί αναγκαίος. 

• Την απομάκρυνση του μέλους της ομάδας διασφάλισης από την ανάθεση διασφάλισης. 

290.109 Όταν μια επιχείρηση ή ένα μέλος της ομάδας διασφάλισης κατέχει άμεσο χρηματοοικονομικό συμφέρον ή ουσιώδες έμμεσο χρηματοοικονομικό συμφέρον στον πελάτη διασφάλισης, ως θεματοφύλακας, μπορεί να δημιουργηθεί απειλή λόγω προσωπικού συμφέροντος από την πιθανή επιρροή του καταπιστεύματος επί του πελάτη διασφάλισης. Κατά συνέπεια, τέτοιο συμφέρον πρέπει να διατηρείται μόνον όταν: 

(α) Το μέλος της ομάδας διασφάλισης, ένα άμεσο οικογενειακό μέλος του μέλους της ομάδας διασφάλισης, και η επιχείρηση δεν είναι επωφελούμενοι του καταπιστεύματος, 

(β) Το συμφέρον που κατέχεται από το καταπίστευμα στον πελάτη διασφάλισης, δεν είναι σημαντικό για το καταπίστευμα, 

(γ) Το καταπίστευμα δεν έχει την δυνατότητα να ασκήσει σημαντική επιρροή επί του πελάτη διασφάλισης, και 

(δ) Το μέλος της ομάδας διασφάλισης  ή η επιχείρηση δεν έχουν σημαντική επιρροή επί οποιασδήποτε απόφασης για επένδυση που σχετίζεται με χρηματοοικονομικό συμφέρον στον  πελάτη διασφάλισης. 

290.110 Πρέπει να δίνεται προσοχή στις περιπτώσεις που από τα χρηματοοικονομικά συμφέροντα ατόμων εκτός ομάδας διασφάλισης και των άμεσων και στενών οικογενειακών μελών αυτών μπορεί να δημιουργηθεί απειλή λόγω προσωπικού συμφέροντος. Τέτοια άτομα θα ήταν: 

• Εταίροι και τα άμεσα οικογενειακά τους μέλη, που δεν είναι μέλη της ομάδας διασφάλισης, 

• Εταίροι και διευθυντικά στελέχη που παρέχουν υπηρεσίες που δεν αφορούν διασφάλιση σε  πελάτη διασφάλισης, και 

• Άτομα που έχουν στενή προσωπική σχέση με μέλος της ομάδας διασφάλισης. 

Το εάν τα συμφέροντα που κατέχονται από τέτοια άτομα μπορούν να δημιουργήσουν απειλή λόγω προσωπικού συμφέροντος θα εξαρτηθεί από παράγοντες όπως: 

• Η οργανωτική και λειτουργική δομή καθώς και η δομή αναφοράς της επιχείρησης, και 

• Η φύση της σχέσεως μεταξύ του ατόμου και του μέλους της ομάδας διασφάλισης. 

Η σοβαρότητα της απειλής πρέπει να αξιολογείται και, εάν η απειλή είναι άλλη εκτός από καθαρά ασήμαντη πρέπει να εξετάζονται και να εφαρμόζονται τα αναγκαία μέτρα προστασίας που θα μειώσουν την απειλή σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Όπου χρειάζεται, πολιτικές που περιορίζουν τα άτομα να κατέχουν τέτοια συμφέροντα, 

• Συζήτηση του θέματος με εκείνους που είναι επιφορτισμένοι με την διακυβέρνηση, όπως η επιτροπή ελέγχου, ή 

• Την ανάμιξη ενός πρόσθετου επαγγελματία λογιστή, που δεν έλαβε μέρος στην ανάθεση διασφάλισης, για να επισκοπήσει την πραγματοποιηθείσα εργασία, ή να συμβουλεύσει καθ’ οιονδήποτε άλλο τρόπο κριθεί αναγκαίος. 

290.111 Ακούσια παραβίαση της παρούσας παραγράφου που σχετίζεται με χρηματοοικονομικό συμφέρον σε πελάτη διασφάλισης, δεν θα απομείωνε την ανεξαρτησία της επιχείρησης, της επιχείρησης δικτύου ή ενός μέλους της ομάδας διασφάλισης, όταν: 

(α) Η επιχείρηση και η επιχείρηση δικτύου έχουν θεσπίσει πολιτικές και διαδικασίες που απαιτούν από όλους τους επαγγελματίες να αναφέρουν εγκαίρως στην επιχείρηση οποιεσδήποτε παραβιάσεις προκύπτουν από αγορά, κληρονομιά ή άλλου τύπου απόκτηση χρηματοοικονομικού συμφέροντος στον πελάτη διασφάλισης, 

(β) Η επιχείρηση και η επιχείρηση δικτύου ειδοποιούν εγκαίρως τον επαγγελματία ότι το χρηματοοικονομικό συμφέρον  πρέπει να διατεθεί, και 

(γ) Η διάθεση πραγματοποιείται τη συντομότερη δυνατή ημερομηνία μετά την ταυτοποίηση του θέματος, ή ο επαγγελματίας απομακρύνεται από τη ομάδα διασφάλισης. 

290.112 Όταν έχει προκύψει ακούσια παραβίαση της παρούσας παραγράφου που σχετίζεται με χρηματοοικονομικό συμφέρον σε  πελάτη διασφάλισης, η επιχείρηση πρέπει εξετάσει εάν πρέπει να εφαρμοστούν μέτρα προστασίας. Τέτοια μέτρα προστασίας μπορεί να περιλαμβάνουν: 

• Την ανάμιξη ενός πρόσθετου επαγγελματία λογιστή, που δεν έλαβε μέρος στην ανάθεση διασφάλισης, για να επισκοπήσει την πραγματοποιηθείσα εργασία από το μέλος της ομάδας διασφάλισης, ή 

• Την εξαίρεση του ατόμου από οποιαδήποτε διαδικασία λήψης ουσιαστικών αποφάσεων αναφορικά με την  ανάθεση διασφάλισης. 

Διατάξεις Εφαρμοστέες στους Πελάτες Ελέγχου Οικονομικών Καταστάσεων 

(Provisions Applicable to Financial Statement Audit Clients) 

290.113 Εάν μια επιχείρηση ή επιχείρηση δικτύου έχει ένα άμεσο χρηματοοικονομικό συμφέρον σε  πελάτη ελέγχου οικονομικών καταστάσεων της επιχείρησης, η απειλή λόγω προσωπικού συμφέροντος που δημιουργείται θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο. Συνεπώς, η διάθεση του χρηματοοικονομικού συμφέροντος θα ήταν η μόνη σωστή ενέργεια που θα επέτρεπε στην επιχείρηση να εκτελέσει την ανάθεση. 

290.114 Εάν μια επιχείρηση ή επιχείρηση δικτύου έχει ένα σημαντικό έμμεσο χρηματοοικονομικό συμφέρον σε πελάτη ελέγχου οικονομικών καταστάσεων της επιχείρησης, επίσης δημιουργείται απειλή λόγω προσωπικού συμφέροντος. Οι μόνες κατάλληλες ενέργειες που επιτρέπουν στην επιχείρηση να εκτελέσει την ανάθεση θα ήταν για την επιχείρηση ή την επιχείρηση δικτύου, είτε να διαθέσει ολόκληρο το έμμεσο συμφέρον ή να διαθέσει ένα επαρκές ποσό αυτού έτσι ώστε το υπόλοιπο έμμεσο συμφέρον να μην είναι πλέον σημαντικό. 

290.115 Εάν μια επιχείρηση ή επιχείρηση δικτύου έχει σημαντικό χρηματοοικονομικό συμφέρον σε οντότητα που έχει συμφέρον μέσω του οποίου ελέγχει έναν πελάτη ελέγχου οικονομικών καταστάσεων, η απειλή που δημιουργείται λόγω προσωπικού συμφέροντος θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο. Οι μόνες σωστές ενέργειες που επιτρέπουν στην επιχείρηση να εκτελέσει την ανάθεση θα ήταν για την επιχείρηση ή την επιχείρηση δικτύου να διαθέσει ολόκληρο το χρηματοοικονομικό συμφέρον ή να διαθέσει επαρκές ποσό αυτού, έτσι ώστε το υπόλοιπο συμφέρον να μην είναι πλέον σημαντικό. 

290.116 Εάν το πρόγραμμα παροχών συνταξιοδότησης μιας επιχείρησης ή επιχείρησης δικτύου, έχει χρηματοοικονομικό συμφέρον σε πελάτη ελέγχου οικονομικών καταστάσεων, μπορεί να δημιουργηθεί απειλή λόγω προσωπικού συμφέροντος. Συνεπώς, η σοβαρότητα οποιασδήποτε τέτοιας απειλής πρέπει να αξιολογείται και εάν η απειλή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα απαραίτητα μέτρα προστασίας για να εξαλειφθεί η απειλή ή να μειωθεί σε αποδεκτό επίπεδο. 

290.117 Εάν άλλοι εταίροι, συμπεριλαμβανομένων και των εταίρων που δεν εκτελούν αναθέσεις διασφάλισης, ή τα άμεσα οικογενειακά τους μέλη, στο γραφείο( στο οποίο ο εταίρος της ανάθεσης( εργάζεται αναφορικά με τον έλεγχο οικονομικών καταστάσεων, κατέχουν άμεσο χρηματοοικονομικό συμφέρον ή σημαντικό έμμεσο χρηματοοικονομικό συμφέρον σε αυτόν τον πελάτη ελέγχου, η απειλή λόγω προσωπικού συμφέροντος που θα δημιουργείτο θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο. Συνεπώς, οι εταίροι αυτοί ή τα άμεσα οικογενειακά τους μέλη δεν πρέπει να  έχουν στην κατοχή τους οποιαδήποτε τέτοια χρηματοοικονομικά συμφέροντα σε τέτοιο πελάτη ελέγχου. 

290.118 Το γραφείο στο οποίο ο εταίρος της ανάθεσης εργάζεται αναφορικά με τον έλεγχο οικονομικών καταστάσεων δεν είναι απαραιτήτως το γραφείο στο οποίο ο εταίρος έχει εκχωρηθεί. Συνεπώς, όταν ο εταίρος της ανάθεσης βρίσκεται σε διαφορετικό γραφείο από αυτό των υπόλοιπων μελών της ομάδας διασφάλισης, πρέπει να χρησιμοποιείται κρίση για να προσδιορισθεί το γραφείο στο οποίο εργάζεται ο εταίρος αναφορικά με εκείνο τον έλεγχο. 

290.119 Εάν άλλοι εταίροι ή διοικητικά στελέχη που παρέχουν υπηρεσίες που δεν αφορούν διασφάλιση σε πελάτη ελέγχου οικονομικών καταστάσεων, εκτός από εκείνους των οποίων η ανάμιξη είναι καθαρά ασήμαντη, ή τα άμεσα οικογενειακά μέλη αυτών, κατέχουν άμεσο χρηματοοικονομικό συμφέρον ή σημαντικό έμμεσο χρηματοοικονομικό συμφέρον στον πελάτη ελέγχου, η απειλή που δημιουργείται λόγω προσωπικού συμφέροντος θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο. Συνεπώς, το προσωπικό αυτό ή τα άμεσα οικογενειακά του μέλη δεν πρέπει να έχουν στην κατοχή τους τέτοια χρηματοοικονομικά συμφέροντα σε τέτοιο πελάτη ελέγχου. 

290.120 Το χρηματοοικονομικό συμφέρον σε πελάτη ελέγχου οικονομικών καταστάσεων, το οποίο κατέχει άμεσο οικογενειακό μέλος (α) εταίρου που έχει τοποθετηθεί σε γραφείο στο οποίο ο εταίρος της ανάθεσης εργάζεται για τον έλεγχο αυτό, ή (β) εταίρου ή διοικητικού στελέχους που παρέχει υπηρεσίες που δεν αφορούν διασφάλιση στον πελάτη ελέγχου, δεν θεωρείται ότι δημιουργεί μη αποδεκτή απειλή, με την προϋπόθεση ότι εκλαμβάνεται ως αποτέλεσμα των εργασιακών τους δικαιωμάτων (π.χ. δικαιώματα συνταξιοδότησης ή μετοχικά δικαιώματα προαιρέσεως) και, όπου αυτό είναι αναγκαίο, εφαρμόζονται τα κατάλληλα μέτρα προστασίας για τη μείωση τυχόν απειλής κατά της ανεξαρτησίας σε αποδεκτό επίπεδο. 

290.121 Απειλή λόγω προσωπικού συμφέροντος μπορεί να δημιουργηθεί εάν η επιχείρηση ή η επιχείρηση δικτύου ή μέλος της ομάδας διασφάλισης έχει συμφέρον σε οντότητα και ένας πελάτης ελέγχου οικονομικών καταστάσεων ή μέλος του διοικητικού συμβουλίου ή αξιωματούχος ή ιδιοκτήτης που έχει έλεγχο επ’ αυτού, επίσης έχει μια επένδυση στην οντότητα αυτή. Η ανεξαρτησία δεν περιορίζεται ως προς τον πελάτη ελέγχου εάν τα αντίστοιχα συμφέροντα της επιχείρησης, της επιχείρησης δικτύου ή του μέλους της ομάδας διασφάλισης και ο πελάτης ελέγχου ή το μέλος του διοικητικού συμβουλίου ή ο αξιωματούχος ή ο ιδιοκτήτης που έχει τον έλεγχο αυτού είναι και τα δύο ασήμαντα και ο πελάτης ελέγχου δεν μπορεί να ασκήσει ουσιώδη επιρροή επί της οντότητας. Εάν ένα συμφέρον είναι σημαντικό είτε για την επιχείρηση, για την επιχείρηση δικτύου, ή τον πελάτη ελέγχου και ο πελάτης ελέγχου μπορεί να ασκήσει ουσιώδη επιρροή επί της οντότητας, κανένα μέτρο προστασίας δεν είναι διαθέσιμο για τη μείωση της απειλής σε αποδεκτό επίπεδο και η επιχείρηση ή η επιχείρηση δικτύου πρέπει είτε να διαθέσει το συμφέρον αυτό ή να αποποιηθεί της ανάθεσης του ελέγχου. Οποιοδήποτε μέλος της  ομάδας διασφάλισης με τέτοιο σημαντικό συμφέρον πρέπει: 

(α) Είτε να διαθέσει το συμφέρον, ή 

(β) Να διαθέσει επαρκές ποσό του συμφέροντος ώστε το υπόλοιπο να μην είναι πλέον σημαντικό, ή 

(γ) Να παραιτηθεί από το έλεγχο. 

Διατάξεις εφαρμοστέες σε πελάτες διασφάλισης που δεν αφορούν έλεγχο οικονομικών καταστάσεων 

(Provisions Applicable to Non-Financial Statement Audit Assurance Clients) 

290.122 Εάν μια επιχείρηση έχει άμεσο χρηματοοικονομικό συμφέρον σε πελάτη διασφάλισης που δεν είναι πελάτης ελέγχου οικονομικών καταστάσεων, η απειλή που δημιουργείται λόγω προσωπικού συμφέροντος θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο. Συνεπώς, η διάθεση του χρηματοοικονομικού συμφέροντος θα ήταν η μόνη κατάλληλη ενέργεια που επιτρέπει στην επιχείρηση να εκτελέσει την ανάθεση. 

290.123 Εάν μια επιχείρηση έχει σημαντικό έμμεσο χρηματοοικονομικό συμφέρον σε πελάτη διασφάλισης που δεν είναι πελάτης ελέγχου οικονομικών καταστάσεων, επίσης δημιουργείται απειλή λόγω προσωπικού συμφέροντος. Η μόνη κατάλληλη ενέργεια για να επιτραπεί στην επιχείρηση να εκτελέσει την ανάθεση θα ήταν για την επιχείρηση είτε να διαθέσει ολόκληρο το έμμεσο συμφέρον ή να διαθέσει επαρκές ποσό αυτού, έτσι ώστε το υπόλοιπο συμφέρον να μην είναι πλέον σημαντικό. 

290.124 Εάν μια επιχείρηση έχει σημαντικό χρηματοοικονομικό συμφέρον σε μια οντότητα που έχει συμφέρον ελέγχου σε πελάτη διασφάλισης που δεν είναι πελάτης ελέγχου οικονομικών καταστάσεων, η δημιουργούμενη απειλή λόγω προσωπικού συμφέροντος θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο. Η μόνη κατάλληλη ενέργεια για να επιτραπεί στην επιχείρηση να εκτελέσει την ανάθεση θα ήταν για την επιχείρηση είτε να διαθέσει ολόκληρο το χρηματοοικονομικό συμφέρον ή να διαθέσει επαρκές ποσό αυτού, έτσι ώστε το υπόλοιπο συμφέρον να μην είναι πλέον σημαντικό. 

290.125 Όταν εκδίδεται μια έκθεση περιορισμένης χρήσης για ανάθεση διασφάλισης που δεν είναι ανάθεση για έλεγχο οικονομικών καταστάσεων, οι εξαιρέσεις στις διατάξεις των παραγράφων 290.106- 290.110 και 290.122 - 290.124 παρατίθενται στην παράγραφο 290.32. 

Δάνεια και Εγγυήσεις (Loans and Guarantees) 

290.126 Ένα δάνειο ή μια εγγύηση δανείου προς την επιχείρηση από πελάτη διασφάλισης που είναι τράπεζα ή όμοιο ίδρυμα, δεν θα δημιουργούσε απειλή κατά της ανεξαρτησίας, υπό την προϋπόθεση ότι το δάνειο ή η εγγύηση παρέχονται υπό τις κανονικές συνθήκες, τους όρους και τις προϋποθέσεις δανεισμού, και το δάνειο είναι ασήμαντο τόσο για την επιχείρηση όσο και για τον πελάτη διασφάλισης. Εάν το δάνειο είναι σημαντικό για τον πελάτη διασφάλισης ή την επιχείρηση, μπορεί να είναι πιθανό, με την εφαρμογή μέτρων προστασίας, να μειωθεί σε αποδεκτό επίπεδο η απειλή που δημιουργείται λόγω προσωπικού συμφέροντος. Τέτοια μέτρα προστασίας μπορεί να περιλαμβάνουν την ανάμιξη πρόσθετου επαγγελματία λογιστή εκτός της επιχείρησης ή της επιχείρησης δικτύου, για την επισκόπηση της εκτελεσθείσας εργασίας. 

290.127 Ένα δάνειο ή μια εγγύηση δανείου σε μέλος της ομάδας διασφάλισης ή σε άμεσο οικογενειακό μέλος αυτού από πελάτη διασφάλισης που είναι τράπεζα ή όμοιο ίδρυμα, δεν θα δημιουργούσε απειλή κατά της ανεξαρτησίας, υπό την προϋπόθεση ότι το δάνειο ή η εγγύηση παρέχονται υπό τις κανονικές συνθήκες, τους όρους και τις προϋποθέσεις δανεισμού. Στα παραδείγματα τέτοιων δανείων περιλαμβάνονται υποθήκες κατοικίας, τραπεζικές υπεραναλήψεις, δάνεια αυτοκινήτων καθώς και υπόλοιπα πιστωτικών καρτών. 

290.128 Ομοίως, καταθέσεις ή λογαριασμοί συναλλαγών της επιχείρησης ή των μελών της ομάδας διασφάλισης σε  πελάτη διασφάλισης που είναι τράπεζα, μεσίτης ή παρόμοιο ίδρυμα δεν θα δημιουργούσε απειλή κατά της ανεξαρτησίας, υπό την προϋπόθεση ότι το δάνειο ή ο λογαριασμός γίνονται με τους κανονικούς εμπορικούς όρους. 

290.129 Εάν η επιχείρηση ή ένα μέλος της ομάδας διασφάλισης χορηγήσει δάνειο σε ένα πελάτη διασφάλισης που δεν είναι τράπεζα ή όμοιο ίδρυμα, ή εγγυηθεί την οφειλή ενός πελάτη διασφάλισης, η δημιουργούμενη απειλή λόγω προσωπικού συμφέροντος θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο, εκτός και αν το δάνειο ή η εγγύηση είναι ασήμαντο τόσο για την επιχείρηση ή το μέλος της ομάδας διασφάλισης, όσο και για τον πελάτη διασφάλισης. 

290.130 Ομοίως, αν η επιχείρηση ή μέλος της ομάδας διασφάλισης αποδεχθεί δάνειο ή έχει εγγυημένη οφειλή από ένα πελάτη διασφάλισης που δεν είναι τράπεζα ή όμοιο ίδρυμα, η δημιουργούμενη απειλή λόγω προσωπικού συμφέροντος θα ήταν τόσο σημαντική που κανένα μέτρο προστασίας δεν θα μπορούσε να την μειώσει σε αποδεκτό επίπεδο, εκτός και αν το δάνειο ή η εγγύηση είναι ασήμαντο τόσο για την επιχείρηση ή το μέλος της ομάδας διασφάλισης, όσο και για τον πελάτη διασφάλισης. 

290.131 Τα παραδείγματα στις παραγράφους 290.126- 290.130 αφορούν σε δάνεια και εγγυήσεις μεταξύ επιχείρησης και ενός πελάτη διασφάλισης. Στην περίπτωση μιας αναθέσεως ελέγχου οικονομικών καταστάσεων οι διατάξεις πρέπει να εφαρμόζονται στην επιχείρηση, σε όλες τις επιχειρήσεις του δικτύου, καθώς και στον πελάτη ελέγχου. 

Στενές Επιχειρηματικές Σχέσεις με Πελάτες Διασφάλισης. 

(Close Business Relationships with Assurance Clients) 

290.132 Μια στενή επιχειρηματική σχέση μεταξύ μιας επιχείρησης ή ενός μέλους της ομάδας διασφάλισης και του πελάτη διασφάλισης ή της διοίκησης αυτού ή μεταξύ της επιχείρησης, της επιχείρησης δικτύου και ενός πελάτη ελέγχου οικονομικών καταστάσεων, θα ενέχει εμπορικό ή κοινό χρηματοοικονομικό συμφέρον και μπορεί να δημιουργήσει απειλές λόγω προσωπικού συμφέροντος και εκφοβισμού. Τα ακόλουθα είναι παραδείγματα τέτοιων σχέσεων: 

• Ύπαρξη σημαντικού χρηματοοικονομικού συμφέροντος σε κοινοπραξία με τον πελάτη διασφάλισης ή με ιδιοκτήτη που ασκεί έλεγχο, μέλος του διοικητικού συμβουλίου, αξιωματούχο ή άλλο πρόσωπο που εκτελεί ανώτερες διοικητικές λειτουργίες για εκείνο τον πελάτη. 

• Διακανονισμοί για το συνδυασμό μιας ή περισσοτέρων υπηρεσιών ή προϊόντων της επιχείρησης με μια ή περισσότερες υπηρεσίες ή προϊόντα του πελάτη διασφάλισης και προώθηση στην αγορά του πακέτου με αναφορά και για τα δύο μέρη. 

• Συμφωνίες διανομής ή προώθησης σύμφωνα με τις οποίες η επιχείρηση ενεργεί ως διανομέας ή υπεύθυνος προώθησης του προϊόντος ή των υπηρεσιών του πελάτη διασφάλισης ή ο πελάτης διασφάλισης ενεργεί ως διανομέας ή υπεύθυνος προώθησης των προϊόντων ή των υπηρεσιών της επιχείρησης. 

Στην περίπτωση ενός πελάτη ελέγχου οικονομικών καταστάσεων, εκτός εάν το χρηματοοικονομικό συμφέρον είναι ασήμαντο και η σχέση είναι καθαρά ασήμαντη για την επιχείρηση, την επιχείρηση δικτύου και τον πελάτη ελέγχου, κανένα μέτρο προστασίας δεν θα μπορούσε να μειώσει την απειλή σε αποδεκτό επίπεδο. Στην περίπτωση ενός πελάτη διασφάλισης που δεν είναι πελάτης ελέγχου οικονομικών καταστάσεων, εκτός εάν το χρηματοοικονομικό συμφέρον είναι ασήμαντο και η σχέση είναι καθαρά ασήμαντη για την επιχείρηση και τον πελάτη διασφάλισης, κανένα μέτρο προστασίας δεν θα μπορούσε να μειώσει την απειλή σε αποδεκτό επίπεδο. Συνεπώς και στις δύο περιπτώσεις οι μόνοι πιθανοί τρόποι αντίδρασης είναι: 

(α) Να τερματιστεί η επιχειρηματική σχέση, 

(β) Να μειωθεί το μέγεθος της σχέσεως έτσι ώστε το χρηματοοικονομικό συμφέρον να είναι μη ουσιώδες και η σχέση να είναι καθαρά ασήμαντη ή 

(γ) Άρνηση εκτέλεσης της ανάθεσης διασφάλισης. 

Με εξαίρεση την περίπτωση που οποιοδήποτε τέτοιο χρηματοοικονομικό συμφέρον είναι ασήμαντο και η σχέση είναι καθαρά ασήμαντη για το μέλος της ομάδας διασφάλισης, το μόνο κατάλληλο μέτρο προστασίας  θα ήταν να απομακρυνθεί το άτομο από τη ομάδα διασφάλισης. 

290.133 Στην περίπτωση ενός πελάτη ελέγχου οικονομικών καταστάσεων, οι επιχειρηματικές σχέσεις που ενέχουν συμφέρον που κρατείται από την επιχείρηση, την επιχείρηση δικτύου ή ένα μέλος της ομάδας διασφάλισης ή ένα άμεσο οικογενειακό μέλος αυτού σε μία στενά κατεχόμενη οντότητα, όταν ο πελάτης ελέγχου ή μέλος του διοικητικού συμβουλίου ή αξιωματούχος του πελάτη ελέγχου ή κάθε ομάδα αυτών, έχει επίσης συμφέρον σε αυτή την οντότητα, δεν δημιουργούν απειλές κατά της ανεξαρτησίας υπό την προϋπόθεση: 

(α) Η σχέση είναι καθαρά ασήμαντη για την επιχείρηση, την επιχείρηση δικτύου και τον πελάτη ελέγχου. 

(β) Το κατεχόμενο συμφέρον είναι ασήμαντο για τον επενδυτή ή την ομάδα επενδυτών, και 

(γ) Το συμφέρον δεν δίνει στον επενδυτή ή στην ομάδα επενδυτών τη ικανότητα να ελέγχουν τη στενά κατεχόμενη οντότητα. 

290.134 Η αγορά αγαθών και υπηρεσιών από ένα πελάτη διασφάλισης από την επιχείρηση (ή από πελάτη ελέγχου οικονομικών καταστάσεων από επιχείρηση δικτύου) ή από ένα μέλος της  ομάδας διασφάλισης, δεν θα δημιουργούσε γενικά απειλή κατά της ανεξαρτησίας, υπό την προϋπόθεση ότι η συναλλαγή γίνεται στα πλαίσια της συνήθους επιχειρηματικής δραστηριότητας και σε καθαρά εμπορική βάση. Όμως, τέτοιες συναλλαγές μπορεί να είναι τέτοιας φύσεως ή σοβαρότητας που να δημιουργούν απειλή λόγω προσωπικού συμφέροντος. Αν η απειλή που δημιουργείται είναι άλλη εκτός από καθαρά ασήμαντη, πρέπει να εξετάζονται και να λαμβάνονται τα αναγκαία μέτρα προστασίας για τη μείωση της απειλής σε αποδεκτό επίπεδο. Τέτοια μέτρα προστασίας θα περιλάμβαναν: 

• Εξάλειψη ή μείωση του μεγέθους της συναλλαγής, 

• Απομάκρυνση του ατόμου από την ομάδα διασφάλισης, ή 

• Συζήτηση του θέματος με εκείνους που είναι επιφορτισμένοι με τη διακυβέρνηση, όπως η επιτροπή ελέγχου. 

Οικογενειακές και Προσωπικές Σχέσεις (Family and Personal Relationships) 

290.135 Οικογενειακές και προσωπικές σχέσεις μεταξύ ενός μέλους της ομάδας διασφάλισης και ενός μέλους του διοικητικού συμβουλίου, ενός αξιωματούχου ή ορισμένων εργαζομένων του πελάτη διασφάλισης, μπορεί να δημιουργήσουν απειλές λόγω προσωπικού συμφέροντος, οικειότητας ή εκφοβισμού, ανάλογα  με το ρόλο των προσώπων αυτών. Είναι πρακτικά ανέφικτη κάθε προσπάθεια λεπτομερειακής καταγραφής της σοβαρότητας των απειλών που τέτοιες σχέσεις μπορεί να δημιουργήσουν. Η σοβαρότητα θα εξαρτηθεί από έναν αριθμό παραγόντων στους οποίους περιλαμβάνονται οι ευθύνες του συγκεκριμένου ατόμου στην ανάθεση διασφάλισης, η στενότητα της σχέσεως καθώς και ο ρόλος του οικογενειακού μέλους ή άλλου ατόμου μέσα στον πελάτη διασφάλισης. Κατά συνέπεια υπάρχει ένα ευρύ φάσμα περιπτώσεων που πρέπει να αξιολογηθεί και τα μέτρα προστασίας που πρέπει να εφαρμοστούν ώστε να μειωθεί η απειλή σε αποδεκτό επίπεδο. 

290.136 Όταν ένα άμεσο οικογενειακό μέλος ενός μέλους της ομάδας διασφάλισης είναι μέλος του διοικητικού συμβουλίου, αξιωματούχος ή εργαζόμενος του πελάτη διασφάλισης σε θέση από την οποία ασκεί άμεση και ουσιώδη επιρροή επί της πληροφόρησης του υποκειμένου θέματος της ανάθεσης διασφάλισης ή ήταν σε τέτοια θέση κατά τη διάρκεια οποιασδήποτε από τις περιόδους που καλύπτονται από την ανάθεση, οι απειλές κατά της ανεξαρτησίας μπορούν να μειωθούν σε αποδεκτό επίπεδο μόνο με την απομάκρυνση του συγκεκριμένου ατόμου από τη ομάδα διασφάλισης. Η στενότητα της σχέσεως είναι τέτοια που κανένα άλλο μέτρο προστασίας δεν θα μπορούσε να μειώσει την απειλή κατά της ανεξαρτησίας σε αποδεκτό επίπεδο. Εάν δεν χρησιμοποιηθεί εφαρμογή αυτού του μέτρου προστασίας, η μόνη ενέργεια είναι η απόσυρση από την  ανάθεση διασφάλισης. Για παράδειγμα, στην περίπτωση ελέγχου οικονομικών καταστάσεων, εάν ο / η σύζυγος ενός μέλους της ομάδας διασφάλισης είναι εργαζόμενος σε θέση από την οποία ασκεί άμεση και ουσιώδη επιρροή στην κατάρτιση των λογιστικών αρχείων ή των οικονομικών καταστάσεων του πελάτη ελέγχου, η απειλή κατά της ανεξαρτησίας θα μπορούσε να μειωθεί σε αποδεκτό επίπεδο μόνο με την απομάκρυνση του συγκεκριμένου ατόμου από την ομάδα διασφάλισης. 

290.137 Όταν ένα άμεσο οικογενειακό μέλος ενός μέλους της ομάδας διασφάλισης είναι εργαζόμενος, σε θέση από την οποία ασκεί άμεση και ουσιώδη επιρροή επί του υποκειμένου θέματος της ανάθεσης, μπορεί να δημιουργηθούν απειλές κατά της ανεξαρτησίας. Η σοβαρότητα των απειλών αυτών θα εξαρτάται από παράγοντες όπως: 

• Η θέση που το άμεσο οικογενειακό μέλος κατέχει στον πελάτη, και 

• Ο ρόλος του επαγγελματία στην ομάδα διασφάλισης. 

Η σοβαρότητα της απειλής πρέπει να αξιολογείται και εάν η απειλή αυτή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας για την μείωση της απειλής σε αποδεκτό επίπεδο. Τέτοια μέτρα προστασίας θα περιλάμβαναν: 

• Απομάκρυνση του ατόμου από την ομάδα διασφάλισης, 

• Δόμηση των ευθυνών της ομάδας διασφάλισης, όπου μπορεί να γίνει, έτσι ώστε ο επαγγελματίας να μην ασχολείται με θέματα που υπάγονται στην  ευθύνη του άμεσου οικογενειακού μέλους, ή 

• Πολιτικές και διαδικασίες που δίνουν στο προσωπικό τη δυνατότητα να επικοινωνεί με τα ανώτερα επίπεδα εντός της επιχείρησης για κάθε θέμα ανεξαρτησίας και αντικειμενικότητας που τους αφορά. 

290.138 Όταν ένα στενό οικογενειακό μέλος ενός μέλους της ομάδας διασφάλισης είναι μέλος του διοικητικού συμβουλίου, αξιωματούχος ή εργαζόμενος του πελάτη διασφάλισης σε θέση από την οποία ασκεί άμεση και ουσιώδη επιρροή επί της πληροφόρησης υποκειμένου θέματος της ανάθεσης διασφάλισης, μπορεί να δημιουργηθούν απειλές κατά της ανεξαρτησίας. Η σοβαρότητα των απειλών αυτών θα εξαρτάται από παράγοντες όπως: 

• Η θέση που το στενό οικογενειακό μέλος κατέχει στον πελάτη, και 

• Ο ρόλος του επαγγελματία στην ομάδα διασφάλισης. 

Η σοβαρότητα της απειλής πρέπει να αξιολογείται και εάν η απειλή αυτή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας για να μειωθεί η απειλή σε αποδεκτό επίπεδο. Τέτοια μέτρα προστασίας μπορεί να συμπεριλαμβάνουν: 

• Απομάκρυνση του ατόμου από την ομάδα διασφάλισης, 

• Δόμηση των ευθυνών της ομάδας διασφάλισης, όπου μπορεί να γίνει, έτσι ώστε ο επαγγελματίας να μην ασχολείται με θέματα που υπάγονται στην ευθύνη του στενού οικογενειακού μέλους, ή 

• Πολιτικές και διαδικασίες που δίνουν στο προσωπικό τη δυνατότητα να επικοινωνεί με τα ανώτερα επίπεδα εντός της επιχείρησης για κάθε θέμα ανεξαρτησίας και αντικειμενικότητας που τους αφορά. 

290.139 Επιπρόσθετα, απειλές λόγω προσωπικού συμφέροντος, οικειότητας ή εκφοβισμού μπορεί να δημιουργηθούν όταν ένα άλλο πρόσωπο, εκτός των μελών της  άμεσης ή στενής οικογένειας ενός μέλους της ομάδας διασφάλισης, έχει στενή σχέση με αυτό το μέλος της ομάδας διασφάλισης και είναι μέλος του διοικητικού συμβουλίου, αξιωματούχος ή εργαζόμενος του πελάτη διασφάλισης σε θέση από την οποία ασκεί άμεση και ουσιώδη επιρροή επί της πληροφόρησης του υποκειμένου θέματος της ανάθεσης διασφάλισης. Για το λόγο αυτό, τα μέλη της ομάδας διασφάλισης είναι υπεύθυνα για την εξατομίκευση οποιουδήποτε τέτοιου προσώπου καθώς και για τη λήψη συμβουλής σχετικά με τις διαδικασίες της επιχείρησης. Η αξιολόγηση της σοβαρότητας κάθε απειλής που δημιουργείται καθώς και των κατάλληλων μέτρων προστασίας για την εξάλειψη της απειλής ή την μείωσή της σε αποδεκτό επίπεδο, θα περιλαμβάνουν την εξέταση θεμάτων, τέτοιων όπως η στενότητα της σχέσεως και ο ρόλος του προσώπου εντός του πελάτη διασφάλισης. 

290.140 Προσοχή πρέπει να δίνεται  για το εάν απειλές λόγω προσωπικού συμφέροντος, οικειότητας ή εκφοβισμού μπορεί να δημιουργηθούν   από προσωπική ή οικογενειακή σχέση μεταξύ ενός εταίρου ή εργαζομένου  της επιχείρησης, ο οποίος δεν είναι μέλος της  ομάδας διασφάλισης  και ενός μέλους του διοικητικού συμβουλίου , αξιωματούχου  ή εργαζομένου  του  πελάτη διασφάλισης  σε θέση από την οποία ασκεί άμεση και ουσιώδη επιρροή επί της πληροφόρησης του  υποκειμένου θέματος της  ανάθεσης διασφάλισης. Για το λόγο αυτό, οι εταίροι και οι εργαζόμενοι  της επιχείρησης είναι υπεύθυνοι για την εξατομίκευση  οποιασδήποτε τέτοιας σχέσης καθώς και για την λήψη συμβουλής σχετικά   με τις διαδικασίες της επιχείρησης. Η αξιολόγηση της σοβαρότητας  κάθε απειλής  που δημιουργείται  καθώς και των κατάλληλων  μέτρων προστασίας  για την εξάλειψη της απειλής  ή τη μείωσή της   σε αποδεκτό επίπεδο, θα περιλαμβάνουν την εξέταση θεμάτων,  τέτοιων όπως η στενότητα της σχέσεως, η διασύνδεση  μεταξύ του επαγγελματία  και της  ομάδας διασφάλισης, η θέση που κατέχεται μέσα στην επιχείρηση και ο ρόλος του προσώπου εντός του   πελάτη διασφάλισης. 

290.141 Ακούσια παραβίαση της παρούσας παραγράφου αναφορικά με τις οικογενειακές και προσωπικές σχέσεις δεν θα απομείωνε  την ανεξαρτησία μιας επιχείρησης  ή ενός μέλους της  ομάδας διασφάλισης όταν: 

(α) Η επιχείρηση  έχει θεσπίσει πολιτικές και διαδικασίες που απαιτούν από όλους τους  επαγγελματίες να αναφέρουν άμεσα στην επιχείρηση  κάθε παραβίαση που προέρχεται από μεταβολή στο καθεστώς απασχολήσεως των μελών της  άμεσης  ή στενής  οικογένειάς   τους  ή άλλων προσωπικών σχέσεων που δημιουργούν απειλές  κατά της ανεξαρτησίας,  

(β) Είτε οι ευθύνες της  ομάδας διασφάλισης  αναδομούνται έτσι ώστε ο επαγγελματίας δεν ασχολείται με θέματα που είναι μέσα στην ευθύνη του προσώπου με το οποίο αυτός ή αυτή σχετίζεται ή έχει μια προσωπική σχέση, είτε, εάν αυτό δεν είναι εφικτό  , η επιχείρηση  απομακρύνει εγκαίρως τον επαγγελματία από τη  ανάθεση διασφάλισης, και 

(γ) Πρόσθετη προσοχή δίδεται στην επισκόπηση  του έργου του επαγγελματία. 

290.142 Όταν μια ακούσια παραβίαση αυτής της παραγράφου που αφορά σε οικογενειακές και προσωπικές σχέσεις έχει συμβεί, η επιχείρηση  πρέπει να εξετάζει εάν πρέπει να εφαρμοστεί κάποιο  μέτρο προστασίας. Τέτοια  μέτρα προστασίας  μπορεί να  συμπεριλαμβάνουν: 

• Εμπλοκή ενός πρόσθετου επαγγελματία λογιστή που δεν έλαβε μέρος στη  ανάθεση διασφάλισης για την επισκόπηση της εργασίας που πραγματοποιήθηκε από  το  μέλος της  ομάδας διασφάλισης, ή 

• Αποκλεισμός του ατόμου από τη διαδικασία  λήψης οποιασδήποτε ουσιαστικής αποφάσεως που αφορά την ανάθεση διασφάλισης. 

Απασχόληση σε Πελάτες Διασφάλισης (Employment with Assurance Clients) 

290.143 Η ανεξαρτησία μιας επιχείρησης ή ενός μέλους της  ομάδας διασφάλισης  μπορεί να απειληθεί  εάν ένα μέλος του διοικητικού συμβουλίου , ένας αξιωματούχος  ή ένας εργαζόμενος  του  πελάτη διασφάλισης, σε θέση από την οποία ασκεί άμεση και ουσιώδη επιρροή επί της πληροφόρησης του  υποκειμένου θέματος της  ανάθεσης διασφάλισης ,  έχει υπάρξει μέλος της  ομάδας διασφάλισης  ή εταίρος της επιχείρησης.  Τέτοιες  περιπτώσεις μπορεί  να δημιουργήσουν απειλές   κατά της ανεξαρτησίας λόγω προσωπικού συμφέροντος, οικειότητας ή εκφοβισμού, ειδικότερα όταν διατηρούνται σημαντικοί δεσμοί μεταξύ του ατόμου και της προηγούμενης επιχείρησης αυτού. Ομοίως, η ανεξαρτησία ενός μέλους της  ομάδας διασφάλισης  μπορεί να απειληθεί  όταν το άτομο αυτό συμμετέχει στην  ανάθεση διασφάλισης, γνωρίζοντας ή έχοντας λόγους να πιστεύει ότι μελλοντικά πρόκειται ή ενδέχεται να προσχωρήσει στον  πελάτη διασφάλισης. 

290.144 Εάν ένα μέλος της  ομάδας διασφάλισης, εταίρος ή πρώην εταίρος της επιχείρησης έχει προσχωρήσει στον πελάτη διασφάλισης,  η σοβαρότητα   των απειλών  που δημιουργούνται  λόγω προσωπικού συμφέροντος, οικειότητας ή εκφοβισμού θα εξαρτηθεί από τους ακόλουθους παράγοντες: 

(α) Τη θέση που έχει αναλάβει το άτομο αυτό στον  πελάτη διασφάλισης, 

(β) Το βαθμό οποιασδήποτε ανάμειξης  που θα έχει το άτομο με την ομάδα διασφάλισης.

(γ) Τη διάρκεια του χρόνου που έχει περάσει από τότε που το άτομο ήταν μέλος της  ομάδας διασφάλισης  ή της επιχείρησης.,  

(δ) Η προηγούμενη θέση του ατόμου στην  ομάδα διασφάλισης ή στην επιχείρηση,  

Η σοβαρότητα   της απειλής   πρέπει να αξιολογείται και εάν η απειλή  είναι άλλη εκτός  από καθαρά ασήμαντη,  πρέπει να εξετάζονται και να λαμβάνονται τα αναγκαία  μέτρα προστασίας  για να μειωθεί η απειλή  σε αποδεκτό επίπεδο. Τέτοια  μέτρα προστασίας  μπορεί  να περιλαμβάνουν:  

• Εξέταση της καταλληλότητας ή της αναγκαιότητας τροποποίησης του  προγράμματος διασφάλισης  για την  ανάθεση διασφάλισης, 

• Ορισμός, στην επόμενη ανάθεση διασφάλισης, ομάδας διασφάλισης επαρκούς εμπειρίας σε σχέση με το άτομο που προσχώρησε στον  πελάτη διασφάλισης, 

• Ανάμειξη  ενός πρόσθετου  επαγγελματία λογιστή, που δεν ήταν μέλος της ομάδας διασφάλισης, για να  επισκοπήσει  την πραγματοποιηθείσα εργασία, ή  να συμβουλεύσει καθ’ οιονδήποτε άλλον τρόπο κριθεί αναγκαίος, ή 

• Επισκόπηση  των δικλείδων διασφάλισης ποιότητας της  ανάθεσης διασφάλισης. 

Σε όλες τις περιπτώσεις, όλα τα ακόλουθα  μέτρα προστασίας  είναι απαραίτητα για την μείωση της απειλής  σε αποδεκτό  επίπεδο:  

(α) Το ενδιαφερόμενο άτομο δεν δικαιούται τυχόν  παροχές  ή πληρωμές από την επιχείρηση εκτός εάν αυτά γίνονται  σύμφωνα με πάγιες , προκαθορισμένες ρυθμίσεις. Επίσης, κάθε οφειλόμενο ποσό στο άτομο αυτό δεν πρέπει να είναι τέτοιας σοβαρότητας   που να απειλεί   την ανεξαρτησία της επιχείρησης. 

(β) Το άτομο δεν συνεχίζει να συμμετέχει  ή να εμφανίζεται ότι   συμμετέχει στις επιχειρηματικές  ή στις επαγγελματικές δραστηριότητες της επιχείρησης.  

290.145 Απειλή  λόγω προσωπικού συμφέροντος δημιουργείται όταν ένα μέλος της  ομάδας διασφάλισης  συμμετέχει στην   ανάθεση διασφάλισης γνωρίζοντας, ή έχοντας λόγους να πιστεύει ότι μελλοντικά πρόκειται ή ενδέχεται να προσχωρήσει στον  πελάτη διασφάλισης. Η  απειλή  αυτή  μπορεί να μειωθεί σε αποδεκτό επίπεδο με την εφαρμογή όλων των ακόλουθων προστατευτικών μέτρων: 

(α) Πολιτικές και διαδικασίες που απαιτούν  από το άτομο να ενημερώνει την επιχείρηση  όταν πραγματοποιεί σοβαρές  διαπραγματεύσεις απασχόλησης με τον  πελάτη διασφάλισης.

(β) Απομάκρυνση του ατόμου από την  ανάθεση διασφάλισης. 

Επίσης, πρέπει να εξετάζεται η  εκτέλεση ανεξάρτητης επισκόπησης επί οποιωνδήποτε σημαντικών κρίσεων που έγιναν από  το εν λόγω   άτομο κατά τη διάρκεια της ανάθεσης . 

Πρόσφατη Υπηρεσία σε  Πελάτες Διασφάλισης 

(Recent Service with Assurance Clients) 
290.146 Όταν ένας πρώην αξιωματούχος, μέλος του διοικητικού συμβουλίου ή εργαζόμενος του  πελάτη διασφάλισης υπηρετεί  ως μέλος της  ομάδας διασφάλισης,  μπορεί να δημιουργηθούν  απειλές  λόγω προσωπικού συμφέροντος, αυτοεπισκοπήσεως ή οικειότητας. Ειδικότερα αυτό είναι αληθές όταν ένα μέλος της  ομάδας διασφάλισης πρέπει να υποβάλει έκθεση, για παράδειγμα, επί της πληροφόρησης  του υποκειμένου θέματος που είχε καταρτίσει ή επί στοιχείων των οικονομικών καταστάσεων που είχε εκτιμήσει ενώ ήταν στον  πελάτη διασφάλισης.  

290.147 Εάν, κατά τη διάρκεια της περιόδου που καλύπτει η  έκθεση διασφάλισης, ένα μέλος της  ομάδας διασφάλισης είχε διατελέσει αξιωματούχος  ή μέλος του διοικητικού συμβουλίου  στον  πελάτη διασφάλισης, ή υπήρξε εργαζόμενος  σε θέση από την οποία  ασκούσε   άμεση και σημαντική επιρροή επί της πληροφόρησης του  υποκειμένου θέματος της  ανάθεσης διασφάλισης,  η δημιουργούμενη απειλή  θα ήταν  τόσο σημαντική  που κανένα  μέτρο προστασίας δεν θα μπορούσε να την  μειώσει σε αποδεκτό επίπεδο. Συνεπώς, τα άτομα αυτά δεν πρέπει να εντάσσονται στην  ομάδα διασφάλισης.  

290.148 Εάν, πριν από την περίοδο που καλύπτει η  έκθεση διασφάλισης, ένα μέλος της  ομάδας διασφάλισης  είχε διατελέσει ως αξιωματούχος  ή μέλος του διοικητικού συμβουλίου  στον  πελάτη διασφάλισης, ή υπήρξε εργαζόμενος  σε θέση από την οποία ασκούσε   άμεση και σημαντική επιρροή επί της πληροφόρησης του υποκειμένου θέματος της  ανάθεσης διασφάλισης, τότε αυτό μπορεί  να δημιουργήσει  απειλές  λόγω προσωπικού συμφέροντος, αυτοεπισκοπήσεως ή οικειότητας. Για παράδειγμα, τέτοιες απειλές   θα δημιουργούνταν  αν  μια απόφαση που λήφθηκε ή μια εργασία που εκτελέστηκε  κατά την προηγούμενη περίοδο από κάποιο άτομο, ενώ αυτό απασχολείτο στον πελάτη διασφάλισης, πρόκειται να αξιολογηθεί κατά την τρέχουσα περίοδο ως μέρος της τρέχουσας ανάθεσης διασφάλισης. Η σοβαρότητα των απειλών θα εξαρτηθεί από παράγοντες όπως: 

• Η θέση που κατείχε το άτομο στον πελάτη διασφάλισης, 

• Το χρονικό διάστημα που έχει παρέλθει από τότε που το άτομο έφυγε από τον πελάτη διασφάλισης, και 

• Το ρόλο που παίζει το άτομο στην ομάδα διασφάλισης. 

Η σοβαρότητα της απειλής πρέπει να αξιολογείται και εάν η απειλή αυτή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας για να μειωθεί η απειλή σε αποδεκτό επίπεδο. Τέτοια μέτρα προστασίας θα συμπεριλάμβαναν: 

• Την ανάμειξη ενός πρόσθετου επαγγελματία λογιστή για να επισκοπήσει την εκτελεσθείσα εργασία από το άτομο ως μέρος της ομάδας διασφάλισης, ή να συμβουλεύσει καθ’ οιονδήποτε άλλον τρόπο κριθεί αναγκαίος, ή 

• Τη συζήτηση του θέματος με εκείνους που έχουν επιφορτισθεί με την διακυβέρνηση, όπως η επιτροπή ελέγχου. 

Υπηρεσία ως αξιωματούχου ή Μέλους του Διοικητικού Συμβουλίου σε Πελάτες  Διασφάλισης (Serving as an Officer or Director on the Board of Assurance Clients) 

290.149 Εάν ένας εταίρος ή ένας εργαζόμενος της επιχείρησης υπηρετεί ως αξιωματούχος ή μέλος του Διοικητικού Συμβουλίου του πελάτη διασφάλισης, οι δημιουργούμενες απειλές λόγω αυτοεπισκοπήσεως και προσωπικού συμφέροντος θα ήταν τόσο σημαντικές που κανένα μέτρο προστασίας δεν θα μπορούσε να μειώσει τις απειλές αυτές σε αποδεκτό επίπεδο. Στην περίπτωση ανάθεσης ελέγχου οικονομικών καταστάσεων, εάν ένας εταίρος ή εργαζόμενος επιχείρησης δικτύου επρόκειτο να υπηρετήσει ως αξιωματούχος ή μέλος του Διοικητικού Συμβουλίου του πελάτη ελέγχου, οι δημιουργούμενες απειλές θα ήταν τόσο σημαντικές που κανένα μέτρο προστασίας δεν θα μπορούσε να μειώσει τις απειλές αυτές σε αποδεκτό επίπεδο. Συνεπώς, εάν το άτομο αυτό πρόκειται να αποδεχτεί μια τέτοια θέση, τότε ο μόνος τρόπος δράσης είναι να αρνηθεί την εκτέλεση του έργου ή να αποχωρήσει από την ανάθεση διασφάλισης. 

290.150 Η θέση του Γραμματέα της Εταιρείας έχει διαφορετικές επιπτώσεις στις διάφορες δικαιοδοσίες. Οι αρμοδιότητες μπορεί να κυμαίνονται από διοικητικά καθήκοντα όπως η διαχείριση προσωπικού και η τήρηση των αρχείων και των μητρώων της εταιρείας, μέχρι διαφορετικά μεταξύ τους καθήκοντα όπως η διασφάλιση της συμμόρφωσης της εταιρείας προς τους κανονισμούς ή η παροχή συμβουλών σε θέματα εταιρικής διακυβέρνησης. Γενικά, η θέση αυτή θεωρείται ότι συνεπάγεται στενού βαθμού σύνδεση με την οντότητα και μπορεί να δημιουργήσει απειλές αυτοεπισκοπήσεως και συνηγορίας. 

290.151 Εάν ένας εταίρος ή ένας εργαζόμενος της επιχείρησης ή επιχείρησης δικτύου υπηρετεί ως Γραμματέας της Εταιρείας ενός πελάτη ελέγχου οικονομικών καταστάσεων, οι δημιουργούμενες απειλές λόγω αυτοεπισκοπήσεως και συνηγορίας θα ήταν γενικά τόσο σημαντικές που κανένα μέτρο προστασίας δεν θα μπορούσε να μειώσει τις απειλές αυτές σε αποδεκτό επίπεδο. Ειδικότερα όταν η πρακτική αυτή επιτρέπεται σύμφωνα με την τοπική νομοθεσία, τους επαγγελματικούς κανόνες ή την πρακτική, τα καθήκοντα και οι λειτουργίες που αναλαμβάνονται πρέπει να περιορίζονται σε εκείνα που αφορούν τη συνήθη και τυπική διοικητική φύση, όπως η τήρηση των πρακτικών και η διατήρηση των καταστατικών δηλώσεων. 

290.152 Οι συνήθεις διοικητικές υπηρεσίες υποστήριξης της γραμματειακής λειτουργίας της εταιρείας ή η συμβουλευτική εργασία σχετικά με θέματα γραμματειακής διοίκησης της εταιρείας, δεν θεωρούνται γενικά ότι απομειώνουν την ανεξαρτησία, με την προϋπόθεση ότι η διοίκηση του πελάτη λαμβάνει όλες τις σχετικές αποφάσεις. 

Μακρά σχέση ανώτερου προσωπικού με πελάτες διασφάλισης 

(Long Association of Senior Personnel with Assurance Clients)

Γενικές διατάξεις (General Provisions) 

290.153 Η χρησιμοποίηση του ίδιου ανώτερου προσωπικού σε ανάθεση διασφάλισης κατά τη διάρκεια μακράς χρονικής περιόδου μπορεί να δημιουργήσει απειλή λόγω οικειότητας. Η σοβαρότητα της απειλής θα εξαρτάται από παράγοντες όπως: 

• Τη διάρκεια της χρονικής περιόδου κατά την οποία το άτομο διετέλεσε μέλος της ομάδας διασφάλισης, 

• Το ρόλο του ατόμου στην ομάδα διασφάλισης, 

• Τη δομή της επιχείρησης, και 

• Τη φύση της ανάθεσης διασφάλισης. 

Η σοβαρότητα της απειλής πρέπει να αξιολογείται και, εάν η απειλή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται μέτρα προστασίας για να μειωθεί η απειλή σε αποδεκτό επίπεδο. Τέτοια προστατευτικά μέτρα μπορεί να περιλαμβάνουν:

• Την εναλλαγή του ανώτερου προσωπικού της ομάδας διασφάλισης, 

• Την ανάμειξη ενός πρόσθετου επαγγελματία λογιστή ο οποίος δεν υπήρξε μέλος της ομάδας διασφάλισης για να επισκοπήσει την πραγματοποιηθείσα από το ανώτερο προσωπικό εργασία, ή να συμβουλεύσει καθ’ οιονδήποτε άλλο τρόπο κριθεί αναγκαίος, ή 

• Ανεξάρτητες επισκοπήσεις δικλείδων εσωτερικής διασφάλισης. 

Πελάτες που αφορούν έλεγχο οικονομικών καταστάσεων οντοτήτων εισηγμένων στο χρηματιστήριο

(Financial Statement Audit Clients that are Listed Entities) 
290.154 Η χρησιμοποίηση του ίδιου εταίρου ανάθεσης ή του ιδίου  ατόμου ως υπεύθυνου για την επισκόπηση των δικλείδων διασφάλισης ποιότητας της ανάθεσης( σε έλεγχο οικονομικών καταστάσεων, για παρατεταμένη χρονική περίοδο, μπορεί να δημιουργήσει απειλή λόγω οικειότητας. Η απειλή αυτή είναι ιδιαίτερα σχετική στα πλαίσια του ελέγχου οικονομικών καταστάσεων οντότητας εισηγμένης στο χρηματιστήριο και σε τέτοιες περιπτώσεις πρέπει να εφαρμόζονται μέτρα προστασίας για την μείωση της απειλής σε αποδεκτό επίπεδο. Συνεπώς, αναφορικά με τον έλεγχο οικονομικών καταστάσεων εισηγμένων οντοτήτων: 

(α) Ο εταίρος της ανάθεσης και το πρόσωπο που είναι υπεύθυνο για την επισκόπηση των δικλείδων διασφάλισης ποιότητας της ανάθεσης πρέπει να εναλλάσσονται αφού προσφέρουν υπηρεσία με οποιαδήποτε ιδιότητα ή συνδυασμό αυτών, για προκαθορισμένη χρονική περίοδο, που κανονικά δεν υπερβαίνει τα επτά χρόνια, και 

(β) Το άτομο που εναλλάσσεται μετά την προκαθορισμένη χρονική περίοδο δεν  πρέπει να συμμετέχει στην  ανάθεση του ελέγχου μέχρι την πάροδο περαιτέρω χρονικού διαστήματος κανονικά δύο ετών τουλάχιστον. 

290.155 Όταν ένας πελάτης ελέγχου οικονομικών καταστάσεων εισαχθεί στο χρηματιστήριο, η χρονική διάρκεια κατά την οποία ο εταίρος της ανάθεσης ή το πρόσωπο που είναι υπεύθυνο για την επισκόπηση των δικλείδων διασφάλισης ποιότητας της ανάθεσης  έχει υπηρετήσει στον πελάτη ελέγχου με αυτή την ιδιότητα, πρέπει να λαμβάνεται υπόψη για τον καθορισμό του πότε το άτομο αυτό πρέπει να εναλλαχθεί. Όμως, το πρόσωπο μπορεί να εξακολουθεί να υπηρετεί ως εταίρος ανάθεσης ή ως υπεύθυνο πρόσωπο της επισκόπησης των δικλείδων διασφάλισης ποιότητας της ανάθεσης για δύο ακόμα χρόνια πριν από την εναλλαγή της ανάθεσης. 

290.156 Ενώ ο εταίρος της ανάθεσης και το υπεύθυνο πρόσωπο για την  επισκόπηση των δικλείδων διασφάλισης ποιότητας της ανάθεσης πρέπει να εναλλάσσονται μετά από την προκαθορισμένη περίοδο, κάποιος βαθμός ελαστικότητας επί του χρόνου εναλλαγής μπορεί να είναι απαραίτητος σε ορισμένες περιπτώσεις. Παραδείγματα τέτοιων περιπτώσεων περιλαμβάνουν:

• Καταστάσεις που η συνέχιση ενός προσώπου είναι ιδιαιτέρως σημαντική για τον πελάτη ελέγχου οικονομικών καταστάσεων, όπως για παράδειγμα όταν επίκεινται μεγάλες αλλαγές στη δομή του πελάτη ελέγχου που διαφορετικά θα συνέπιπταν με την εναλλαγή του προσώπου αυτού, και 

• Περιπτώσεις, όπου λόγω του μεγέθους της επιχείρησης η εναλλαγή δεν είναι εφικτή ή δεν αποτελεί κατάλληλο μέτρο προστασίας. 

Σε όλες αυτές τις περιπτώσεις όπου δεν γίνεται εναλλαγή του προσώπου μετά την πάροδο της προκαθορισμένης περιόδου, πρέπει να εφαρμόζονται ισοδύναμα μέτρα προστασίας που θα μειώσουν οποιεσδήποτε απειλές σε αποδεκτό επίπεδο. 

290.157 Όταν μια επιχείρηση διαθέτει λίγα μόνο πρόσωπα με την απαραίτητη γνώση και εμπειρία για να υπηρετήσουν ως εταίροι ανάθεσης ή υπεύθυνα πρόσωπα για την επισκόπηση των δικλείδων διασφάλισης ποιότητας της ανάθεσης σε  πελάτη που αφορά έλεγχο οικονομικών καταστάσεων εισηγμένης οντότητας, η εναλλαγή μπορεί να μην είναι κατάλληλο μέτρο προστασίας. Στις περιπτώσεις αυτές η επιχείρηση πρέπει να εφαρμόσει άλλα μέτρα προστασίας για την μείωση της απειλής σε αποδεκτό επίπεδο. Τα μέτρα προστασίας αυτά περιλαμβάνουν την ανάμειξη ενός πρόσθετου επαγγελματία λογιστή που δεν ήταν συνδεδεμένος με οποιονδήποτε άλλο τρόπο με την ομάδα διασφάλισης για να επισκοπήσει την εκτελεσθείσα εργασία ή να συμβουλεύσει καθ’ οιονδήποτε άλλο τρόπο κριθεί αναγκαίος.. Το άτομο αυτό θα μπορούσε να είναι κάποιος εκτός επιχείρησης ή κάποιος μέσα από την επιχείρηση που δεν ήταν συνδεδεμένος με οποιονδήποτε άλλο τρόπο με την ομάδα διασφάλισης. 

Διάταξη περί υπηρεσιών που δεν αφορούν διασφάλιση σε πελάτες διασφάλισης
 

(Provision of Non-assurance Services to Assurance Clients)
290.158 Κατά παράδοση οι επιχειρήσεις παρείχαν στους πελάτες τους διασφάλισης μια σειρά από υπηρεσίες που δεν αφορούν διασφάλιση που είναι συνεπείς με τις δεξιότητες και την εμπειρογνωμοσύνη τους. Οι πελάτες διασφάλισης εκτιμούν τα οφέλη που αποκομίζουν ζητώντας από τις επιχειρήσεις αυτές, που γνωρίζουν πολύ καλά την επιχειρηματική δραστηριότητα , να εφαρμόσουν τις γνώσεις και τις δεξιότητές τους σε άλλους τομείς. Εξάλλου, η παροχή τέτοιων υπηρεσιών που δεν αφορούν διασφάλιση συχνά έχει σαν αποτέλεσμα την άντληση πληροφοριών αναφορικά με τις επιχειρηματικές δραστηριότητες και λειτουργίες του πελάτη διασφάλισης, οι οποίες θα είναι χρήσιμες  στην ομάδα διασφάλισης σε σχέση με την ανάθεση διασφάλισης. Όσο μεγαλύτερη είναι η γνώση επί της επιχείρησης του πελάτη διασφάλισης, τόσο καλύτερα θα κατανοήσει η ομάδα διασφάλισης τις διαδικασίες και τους ελέγχους του πελάτη διασφάλισης καθώς και τους επιχειρηματικούς και χρηματοοικονομικούς κινδύνους που αντιμετωπίζει ο πελάτης διασφάλισης. Η παροχή υπηρεσιών που δεν αφορούν διασφάλιση μπορεί, όμως, να δημιουργήσει απειλές κατά της ανεξαρτησίας της επιχείρησης, της επιχείρησης δικτύου ή των μελών της ομάδας διασφάλισης, ειδικότερα σε ότι αφορά τις απειλές κατά της ανεξαρτησίας που είναι άμεσα αντιληπτές. Συνεπώς, είναι απαραίτητη η αξιολόγηση της σοβαρότητας των απειλών που δημιουργούνται λόγω παροχής τέτοιων υπηρεσιών. Σε ορισμένες περιπτώσεις ίσως είναι δυνατή η εξάλειψη ή η μείωση της απειλής που δημιουργείται με την εφαρμογή μέτρων προστασίας. Σε άλλες περιπτώσεις κανένα μέτρο προστασίας δεν είναι διαθέσιμο για τη μείωση της απειλής σε αποδεκτό επίπεδο. 

290.159 Οι ακόλουθες δραστηριότητες γενικά θα μπορούσαν να δημιουργήσουν τόσο σημαντικές απειλές λόγω προσωπικού συμφέροντος ή αυτοεπισκοπήσεως, που μόνο η αποφυγή των δραστηριοτήτων αυτών ή η άρνηση εκτέλεσης της ανάθεσης διασφάλισης θα μπορούσε να μειώσει τις απειλές αυτές σε αποδεκτό επίπεδο:

• Έγκριση, εκτέλεση ή ολοκλήρωση μιας συναλλαγής, ή αλλιώς άσκηση εξουσίας για λογαριασμό του πελάτη διασφάλισης, ή απόκτηση της εξουσίας αυτής.

• Καθορισμός του ποια σύσταση της επιχείρησης πρέπει να εφαρμοστεί.

• Αναφορά, με την ιδιότητα ως μέλους της διοίκησης, προς εκείνους που είναι επιφορτισμένοι με την διακυβέρνηση. 

290.160 Τα παραδείγματα που παρατίθενται στις παραγράφους 290.166 έως 290.205 αναφέρονται σε παροχή υπηρεσιών που δεν αφορούν διασφάλιση σε πελάτη διασφάλισης. Οι πιθανές απειλές κατά της ανεξαρτησίας συνήθως προκύπτουν όταν υπάρχει παροχή  υπηρεσίας που δεν αφορά διασφάλιση σε πελάτη ελέγχου οικονομικών καταστάσεων. Οι οικονομικές καταστάσεις μιας οντότητας παρέχουν χρηματοοικονομική πληροφόρηση για ευρύ φάσμα συναλλαγών και γεγονότων που έχουν επηρεάσει την οντότητα αυτή. Η πληροφόρηση του υποκειμένου θέματος για άλλες υπηρεσίες διασφάλισης, όμως, μπορεί να είναι περιορισμένη λόγω φύσεως. Απειλές κατά της ανεξαρτησίας, όμως, ενδέχεται επίσης να προκύψουν όταν η επιχείρηση παρέχει υπηρεσία που δεν αφορά διασφάλιση σχετιζόμενη με την πληροφόρηση του υποκειμένου θέματος, μιας ανάθεσης διασφάλισης που δεν αφορά έλεγχο οικονομικών καταστάσεων. Σε αυτές τις περιπτώσεις, πρέπει να δίνεται προσοχή στην έκταση της ανάμειξης της επιχείρησης στην πληροφόρηση του υποκειμένου θέματος, της ανάθεσης, για το εάν είτε μπορούν, να δημιουργηθούν τυχόν απειλές λόγω αυτοεπισκοπήσεως και εάν οι τυχόν απειλές κατά της ανεξαρτησίας θα μπορούσαν να μειωθούν σε αποδεκτό επίπεδο με την εφαρμογή μέτρων προστασίας, ή αν πρέπει να γίνει αποποίηση της ανάθεσης. Όταν η ανάθεση που δεν αφορά διασφάλιση δεν σχετίζεται με την πληροφόρηση ου υποκειμένου θέματος, της ανάθεσης διασφάλισης που δεν αφορά έλεγχο οικονομικών καταστάσεων, οι απειλές κατά της ανεξαρτησίας θα είναι γενικά καθαρά ασήμαντες. 

290.161 Οι ακόλουθες δραστηριότητες επίσης μπορεί να δημιουργήσουν απειλές λόγω αυτοεπισκοπήσεως ή προσωπικού συμφέροντος: 

• Φύλαξη περιουσιακών στοιχείων του πελάτη διασφάλισης. 

• Εποπτεία των εργαζομένων του πελάτη διασφάλισης κατά την άσκηση των κανονικών και επαναλαμβανόμενων δραστηριοτήτων τους.

• Κατάρτιση αρχικών εγγράφων ή δημιουργία δεδομένων, σε ηλεκτρονική ή άλλη μορφή προς τεκμηρίωση της πραγματοποίησης μιας συναλλαγής (για παράδειγμα, παραγγελίες αγοράς, αρχεία χρόνου απασχόλησης και παραγγελίες πελατών). 

Η σοβαρότητα τυχόν απειλής που δημιουργείται πρέπει να αξιολογείται και εάν η απειλή είναι άλλη εκτός από καθαρά ασήμαντη πρέπει να εξετάζονται και να εφαρμόζονται τα αναγκαία μέτρα προστασίας που θα εξαλείψουν την απειλή ή θα την μειώσουν σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Τη θέσπιση ρυθμίσεων έτσι ώστε το προσωπικό που παρέχει τέτοιες υπηρεσίες να μη συμμετέχει στην ανάθεση διασφάλισης, 

• Την ανάμειξή ενός πρόσθετου επαγγελματία λογιστή για να εκφράσει άποψη επί της πιθανής επίδρασης των δραστηριοτήτων στην ανεξαρτησία της επιχείρησης και της ομάδας διασφάλισης, ή 

• Άλλα μέτρα προστασίας που ορίζονται στους εθνικούς κανονισμούς. 

290.162 Οι νέες εξελίξεις στις επιχειρήσεις, η εξέλιξη των αγορών χρήματος, οι γρήγορες μεταβολές στην πληροφορική τεχνολογία και οι συνέπειες για τη διοίκηση και τον έλεγχο, καθιστούν αδύνατη την κατάρτιση πλήρους και περιεκτικής λίστας όλων εκείνων των περιπτώσεων που η παροχή υπηρεσιών που δεν αφορούν διασφάλιση σε πελάτη διασφάλισης θα μπορούσε να δημιουργήσει απειλές κατά της ανεξαρτησίας, καθώς και των διαφορετικών μέτρων προστασίας που θα μπορούσαν να εξαλείψουν τις απειλές αυτές ή να τις μειώσουν σε αποδεκτό επίπεδο. Γενικά, όμως, μία επιχείρηση μπορεί να παρέχει υπηρεσίες πέραν της ανάθεσης διασφάλισης, εφ’ όσον τυχόν απειλές κατά της ανεξαρτησίας έχουν μειωθεί σε αποδεκτό επίπεδο. 

290.163 Τα ακόλουθα μέτρα προστασίας μπορεί να σχετίζονται ιδιαιτέρως με τη μείωση σε αποδεκτό επίπεδο των απειλών που δημιουργούνται από την παροχή υπηρεσιών που δεν αφορούν διασφάλιση σε πελάτες διασφάλισης:

• Πολιτικές και διαδικασίες που απαγορεύουν στο επαγγελματικό προσωπικό να λαμβάνει διοικητικές αποφάσεις για τον πελάτη διασφάλισης ή να αναλαμβάνει την ευθύνη τέτοιων αποφάσεων. 

• Σχολιασμός θεμάτων ανεξαρτησίας που σχετίζονται με την παροχή υπηρεσιών που δεν αφορούν διασφάλιση με εκείνους που είναι επιφορτισμένοι με διακυβέρνηση, όπως η επιτροπή ελέγχου. 

• Πολιτικές εντός διασφαλιζόμενου πελάτη σε σχέση με την ευθύνη εποπτείας για την παροχή υπηρεσιών που δεν αφορούν διασφάλιση από την επιχείρηση. 

• Την ανάμειξη ενός πρόσθετου επαγγελματία λογιστή για να συμβουλεύσει επί των ενδεχόμενων συνεπειών της ανάθεσης που δεν αφορά διασφάλιση, επί της ανεξαρτησίας του μέλους της ομάδας διασφάλισης και της επιχείρησης. 

• Την ανάμειξη ενός πρόσθετου επαγγελματία, εκτός της επιχείρησης, για παροχή διασφάλισης σε ένα μεμονωμένο θέμα της ανάθεσης διασφάλισης. 

• Απόκτηση αναγνώρισης από τον πελάτη διασφάλισης της ευθύνης για τα αποτελέσματα του έργου που πραγματοποιήθηκε από την επιχείρηση. 

• Γνωστοποίηση σε εκείνους που είναι επιφορτισμένοι με την διακυβέρνηση, όπως η επιτροπή ελέγχου, της φύσης και της έκτασης των αμοιβών που χρεώθηκαν.

• Τη θέσπιση ρυθμίσεων έτσι ώστε το προσωπικό που παρέχει υπηρεσίες που δεν αφορούν διασφάλιση να μη συμμετέχει στη ανάθεση διασφάλισης. 

290.164 Προτού η επιχείρηση αποδεχθεί μία ανάθεση για την παροχή υπηρεσίας που δεν αφορά διασφάλιση σε πελάτη διασφάλισης, πρέπει να εξετάζεται εάν η παροχή μιας τέτοιας υπηρεσίας θα δημιουργούσε απειλή κατά της ανεξαρτησίας. Σε περιπτώσεις που η δημιουργούμενη απειλή είναι άλλη εκτός από καθαρά ασήμαντη, πρέπει να γίνεται αποποίηση της ανάθεσης που δεν αφορά διασφάλιση εάν δεν εφαρμοστούν τα κατάλληλα μέτρα προστασίας που θα εξαλείψουν την απειλή ή θα την μειώσουν σε αποδεκτό επίπεδο. 

290.165 Η παροχή ορισμένων υπηρεσιών που δεν αφορούν διασφάλιση σε πελάτες ελέγχου οικονομικών καταστάσεων μπορεί να δημιουργήσει απειλές κατά της ανεξαρτησίας τόσο σημαντικές που κανένα μέτρο προστασίας δεν θα μπορούσε να εξαλείψει τις απειλές αυτές ή να τις μειώσει σε αποδεκτό επίπεδο. Όμως, η παροχή τέτοιων υπηρεσιών σε συνδεδεμένη οντότητα, παράρτημα ή μεμονωμένο στοιχείο της οικονομικής καταστάσεως τέτοιων πελατών, μπορεί να είναι επιτρεπτή όταν κάθε απειλή κατά της ανεξαρτησίας της επιχείρησης έχει μειωθεί σε αποδεκτό επίπεδο με ρυθμίσεις για έλεγχο αυτής της συνδεδεμένης οντότητας, του παραρτήματος ή του μεμονωμένου στοιχείου της οικονομικής καταστάσεως από μια άλλη επιχείρηση ή όταν μια άλλη επιχείρηση επανεκτελεί την υπηρεσία που δεν αφορά διασφάλιση στον βαθμό που απαιτείται να καταστεί υπεύθυνη για εκείνη την υπηρεσία. 

Κατάρτιση λογιστικών αρχείων και οικονομικών καταστάσεων 

(Preparing Accounting Records and Financial Statements) 

290.166 Η βοήθεια προς πελάτη ελέγχου οικονομικών καταστάσεων σε θέματα όπως αυτά της κατάρτισης λογιστικών αρχείων ή οικονομικών καταστάσεων, μπορεί να δημιουργήσει απειλή λόγω αυτοεπισκοπήσεως όταν οι οικονομικές καταστάσεις ελέγχονται κατόπιν από την επιχείρηση. 

290.167 Είναι ευθύνη της διοίκησης του πελάτη ελέγχου οικονομικών καταστάσεων να εξασφαλίσει ότι τηρούνται τα λογιστικά αρχεία και καταρτίζονται οι οικονομικές καταστάσεις, μολονότι μπορεί να ζητήσει από την επιχείρηση να παρέχει τη βοήθειά της. Εάν το προσωπικό της επιχείρησης ή της επιχείρησης δικτύου που παρέχει τέτοια βοήθεια λαμβάνει διοικητικές αποφάσεις, η απειλή λόγω αυτοεπισκοπήσεως που δημιουργείται δεν θα μπορούσε να μειωθεί σε αποδεκτό επίπεδο από κανένα μέτρο προστασίας. Συνεπώς, το προσωπικό δεν πρέπει να λαμβάνει τέτοιες αποφάσεις. Παραδείγματα τέτοιων διοικητικών αποφάσεων περιλαμβάνουν: 

• Τον καθορισμό ή την αλλαγή των ημερολογιακών εγγραφών ή την ταξινόμηση των λογαριασμών ή των συναλλαγών ή άλλων λογιστικών αρχείων χωρίς προηγούμενη έγκριση του πελάτη ελέγχου οικονομικών καταστάσεων, 

• Εντολή ή έγκριση συναλλαγών, και 

• Κατάρτιση αρχικών εγγράφων ή δημιουργία δεδομένων (περιλαμβανομένων αποφάσεων επί παραδοχών εκτιμήσεων), ή πραγματοποίηση αλλαγών σε τέτοια έγγραφα ή δεδομένα. 

290.168 Η διαδικασία ελέγχου περιλαμβάνει εκτεταμένο διάλογο μεταξύ επιχείρησης και διοίκησης του πελάτη ελέγχου οικονομικών καταστάσεων. Κατά τη διάρκεια αυτής της διαδικασίας, η διοίκηση ζητά και λαμβάνει σημαντική εισροή στοιχείων σχετικά με θέματα όπως οι λογιστικές αρχές, και οι γνωστοποιήσεις των οικονομικών καταστάσεων, η καταλληλότητα των δικλείδων και οι μέθοδοι που χρησιμοποιούνται για τον προσδιορισμό των αναφερόμενων ποσών των περιουσιακών στοιχείων και των υποχρεώσεων. Η τεχνική βοήθεια αυτής της φύσεως καθώς και η συμβουλή επί λογιστικών αρχών για τους πελάτες ελέγχου οικονομικών καταστάσεων είναι τα κατάλληλα μέσα προώθησης της εύλογης παρουσίασης οικονομικών καταστάσεων. Η παροχή αυτής της συμβουλής γενικά δεν απειλεί την ανεξαρτησία της επιχείρησης. Ομοίως, η διαδικασία ελέγχου οικονομικών καταστάσεων ενδέχεται να περιλαμβάνει την παροχή βοήθειας σε πελάτη ελέγχου για την επίλυση προβλημάτων συμφωνίας λογαριασμών, την ανάλυση και συγκέντρωση πληροφοριών καταστατικών εκθέσεων, καθώς και την βοήθεια κατά την κατάρτιση ενοποιημένων οικονομικών καταστάσεων (περιλαμβανομένης της μετατροπής των τοπικών καταστατικών λογαριασμών ώστε να συμμορφώνονται με τις λογιστικές πολιτικές του ομίλου, καθώς και την μετάβαση σε διαφορετικό πλαίσιο αναφοράς όπως είναι τα Διεθνή Πρότυπα Χρηματοοικονομικής Αναφοράς), τον σχεδιασμό στοιχείων γνωστοποίησης, την πρόταση ημερολογιακών εγγραφών προσαρμογής και την παροχή βοήθειας και συμβουλής κατά την κατάρτιση των τοπικών καταστατικών λογαριασμών θυγατρικών οντοτήτων. Οι υπηρεσίες αυτές θεωρούνται φυσιολογικό μέρος της ελεγκτικής διαδικασίας και υπό κανονικές συνθήκες δεν απειλούν την ανεξαρτησία. 

Γενικές Διατάξεις (General Provisions)

290.169 Τα παραδείγματα στις παραγράφους 290.170 έως 290.173 δείχνουν ότι απειλές λόγω αυτοεπισκοπήσεως μπορεί να δημιουργηθούν εάν η επιχείρηση εμπλέκεται στην κατάρτιση λογιστικών αρχείων ή οικονομικών καταστάσεων και οι εν λόγω οικονομικές καταστάσεις αποτελούν κατόπιν την πληροφόρηση του υποκειμένου θέματος μιας ανάθεσης ελέγχου στην επιχείρηση. Η έννοια αυτή μπορεί εξίσου να εφαρμοστεί σε περιπτώσεις όπου η πληροφόρηση του υποκειμένου θέματος της ανάθεσης διασφάλισης δεν είναι οι οικονομικές καταστάσεις. Για παράδειγμα, θα μπορούσε να δημιουργηθεί απειλή λόγω αυτοεπισκοπήσεως εάν η επιχείρηση ανέπτυσσε και κατάρτιζε μελλοντική χρηματοοικονομική πληροφόρηση και κατόπιν παρείχε διασφάλιση επί αυτής της μελλοντικής χρηματοοικονομικής πληροφόρησης. Συνεπώς, η επιχείρηση πρέπει να αξιολογεί την σοβαρότητα οποιωνδήποτε απειλών που δημιουργούνται λόγω αυτοεπισκοπήσεως από την παροχή τέτοιων υπηρεσιών. Εάν η απειλή λόγω αυτοεπισκοπήσεως είναι άλλη από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας για να μειωθεί η απειλή σε αποδεκτό επίπεδο. 

Πελάτες που αφορούν έλεγχο οικονομικών καταστάσεων οντοτήτων μη εισηγμένων στο χρηματιστήριο (Financial Statements Audit Clients that are Not Listed Entities)
290.170 Η επιχείρηση ή μία επιχείρηση δικτύου μπορεί να παρέχει σε ένα πελάτη ελέγχου που δεν είναι εισηγμένη οντότητα λογιστικές υπηρεσίες και υπηρεσίες τηρήσεως βιβλίων, συμπεριλαμβανομένων υπηρεσιών μισθοδοσίας συνηθισμένης ή μηχανικής φύσεως, με την προϋπόθεση ότι κάθε απειλή που δημιουργείται λόγω αυτοεπισκόπησης, μειώνεται σε αποδεκτό επίπεδο. Παραδείγματα τέτοιων υπηρεσιών περιλαμβάνουν: 

• Εγγραφές συναλλαγών για τις οποίες ο πελάτης ελέγχου έχει καθορίσει ή εγκρίνει την κατάλληλη ταξινόμηση στους λογαριασμούς, 

• Καταχώρηση κωδικοποιημένων συναλλαγών στο γενικό καθολικό του πελάτη ελέγχου, 

• Κατάρτιση οικονομικών καταστάσεων βάσει των πληροφοριών του ισοζυγίου, και 

• Καταχώρηση εγκεκριμένων εγγραφών από τον πελάτη ελέγχου στο ισοζύγιο. 

Η σοβαρότητα τυχόν απειλής που δημιουργείται πρέπει να αξιολογείται και εάν η απειλή αυτή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας για να μειώσουν την απειλή σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Τη θέσπιση ρυθμίσεων έτσι ώστε τέτοιες υπηρεσίες να μην εκτελούνται από μέλος της ομάδας διασφάλισης. 

• Εφαρμογή πολιτικών και διαδικασιών που να απαγορεύουν στο άτομο που παρέχει τέτοιες υπηρεσίες να λαμβάνει οποιαδήποτε διοικητική απόφαση για λογαριασμό του πελάτη ελέγχου, 

• Απαίτηση τα πρωτογενή δεδομένα για τις λογιστικές εγγραφές να δημιουργούνται από τον πελάτη ελέγχου, 

• Απαίτηση οι υποκείμενες παραδοχές να δημιουργούνται και να εγκρίνονται από τον πελάτη ελέγχου, ή 

• Απόκτηση έγκρισης από τον πελάτη ελέγχου για κάθε προτεινόμενη ημερολογιακή εγγραφή ή άλλες μεταβολές που επηρεάζουν τις οικονομικές καταστάσεις. 

Πελάτες που αφορούν έλεγχο οικονομικών καταστάσεων οντοτήτων εισηγμένων στο χρηματιστήριο (Financial Statement Audit Clients that are Listed Entities)

290.171 Η παροχή υπηρεσιών λογιστικής και τήρησης βιβλίων, συμπεριλαμβανομένων και των υπηρεσιών μισθοδοσίας και κατάρτισης οικονομικών καταστάσεων ή οικονομικών πληροφοριών που αποτελούν τη βάση των οικονομικών καταστάσεων επί των οποίων χορηγείται έκθεση ελέγχου, για λογαριασμό πελάτη που αφορά έλεγχο οικονομικών καταστάσεων οντότητας εισηγμένης στο χρηματιστήριο, μπορεί να απομειώσει την ανεξαρτησία της επιχείρησης ή της επιχείρησης δικτύου, ή τουλάχιστον να δώσει την εντύπωση της απομείωσης της ανεξαρτησίας. Κατά συνέπεια, κανένα μέτρο προστασίας εκτός από την απαγόρευση παροχής τέτοιων υπηρεσιών δεν θα μπορούσε να μειώσει σε αποδεκτό επίπεδο την δημιουργούμενη απειλή, εξαιρουμένων των καταστάσεων που είναι επείγουσες και των υπηρεσιών που εμπίπτουν στον υποχρεωτικό καταστατικό έλεγχο. Επομένως, η επιχείρηση ή η επιχείρηση δικτύου δεν πρέπει να παρέχει τέτοιες υπηρεσίες σε εισηγμένη οντότητα που είναι πελάτης ελέγχου οικονομικών καταστάσεων, με εξαίρεση τις περιορισμένες περιπτώσεις που αναφέρονται παρακάτω. 

290.172 Η παροχή υπηρεσιών λογιστικής και τήρησης βιβλίων συνηθισμένης ή μηχανικής φύσεως σε παραρτήματα ή θυγατρικές πελάτη που αφορά έλεγχο οικονομικών καταστάσεων οντότητας εισηγμένης στο χρηματιστήριο δεν θα εθεωρείτο ότι απομειώνει την ανεξαρτησία σε σχέση με τον πελάτη ελέγχου, εφόσον τηρούνται οι ακόλουθες προϋποθέσεις: 

(α) Οι υπηρεσίες δεν περιλαμβάνουν την άσκηση κρίσεως. 

(β) Τα παραρτήματα ή οι θυγατρικές στις οποίες παρέχεται η υπηρεσία είναι συνολικά ασήμαντα για τον πελάτη ελέγχου, ή οι παρεχόμενες υπηρεσίες είναι συνολικά ασήμαντες για το παράρτημα ή την θυγατρική. 

(γ) Οι αμοιβές της επιχείρησης, ή της επιχείρησης δικτύου, από τέτοιες υπηρεσίες είναι καθαρά ασήμαντες στο σύνολό τους.  

Εάν παρέχονται τέτοιες υπηρεσίες, όλα τα ακόλουθα μέτρα προστασίας πρέπει να εφαρμόζονται: 

(α) Η επιχείρηση ή η επιχείρηση δικτύου δεν πρέπει να αναλαμβάνει διοικητικό ρόλο ούτε να λαμβάνει διοικητικές αποφάσεις. 

(β) Ο πελάτης ελέγχου πρέπει να αποδέχεται την ευθύνη για τα αποτελέσματα της εργασίας.

(γ) Το προσωπικό που παρέχει τις υπηρεσίες δεν πρέπει να συμμετέχει στον έλεγχο. 

Επείγουσες καταστάσεις (Emergency Situations)

290.173 Η παροχή υπηρεσιών λογιστικής και τήρησης βιβλίων σε πελάτη ελέγχου οικονομικών καταστάσεων σε επείγουσες ή άλλες ασυνήθιστες καταστάσεις, όταν είναι πρακτικά ανέφικτο για τον πελάτη ελέγχου να θεσπίσει άλλες ρυθμίσεις, δεν θα θεωρείτο ότι οδηγεί σε μη αποδεκτή απειλή κατά της ανεξαρτησίας υπό την προϋπόθεση ότι: 

(α) Η επιχείρηση ή η επιχείρηση δικτύου δεν αναλαμβάνει διοικητικό ρόλο ούτε λαμβάνει διοικητικές αποφάσεις,

(β) Ο πελάτης ελέγχου αποδέχεται την ευθύνη για τα αποτελέσματα της εργασίας, και 

(γ) Τα άτομα του προσωπικού που παρέχουν τις υπηρεσίες δεν είναι μέλη της ομάδας διασφάλισης. 

Υπηρεσίες εκτιμήσεων (Valuation Services) 

290.174 Η εκτίμηση περιλαμβάνει παραδοχές που γίνονται αναφορικά με τις μελλοντικές εξελίξεις, την εφαρμογή ορισμένων μεθοδολογιών και τεχνικών, καθώς και τον συνδυασμό αμφοτέρων, ώστε να υπολογιστεί μια συγκεκριμένη αξία ή εύρος αξιών για ένα περιουσιακό στοιχείο, μια υποχρέωση, η μια επιχείρηση στο σύνολό της. 

290.175 Απειλή λόγω αυτοεπισκοπήσεως μπορεί να δημιουργηθεί όταν μια επιχείρηση ή μια επιχείρηση δικτύου πραγματοποιεί εκτίμηση για πελάτη ελέγχου οικονομικών καταστάσεων η οποία πρόκειται να ενσωματωθεί στις οικονομικές καταστάσεις του πελάτη. 

290.176 Εάν η υπηρεσία εκτιμήσεως περιλαμβάνει την εκτίμηση θεμάτων που είναι σημαντικά για τις οικονομικές καταστάσεις και η εκτίμηση ενέχει σημαντικό βαθμό υποκειμενικότητας, η απειλή λόγω αυτοεπισκοπήσεως που δημιουργείται δεν θα μπορούσε να μειωθεί σε αποδεκτό επίπεδο με την εφαρμογή κανενός μέτρου προστασίας. Κατά συνέπεια, τέτοιες υπηρεσίες εκτιμήσεων δεν πρέπει να παρέχονται ή, εναλλακτικά, ο μόνος τρόπος ενέργειας θα ήταν η παραίτηση από την ανάθεση του ελέγχου των οικονομικών καταστάσεων. 

290.177 Η παροχή σε πελάτη ελέγχου οικονομικών καταστάσεων υπηρεσιών εκτιμήσεως, οι οποίες δεν είναι ούτε χωριστά ούτε στο σύνολό τους σημαντικές για τις οικονομικές καταστάσεις, ή οι οποίες δεν ενέχουν σημαντικό βαθμό υποκειμενικότητας, μπορεί να δημιουργήσει απειλή λόγω αυτοεπισκοπήσεως, η οποία θα μπορούσε να μειωθεί σε αποδεκτό επίπεδο με την εφαρμογή μέτρων προστασίας. Τέτοια μέτρα προστασίας μπορεί να περιλαμβάνουν: 

• Την ανάμειξη ενός πρόσθετου επαγγελματία λογιστή, που δεν ήταν μέλος της ομάδας διασφάλισης, για να επισκοπήσει την πραγματοποιηθείσα εργασία, ή να συμβουλεύσει καθ’ οιονδήποτε άλλο τρόπο κριθεί αναγκαίος. 

• Την επιβεβαίωση από τον πελάτη ελέγχου ότι κατανοεί τις υποκείμενες παραδοχές της εκτιμήσεως και τη μεθοδολογία που θα χρησιμοποιηθεί, καθώς και την λήψη της εγκρίσεώς του για τη χρήση αυτών, 

• Την απόκτηση της παραδοχής της ανάληψης ευθύνης από τον πελάτη για τα αποτελέσματα της εργασίας που πραγματοποιήθηκε από την επιχείρηση, και 

• Τη θέσπιση ρυθμίσεων έτσι ώστε το προσωπικό που παρέχει τέτοιες υπηρεσίες να μη συμμετέχει στη ανάθεση του ελέγχου. 

Για να προσδιοριστεί εάν τα ανωτέρω μέτρα προστασίας θα ήταν αποτελεσματικά, πρέπει να δίδεται προσοχή στα ακόλουθα θέματα: 

(α) Στην έκταση γνώσης, εμπειρίας και ικανότητας του πελάτη ελέγχου να αξιολογεί τα σχετικά θέματα καθώς και στην έκταση ανάμειξης αυτών στον καθορισμό και την έγκριση σημαντικών ζητημάτων κρίσεως. 

(β) Στο βαθμό εφαρμογής καθιερωμένων μεθοδολογιών και επαγγελματικών κατευθυντήριων οδηγιών, κατά την εκτέλεση συγκεκριμένων υπηρεσιών εκτιμήσεων. 

(γ) Για εκτιμήσεις που περιλαμβάνουν πρότυπες ή καθιερωμένες μεθοδολογίες, το βαθμό υποκειμενικότητας που εμπεριέχεται στο αναφερόμενο στοιχείο. 

(δ) Στην αξιοπιστία και την έκταση των εν λόγω στοιχείων. 

(ε) Στο βαθμό εξάρτησης από μελλοντικά γεγονότα, η φύση των οποίων θα μπορούσε να δημιουργήσει σημαντική μεταβλητότητα στα εμπλεκόμενα ποσά.. 

(στ) Στην έκταση και τη σαφήνεια των γνωστοποιήσεων στις οικονομικές καταστάσεις. 

290.178 Όταν μια επιχείρηση ή μια επιχείρηση δικτύου εκτελεί υπηρεσίες εκτιμήσεως για λογαριασμό ενός πελάτη ελέγχου οικονομικών καταστάσεων για σκοπούς υποβολής δηλώσεως ή επιστροφής στις φορολογικές αρχές, υπολογίζοντας ένα ποσό οφειλόμενου φόρου από τον πελάτη διασφάλισης, ή για σκοπούς φορολογικού προγραμματισμού, αυτό δεν θα δημιουργούσε σημαντική απειλή κατά της ανεξαρτησίας, επειδή τέτοιες εκτιμήσεις υπόκεινται γενικώς σε εξωτερική επισκόπηση, όπως για παράδειγμα από την φορολογική αρχή. 

290.179 Όταν η επιχείρηση εκτελεί μία εκτίμηση που αποτελεί μέρος της πληροφόρησης του  υποκειμένου θέματος μίας ανάθεσης διασφάλισης η οποία δεν είναι ανάθεση ελέγχου οικονομικών καταστάσεων, η επιχείρηση πρέπει να λάβει υπόψη της όλες τις απειλές λόγω αυτοεπισκοπήσεως. Εάν η απειλή είναι άλλη από καθαρά ασήμαντη, πρέπει να εξετάζονται και να εφαρμόζονται τα  απαραίτητα μέτρα προστασίας που θα εξαλείψουν ή θα μειώσουν την απειλή σε αποδεκτό επίπεδο. 

Παροχή φορολογικών υπηρεσιών σε πελάτες ελέγχου οικονομικών καταστάσεων (Provision of Taxation Services to Financial Statement Audit Clients)

290.180 Σε πολλές δικαιοδοσίες, μπορεί να ζητηθεί από την επιχείρηση να παράσχει φορολογικές υπηρεσίες σε πελάτη ελέγχου οικονομικών καταστάσεων. Οι φορολογικές υπηρεσίες εμπεριέχουν ευρύ πεδίο υπηρεσιών, που περιλαμβάνει συμμόρφωση, προγραμματισμό, παροχή επίσημων φορολογικών απόψεων και βοήθεια στην επίλυση φορολογικών αντιδικιών. Τέτοιες αναθέσεις δεν φαίνεται γενικά να δημιουργούν απειλές κατά της ανεξαρτησίας. 

Παροχή υπηρεσιών εσωτερικού ελέγχου σε πελάτες ελέγχου οικονομικών καταστάσεων (Provision of Internal Audit Services to Financial Statement Audit Clients) 

290.181 Απειλή λόγω αυτοεπισκοπήσεως μπορεί να δημιουργηθεί όταν μια επιχείρηση ή επιχείρηση δικτύου παρέχει υπηρεσίες εσωτερικού ελέγχου σε πελάτη ελέγχου οικονομικών καταστάσεων. Οι υπηρεσίες εσωτερικού ελέγχου μπορεί να περιλαμβάνουν προέκταση των ελεγκτικών υπηρεσιών της επιχείρησης πέραν των απαιτήσεων των γενικώς αποδεκτών ελεγκτικών προτύπων, βοήθεια στην εκτέλεση των δραστηριοτήτων εσωτερικού ελέγχου του πελάτη ή έξωθεν προμήθεια αυτών των δραστηριοτήτων. Κατά την αξιολόγηση κάθε απειλής κατά της ανεξαρτησίας, θα χρειασθεί να ληφθεί υπόψη η φύση της υπηρεσίας. Για το σκοπό αυτό, οι υπηρεσίες εσωτερικού ελέγχου δεν περιλαμβάνουν λειτουργικές υπηρεσίες εσωτερικού ελέγχου που δεν έχουν σχέση με τις εσωτερικές λογιστικές δικλείδες, τα χρηματοοικονομικά συστήματα ή τις οικονομικές καταστάσεις. 

290.182 Οι υπηρεσίες που περιλαμβάνουν προέκταση των διαδικασιών που απαιτούνται για να πραγματοποιηθεί ένας έλεγχος οικονομικών καταστάσεων σύμφωνα με τα Διεθνή Ελεγκτικά Πρότυπα, δεν θα θεωρείτο ότι απομειώνουν την ανεξαρτησία σε σχέση με τον πελάτη ελέγχου, υπό την προϋπόθεση ότι το προσωπικό της επιχείρησης ή της επιχείρησης δικτύου δεν ενεργεί ή δεν φαίνεται να ενεργεί με ιδιότητα ισοδύναμη αυτής του μέλους της διοικήσεως του πελάτη ελέγχου. 

290.183 Όταν η επιχείρηση ή η επιχείρηση δικτύου παρέχει βοήθεια για την εκτέλεση των δραστηριοτήτων εσωτερικού ελέγχου του πελάτη ελέγχου οικονομικών καταστάσεων ή αναλαμβάνει την έξωθεν προμήθεια ορισμένων δραστηριοτήτων, η τυχόν δημιουργούμενη απειλή λόγω αυτοεπισκοπήσεως μπορεί να μειωθεί σε αποδεκτό επίπεδο με την εξασφάλιση της ύπαρξης καθαρού διαχωρισμού μεταξύ διοικήσεως και κατευθύνσεως του εσωτερικού ελέγχου από τη διοίκηση του ελεγχόμενου πελάτη, και αυτών των ίδιων των δραστηριοτήτων του εσωτερικού ελέγχου. 

290.184 Η εκτέλεση σημαντικού μέρους των εργασιών εσωτερικού ελέγχου του πελάτη ελέγχου οικονομικών καταστάσεων μπορεί να δημιουργήσει απειλή λόγω αυτοεπισκοπήσεως και μια επιχείρηση ή μια επιχείρηση δικτύου πρέπει να εξετάσει τις απειλές και να προχωρήσει με προσοχή πριν αναλάβει τέτοιες δραστηριότητες. Κατάλληλα μέτρα προστασίας πρέπει να τεθούν σε εφαρμογή και η επιχείρηση ή η επιχείρηση δικτύου πρέπει, ειδικότερα, να εξασφαλίσει ότι ο πελάτης ελέγχου αποδέχεται τις ευθύνες του για εγκατάσταση, διατήρηση και παρακολούθηση του συστήματος δικλείδων εσωτερικής διασφάλισης. 

290.185 Στα μέτρα προστασίας που πρέπει να εφαρμόζονται σε όλες τις περιπτώσεις ώστε να μειώνονται σε αποδεκτό επίπεδο οι απειλές που δημιουργούνται, περιλαμβάνονται αυτά που διασφαλίζουν ότι: 

(α) Ο πελάτης ελέγχου είναι υπεύθυνος για τις δραστηριότητες εσωτερικού ελέγχου και αποδέχεται τις ευθύνες του για εγκατάσταση, διατήρηση και παρακολούθηση του συστήματος δικλείδων εσωτερικής διασφάλισης. 

(β) Ο πελάτης ελέγχου ορίζει ένα εργαζόμενο με ικανότητες, κατά προτίμηση μέλος της ανώτερης διοίκησης, ως υπεύθυνο των δραστηριοτήτων εσωτερικού ελέγχου. 

(γ) Ο πελάτης ελέγχου, η επιτροπή ελέγχου ή εποπτικό σώμα εγκρίνει το αντικείμενο, τον κίνδυνο και τη συχνότητα του έργου του εσωτερικού ελέγχου. 

(δ) Ο πελάτης ελέγχου είναι υπεύθυνος για την αξιολόγηση και τον προσδιορισμό των συστάσεων της επιχείρησης που πρέπει να εφαρμόζονται. 

(ε) Ο πελάτης ελέγχου αξιολογεί την επάρκεια των εκτελούμενων διαδικασιών εσωτερικού ελέγχου και των ευρημάτων που προέρχονται από την εκτέλεση αυτών των διαδικασιών που μεταξύ άλλων πραγμάτων περιλαμβάνει τη λήψη των εκθέσεων από την εταιρεία και την ενέργεια βάσει αυτών, και 

(στ) Τα ευρήματα και οι συστάσεις που προέρχονται από δραστηριότητες εσωτερικού ελέγχου αναφέρονται δεόντως στην επιτροπή ελέγχου ή εποπτικό σώμα. 

290.186 Προσοχή πρέπει επίσης να δίδεται στο αν τέτοιες υπηρεσίες που δεν αφορούν διασφάλιση πρέπει να παρέχονται μόνο από προσωπικό που δεν εμπλέκεται στην ανάθεση ελέγχου οικονομικών καταστάσεων και με διαφορετικές γραμμές αναφοράς μέσα στην επιχείρηση. 

Παροχή υπηρεσιών συστημάτων πληροφορικής σε πελάτες ελέγχου οικονομικών καταστάσεων 

(Provision of IT Systems Services to Financial Statement Audit Clients) 

290.187 Η παροχή υπηρεσιών από μια επιχείρηση ή επιχείρηση δικτύου σε πελάτη ελέγχου οικονομικών καταστάσεων που περιλαμβάνει το σχεδιασμό και την εφαρμογή χρηματοοικονομικών συστημάτων πληροφορικής τεχνολογίας που χρησιμοποιούνται για τη παραγωγή πληροφοριών, οι οποίες αποτελούν μέρος των οικονομικών καταστάσεων του πελάτη, μπορεί να δημιουργήσουν απειλές λόγω αυτοεπισκοπήσεως. 

290.188 Η απειλή λόγω αυτοεπισκοπήσεως είναι πιθανό να είναι τόσο σοβαρή ώστε να μην επιτρέπει την παροχή τέτοιων υπηρεσιών σε πελάτη ελέγχου οικονομικών καταστάσεων, εάν  δεν τεθούν σε εφαρμογή τα κατάλληλα μέτρα προστασίας που εξασφαλίζουν ότι: 

(α) Ο πελάτης ελέγχου αποδέχεται τις ευθύνες του για εγκατάσταση, και παρακολούθηση του συστήματος δικλείδων εσωτερικής διασφάλισης. 

(β) Ο πελάτης ελέγχου ορίζει ένα εργαζόμενο με ικανότητες, κατά προτίμηση μέλος της ανώτερης διοίκησης, με την ευθύνη να λαμβάνει όλες τις διοικητικές αποφάσεις σε σχέση με το σχεδιασμό και την εφαρμογή του λογισμικού συστήματος ή του ηλεκτρομηχανολογικού εξοπλισμού. 

(γ) Ο πελάτης ελέγχου λαμβάνει όλες τις διοικητικές αποφάσεις σε σχέση με τη διαδικασία σχεδιασμού και εφαρμογής. 

(δ) Ο πελάτης ελέγχου αξιολογεί την επάρκεια και τα αποτελέσματα σχεδιασμού και εφαρμογής του συστήματος, και 

(ε) Ο πελάτης ελέγχου είναι υπεύθυνος για τη λειτουργία του συστήματος (ηλεκτρομηχανολογικού εξοπλισμού ή λογισμικού) και τα δεδομένα που χρησιμοποιούνται ή παράγονται από το σύστημα. 

290.189 Προσοχή πρέπει επίσης να δίδεται στο εάν τέτοιες υπηρεσίες που δεν αφορούν διασφάλιση πρέπει να παρέχονται μόνο από προσωπικό που δεν περιλαμβάνεται στην ανάθεση ελέγχου οικονομικών καταστάσεων και με διαφορετικές γραμμές αναφοράς εντός της επιχείρησης. 

290.190 Η παροχή υπηρεσιών από μία επιχείρηση ή επιχείρηση δικτύου σε πελάτη ελέγχου οικονομικών καταστάσεων, η οποία περιλαμβάνει είτε τον σχεδιασμό είτε την εφαρμογή χρηματοοικονομικών συστημάτων πληροφορικής τεχνολογίας που χρησιμοποιούνται για την παραγωγή πληροφοριών οι οποίες αποτελούν μέρος των οικονομικών καταστάσεων του πελάτη, μπορεί επίσης να δημιουργήσει απειλή λόγω αυτοεπισκοπήσεως. Η σοβαρότητα της απειλής, εάν υπάρχει, πρέπει να αξιολογείται και εάν η απειλή είναι άλλη εκτός από καθαρά ασήμαντη πρέπει να εξετάζονται και να εφαρμόζονται τα αναγκαία μέτρα προστασίας που θα εξαλείψουν την απειλή ή θα την μειώσουν σε αποδεκτό επίπεδο. 

290.191 Η παροχή υπηρεσιών σε συνδυασμό με την εκτίμηση, τον σχεδιασμό και την εφαρμογή εσωτερικών λογιστικών δικλείδων και δικλείδων διαχείρισης κινδύνου δεν θεωρούνται ότι δημιουργούν απειλή κατά της ανεξαρτησίας με την προϋπόθεση ότι το προσωπικό της επιχείρησης αυτής ή της επιχείρησης δικτύου δεν εκτελεί διοικητικές λειτουργίες. 

Προσωρινές εκχωρήσεις προσωπικού σε πελάτες ελέγχου οικονομικών καταστάσεων 

(Temporary Staff Assignments to Financial Statement Audit Clients) 

290.192 Ο δανεισμός προσωπικού από την επιχείρηση ή την επιχείρηση δικτύου σε πελάτη ελέγχου οικονομικών καταστάσεων, μπορεί να δημιουργήσει απειλή λόγω αυτοεπισκοπήσεως όταν το πρόσωπο αυτό είναι σε θέση να επηρεάζει την κατάρτιση των λογαριασμών ή των λογιστικών καταστάσεων του πελάτη. Στην πράξη, τέτοια βοήθεια μπορεί να δοθεί (ειδικότερα σε καταστάσεις ανάγκης) αλλά μόνο με τη συμφωνία ότι το προσωπικό της επιχείρησης ή της επιχείρησης δικτύου δεν θα αναμειχθεί: 

(α) Στη λήψη διοικητικών αποφάσεων, 

(β) Στην έγκριση ή στην υπογραφή συμφωνιών ή άλλων παρόμοιων εγγράφων, ή 

(γ) Στην άσκηση διακριτικής εξουσίας με σκοπό τη δέσμευση του πελάτη. 

Κάθε περίπτωση πρέπει να αναλυθεί προσεκτικά ώστε να προσδιοριστεί εάν δημιουργούνται τυχόν απειλές και εάν πρέπει να εφαρμοσθούν τα κατάλληλα μέτρα προστασίας. Τα μέτρα προστασίας που πρέπει να εφαρμοστούν σε κάθε περίπτωση, ώστε να μειωθούν οποιεσδήποτε απειλές σε αποδεκτό επίπεδο, περιλαμβάνουν τα εξής: 

• Στο προσωπικό που παρέχει βοήθεια, δεν πρέπει να ανατίθεται ελεγκτική αρμοδιότητα για οποιαδήποτε λειτουργία ή δραστηριότητα που οι ίδιοι εκτέλεσαν ή επέβλεψαν κατά την προσωρινή εκχώρησή τους ως προσωπικού, και 

• Ο πελάτης ελέγχου πρέπει να αποδεχθεί την ευθύνη του για τη κατεύθυνση και την εποπτεία των δραστηριοτήτων του προσωπικού της επιχείρησης, ή της επιχείρησης δικτύου. 

Παροχή υπηρεσιών υποστήριξης δικαστικών διενέξεων σε πελάτες ελέγχου οικονομικών καταστάσεων. 

(Provision of Litigation Support Services to Financial Statement Audit Clients) 

290.193 Οι υπηρεσίες υποστήριξης δικαστικών διενέξεων μπορεί να περιλαμβάνουν δραστηριότητες, όπως ενέργεια ως εμπειρογνώμονας μάρτυρας, υπολογισμός εκτιμώμενων ζημιών ή άλλων ποσών που θα μπορούσαν να μετατραπούν σε εισπρακτέα ή πληρωτέα ως αποτέλεσμα δικαστικής διένεξης ή άλλων νομικών διενέξεων, καθώς και  βοήθεια με διοικητική τεκμηρίωση και αποκατάσταση σε σχέση με μία δικαστική διένεξη ή αγωγή. 

290.194 Απειλή λόγω αυτοεπισκοπήσεως μπορεί να δημιουργηθεί όταν οι παρεχόμενες υπηρεσίες δικαστικών διενέξεων σε πελάτη ελέγχου οικονομικών καταστάσεων περιλαμβάνουν εκτίμηση πιθανού αποτελέσματος το οποίο επηρεάζει τα ποσά ή τις γνωστοποιήσεις που αντανακλώνται στις οικονομικές καταστάσεις. Η σοβαρότητα κάθε απειλής που δημιουργείται θα εξαρτηθεί από παράγοντες όπως: 

• Η σημαντικότητα των ποσών που εμπλέκονται, 

• Ο βαθμός της υποκειμενικότητας που εμπεριέχεται στο σχετικό θέμα, και 

• Η φύση της ανάθεσης. 

Η επιχείρηση, ή η επιχείρηση δικτύου, πρέπει να αξιολογεί τη σοβαρότητα κάθε απειλής που δημιουργείται και, εάν η απειλή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας που θα εξαλείψουν την απειλή ή θα την μειώσουν σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Πολιτικές και διαδικασίες που απαγορεύουν σε άτομα που βοηθούν τον πελάτη ελέγχου να λαμβάνουν διοικητικές αποφάσεις για λογαριασμό του πελάτη, 

• Τη χρησιμοποίηση επαγγελματιών που δεν είναι μέλη της ομάδας διασφάλισης για την παροχή της υπηρεσίας αυτής, ή 

• Την εμπλοκή άλλων, όπως ανεξάρτητους εμπειρογνώμονες. 

290.195 Αν ο ρόλος που ανέλαβε η επιχείρηση ή η επιχείρηση δικτύου περιελάμβανε τη λήψη διοικητικών αποφάσεων για λογαριασμό του πελάτη ελέγχου οικονομικών καταστάσεων, οι απειλές που δημιουργούνται δεν θα μπορούσαν να μειωθούν σε αποδεκτό επίπεδο με την εφαρμογή κανενός μέτρου προστασίας. Συνεπώς, η επιχείρηση ή η επιχείρηση δικτύου δεν πρέπει να παρέχει αυτού του είδους τις υπηρεσίες σε έναν πελάτη ελέγχου. 

Παροχή νομικών υπηρεσιών στους πελάτες ελέγχου οικονομικών καταστάσεων 

(Provision of Legal Services to Financial Statement Audit Clients) 

290.196 Νομικές υπηρεσίες ορίζονται οι υπηρεσίες για τις οποίες το πρόσωπο που τις παρέχει πρέπει είτε να έχει άδεια παραστάσεως ενώπιον δικαστηρίων της αρμόδιας δικαιοδοσίας, στην οποία παρέχονται τέτοιες υπηρεσίες είτε να έχει την απαιτούμενη νομική εκπαίδευση ώστε να ασκεί το νομικό λειτούργημα. Οι νομικές υπηρεσίες καλύπτουν εκτεταμένο και ποικιλόμορφο πεδίο τομέων, συμπεριλαμβανομένων των υπηρεσιών εταιρικού και εμπορικού δικαίου προς τους πελάτες, όπως στήριξη συμβάσεων, δικαστικών διενέξεων, παροχή συμβουλών και υποστήριξη σε περιπτώσεις συγχωνεύσεων και αγορών, καθώς και την παροχή βοήθειας στα εσωτερικά νομικά τμήματα των πελατών. Η παροχή νομικών υπηρεσιών από μία επιχείρηση ή επιχείρηση δικτύου σε μία οντότητα που είναι πελάτης ελέγχου οικονομικών καταστάσεων μπορεί να δημιουργήσει απειλές λόγω αυτοεπισκοπήσεως και συνηγορίας. 

290.197 Οι απειλές κατά της ανεξαρτησίας πρέπει να εξετάζονται ανάλογα με τη φύση της υπηρεσίας που πρόκειται να παρασχεθεί, με το εάν ο παρέχων την υπηρεσία είναι ξεχωριστός από την ομάδας διασφάλισης, καθώς και με τη σημαντικότητα κάθε θέματος σε σχέση με τις οικονομικές καταστάσεις των οντοτήτων. Τα μέτρα προστασίας που τίθενται στην παράγραφο 290.162 μπορεί να είναι κατάλληλα για μείωση σε αποδεκτό επίπεδο κάθε απειλής κατά της ανεξαρτησίας. Σε περιπτώσεις όπου η απειλή κατά της ανεξαρτησίας δεν μπορεί να μειωθεί σε αποδεκτό επίπεδο η μόνη διαθέσιμη ενέργεια  είναι η αποποίηση από την παροχή τέτοιων υπηρεσιών ή η παραίτηση από την ανάθεση του ελέγχου οικονομικών καταστάσεων. 

290.198 Η παροχή νομικών υπηρεσιών σε πελάτη ελέγχου οικονομικών καταστάσεων, για θέματα τα οποία δεν θα αναμενόταν να έχουν σημαντική επίδραση επί των οικονομικών καταστάσεων, δεν θεωρείται ότι δημιουργούν μη αποδεκτή απειλή κατά της ανεξαρτησίας. 

290.199 Υπάρχει μια διάκριση μεταξύ συνηγορίας και συμβουλής. Οι νομικές υπηρεσίες προς στήριξη πελάτη ελέγχου οικονομικών καταστάσεων κατά την εκτέλεση μιας συναλλαγής (π.χ. υποστήριξη σύμβασης, παροχή νομικών συμβουλών, νομική επιμέλεια και αναδιάρθρωση) μπορεί να δημιουργήσουν απειλές λόγω αυτοεπισκοπήσεως. Όμως, μπορεί να υπάρξουν διαθέσιμα μέτρα προστασίας για να μειώσουν τις απειλές αυτές σε αποδεκτό επίπεδο. Τέτοια υπηρεσία γενικά δεν θα απομείωνε την ανεξαρτησία, με την προϋπόθεση ότι: 

(α) Τα μέλη της ομάδας διασφάλισης δεν εμπλέκονται στην παροχή υπηρεσίας, και 

(β) Σε σχέση με τις παρεχόμενες συμβουλές, ο πελάτης ελέγχου λαμβάνει την τελική απόφαση ή σε σχέση με τις συναλλαγές, η υπηρεσία περιλαμβάνει την εκτέλεση αυτού που έχει αποφασιστεί από τον πελάτη ελέγχου. 

290.200 Ενεργώντας για ένα πελάτη ελέγχου οικονομικών καταστάσεων στην επίλυση μιας διένεξης ή μιας δικαστικής διένεξης σε περιπτώσεις που τα σχετικά  ποσά είναι σημαντικά για τις οικονομικές καταστάσεις του πελάτη ελέγχου θα δημιουργούσε απειλές λόγω συνηγορίας και αυτοεπισκοπήσεως τόσο σημαντικές που κανένα μέτρο προστασίας δεν θα μπορούσε να μειώσει την απειλή αυτή σε αποδεκτό επίπεδο. Συνεπώς, η επιχείρηση δεν πρέπει να εκτελεί αυτό το είδος υπηρεσίας για πελάτη ελέγχου οικονομικών καταστάσεων. 

290.201 Όταν από μία επιχείρηση ζητείται να αναλάβει ρόλο συνηγορίας υπέρ ενός πελάτη ελέγχου οικονομικών καταστάσεων, για την επίλυση μιας διένεξης, ή δικαστικής διένεξης, σε περιπτώσεις που τα σχετικά ποσά δεν είναι σημαντικά για τις οικονομικές καταστάσεις του πελάτη ελέγχου, η επιχείρηση πρέπει να αξιολογεί τη σοβαρότητα κάθε δημιουργούμενης απειλής λόγω συνηγορίας ή αυτοεπισκοπήσεως και εάν η απειλή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας που θα εξαλείψουν την απειλή ή θα την μειώσουν σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Πολιτικές και διαδικασίες που απαγορεύουν σε άτομα που βοηθούν τον πελάτη ελέγχου να λαμβάνουν διοικητικές αποφάσεις για λογαριασμό του πελάτη, ή 

• Τη χρησιμοποίηση επαγγελματιών που δεν είναι μέλη της ομάδας διασφάλισης για την εκτέλεση της υπηρεσίας. 

290.202 Ο διορισμός ενός εταίρου ή ενός εργαζομένου της επιχείρησης ή της επιχείρησης δικτύου ως Γενικού Συμβούλου για νομικές υποθέσεις σε πελάτη ελέγχου οικονομικών καταστάσεων, θα δημιουργούσε τόσο σημαντικές απειλές λόγω αυτοεπισκοπήσεως και συνηγορίας, που κανένα μέτρο προστασίας δεν θα μπορούσε να τις μειώσει σε αποδεκτό επίπεδο. Η θέση του Γενικού Συμβούλου είναι γενικά μια ανώτερη διοικητική θέση, με ευρύτατη ευθύνη για τις νομικές υποθέσεις μιας εταιρείας και κατά συνέπεια κανένα μέλος της επιχείρησης ή επιχείρησης του δικτύου δεν πρέπει να αποδεχτεί τέτοιο διορισμό σε πελάτη ελέγχου οικονομικών καταστάσεων. 

Προσέλκυση ανώτερων διοικητικών στελεχών 

(Recruiting Senior Management) 

290.203 Η προσέλκυση ανώτερων διοικητικών στελεχών για έναν πελάτη διασφάλισης, όπως εκείνα που είναι σε θέση να επηρεάζουν την πληροφόρηση του υποκειμένου θέματος της ανάθεσης διασφάλισης, μπορεί να δημιουργήσει απειλές λόγω προσωπικού συμφέροντος, οικειότητας και εκφοβισμού τόσο στο παρόν όσο και στο μέλλον. Η σοβαρότητα της απειλής θα εξαρτηθεί από παράγοντες όπως: 

• Ο ρόλος του προσώπου που προσλαμβάνεται, και 

• Η φύση της βοήθειας που αναζητείται. 
Η επιχείρηση θα μπορούσε γενικά να παρέχει τέτοιες υπηρεσίες όπως την επισκόπηση των επαγγελματικών προσόντων ενός αριθμού αιτούντων καθώς και την παροχή συμβουλών για την καταλληλότητά αυτών για τη θέση. Επιπρόσθετα, η επιχείρηση θα μπορούσε γενικά να παράγει ένα σύντομο κατάλογο υποψηφίων για συνέντευξη, με την προϋπόθεση ότι ο κατάλογος αυτός έχει καταρτιστεί με χρήση κριτηρίων που έχουν καθοριστεί από τον πελάτη διασφάλισης. 

Η σοβαρότητα της απειλής που δημιουργείται πρέπει να αξιολογείται και εάν η απειλή αυτή είναι άλλη εκτός από καθαρά ασήμαντη πρέπει να εξετάζονται και να εφαρμόζονται τα αναγκαία μέτρα προστασίας για να εξαλειφθεί η απειλή ή να μειωθεί σε αποδεκτό επίπεδο. Σε κάθε περίπτωση, η επιχείρηση δεν πρέπει να λαμβάνει διοικητικές αποφάσεις και η απόφαση για το ποιος θα προσληφθεί πρέπει να επαφίεται στον πελάτη. 

Εταιρική χρηματοδότηση και παρεμφερείς δραστηριότητες 

(Corporate Finance and Similar Activities) 

290.204 Η παροχή υπηρεσιών εταιρικής χρηματοδότησης, συμβουλών ή βοήθειας σε  πελάτη διασφάλισης, μπορεί να δημιουργήσει απειλές λόγω συνηγορίας και αυτοεπισκοπήσεως. Στην περίπτωση ορισμένων υπηρεσιών εταιρικής χρηματοδότησης, οι απειλές κατά της ανεξαρτησίας που δημιουργούνται θα ήταν τόσο σημαντικές που κανένα μέτρο προστασίας δεν θα μπορούσε να εφαρμοστεί για να μειώσει τις απειλές σε αποδεκτό επίπεδο. Για παράδειγμα η προώθηση, η διαπραγμάτευση ή η αναδοχή των μετοχών ενός πελάτη διασφάλισης δεν είναι συμβατή με την παροχή υπηρεσιών διασφάλισης. Επιπρόσθετα η δέσμευση του πελάτη διασφάλισης με τους όρους μιας συναλλαγής ή η ολοκλήρωση μιας συναλλαγής για λογαριασμό του πελάτη, θα δημιουργούσε τόσο σημαντική απειλή κατά της ανεξαρτησίας, που κανένα μέτρο προστασίας δεν θα μπορούσε να μειώσει τον απειλή αυτή σε αποδεκτό επίπεδο. Στην περίπτωση ενός πελάτη ελέγχου οικονομικών καταστάσεων, η παροχή των ανωτέρω υπηρεσιών εταιρικής χρηματοδότησης από μία επιχείρηση ή επιχείρηση δικτύου θα δημιουργούσε τόσο σημαντική απειλή κατά της ανεξαρτησίας, που κανένα μέτρο προστασίας δεν θα μπορούσε να μειώσει την απειλή αυτή σε αποδεκτό επίπεδο. 

290.205 Άλλες υπηρεσίες εταιρικής χρηματοδότησης μπορεί να δημιουργήσουν απειλές λόγω συνηγορίας ή αυτοεπισκοπήσεως. Όμως, μπορεί να υπάρξουν διαθέσιμα μέτρα προστασίας για να μειώσουν τις απειλές αυτές σε αποδεκτό επίπεδο. Παραδείγματα τέτοιων υπηρεσιών περιλαμβάνουν τη βοήθεια ενός πελάτη στην ανάπτυξη εταιρικών στρατηγικών, τη βοήθεια εξακριβώσεως ή εισαγωγής ενός πελάτη σε πιθανές πηγές κεφαλαίου που πληρούν τις προδιαγραφές ή τα κριτήρια του πελάτη, καθώς και την παροχή συμβουλών αναδιάρθρωσης και τη βοήθεια ενός πελάτη στην ανάλυση των λογιστικών επιπτώσεων των προτεινόμενων συναλλαγών. Τα μέτρα προστασίας που πρέπει να εξεταστούν περιλαμβάνουν: 

• Πολιτικές και διαδικασίες που απαγορεύουν σε άτομα που βοηθούν τον πελάτη διασφάλισης, να λαμβάνουν διοικητικές αποφάσεις για λογαριασμό του πελάτη. 

• Χρησιμοποίηση επαγγελματιών που δεν είναι μέλη της ομάδας διασφάλισης για να παρέχουν τις υπηρεσίες, και 

• Εξασφάλιση ότι η επιχείρηση δεν δεσμεύει τον πελάτη διασφάλισης στους όρους οποιασδήποτε συναλλαγής ή ολοκλήρωσης μιας συναλλαγής για λογαριασμό του πελάτη. 
Αμοιβές και τιμολόγηση: Αμοιβές — Σχετικό μέγεθος 

(Fees and Pricing: Fees–Relative Size) 

290.206 Όταν το σύνολο των αμοιβών που προέρχονται από ένα πελάτη διασφάλισης αντιπροσωπεύουν μεγάλη αναλογία των συνολικών αμοιβών της επιχείρησης, η εξάρτηση από αυτόν τον πελάτη ή τον όμιλο του πελάτη και η ανησυχία για την πιθανότητα απώλειας του πελάτη μπορεί να δημιουργήσουν απειλή λόγω προσωπικού συμφέροντος. Η σοβαρότητα της απειλής θα εξαρτηθεί από παράγοντες όπως: 

• Η δομή της επιχείρησης. 

• Εάν η επιχείρηση είναι ήδη καθιερωμένη ή νεοσυσταθείσα. 

Η σοβαρότητα της απειλής πρέπει να αξιολογείται και εάν η απειλή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας που θα μειώσουν την απειλή σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Τον σχολιασμό της έκτασης και της φύσης της αμοιβής που χρεώνεται με την επιτροπή ελέγχου ή άλλους που είναι επιφορτισμένοι με τη διακυβέρνηση. 

• Τη λήψη μέτρων για μείωση της εξαρτήσεως από τον πελάτη. 

• Εξωτερικές επισκοπήσεις δικλείδων διασφάλισης ποιότητας, και 

• Τις συμβουλές τρίτων μερών, όπως ενός επαγγελματικού κανονιστικού σώματος ή ενός άλλου επαγγελματία λογιστή. 

290.207 Απειλή λόγω προσωπικού συμφέροντος μπορεί επίσης να δημιουργηθεί όταν οι αμοιβές που προέρχονται από τον πελάτη διασφάλισης αντιπροσωπεύουν μια μεγάλη αναλογία του εσόδου ενός μεμονωμένου εταίρου. Η σοβαρότητα της απειλής πρέπει να αξιολογείται και εάν η απειλή είναι άλλη εκτός από καθαρά ασήμαντη, πρέπει να εξετάζονται και να εφαρμόζονται τα αναγκαία μέτρα προστασίας που θα μειώσουν την απειλή σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Πολιτικές και διαδικασίες για την παρακολούθηση και την εφαρμογή δικλείδων διασφάλισης ποιότητας των αναθέσεων διασφάλισης, και 

• Την ανάμειξη ενός πρόσθετου επαγγελματία λογιστή, που δεν ήταν μέλος της ομάδας διασφάλισης, για να επισκοπήσει την εκτελεσθείσα εργασία, ή να συμβουλεύσει καθ’ οιονδήποτε άλλο τρόπο κριθεί αναγκαίος.  
Αμοιβές — Ληξιπρόθεσμα (Fees–Overdue) 

290.208 Απειλή λόγω προσωπικού συμφέροντος μπορεί να δημιουργηθεί εάν οι οφειλόμενες αμοιβές από πελάτη διασφάλισης για επαγγελματικές υπηρεσίες παραμένουν απλήρωτες για μεγάλο χρονικό διάστημα, ειδικά εάν σημαντικό μέρος δεν πληρώνεται πριν την έκδοση της εκθέσεως διασφάλισης του επόμενου έτους. Γενικά, η πληρωμή τέτοιων αμοιβών πρέπει να απαιτείται πριν η έκθεση εκδοθεί. Τα ακόλουθα μέτρα προστασίας μπορούν να εφαρμοστούν: 

• Σχολιασμός των επιπέδου των αμοιβών που εκκρεμούν με την επιτροπή ελέγχου ή άλλους που είναι επιφορτισμένοι με τη διακυβέρνηση, και 

• Την ανάμειξη  ενός πρόσθετου επαγγελματία λογιστή, που δεν έλαβε μέρος στη ανάθεση διασφάλισης, για να παράσχει συμβουλή ή να επισκοπήσει την εκτελεσθείσα εργασία.. 
Η επιχείρηση πρέπει επίσης να εξετάζει εάν οι ληξιπρόθεσμες αμοιβές θα μπορούσαν να θεωρηθούν ισοδύναμες με δάνειο στον πελάτη και εάν, λόγω του μεγέθους των ληξιπρόθεσμων αμοιβών, είναι ορθό για την επιχείρηση να επαναδιοριστεί. 

Τιμολόγηση (Pricing) 

290.209 Όταν μια επιχείρηση αποκτά μια ανάθεση διασφάλισης με σημαντικά χαμηλότερη αμοιβή από αυτή που χρέωσε η προηγούμενη επιχείρηση, ή που ζήτησαν άλλες επιχειρήσεις, η απειλή που δημιουργείται λόγω προσωπικού συμφέροντος δεν θα μειωθεί σε αποδεκτό επίπεδο εκτός εάν: 

(α) Η επιχείρηση μπορεί να αποδείξει ότι θα αφιερωθούν στο έργο κατάλληλος χρόνος και ειδικευμένο προσωπικό, και 

(β) Θα υπάρξει συμμόρφωση με όλα τα εφαρμόσιμα πρότυπα διασφάλισης,, τις οδηγίες και τις διαδικασίες δικλείδων διασφάλισης ποιότητας. 

Αμοιβές υπό αίρεση (Contingent Fees) 

290.210 Αμοιβές υπό αίρεση είναι οι αμοιβές που υπολογίζονται σε προκαθορισμένη βάση, σχετιζόμενη με  το αποτέλεσμα ή την κατάληξη μιας συναλλαγής ή το αποτέλεσμα της εκτελεσθείσας εργασίας. Για τους σκοπούς της παρούσας παραγράφου οι αμοιβές δεν θεωρούνται ότι είναι υπό αίρεση, εάν τις έχει επιβάλλει δικαστήριο ή άλλη δημόσια αρχή. 

290.211 Μια αμοιβή υπό αίρεση που χρεώνεται από μια επιχείρηση για μία ανάθεση διασφάλισης, δημιουργεί απειλές λόγω προσωπικού συμφέροντος και συνηγορίας, οι οποίες δεν μπορούν να μειωθούν σε αποδεκτό επίπεδο με την εφαρμογή κανενός μέτρου προστασίας. Κατά συνέπεια, μια επιχείρηση δεν πρέπει να υπεισέρχεται σε οποιονδήποτε διακανονισμό αμοιβής για ανάθεση διασφάλισης, σύμφωνα με τον οποίο το ποσό της αμοιβής είναι υπό αίρεση σε σχέση με το αποτέλεσμα της εργασίας διασφάλισης ή με  την πληροφόρηση του υποκειμένου θέματος της ανάθεσης διασφάλισης. 

290.212 Μια αμοιβή υπό αίρεση που χρεώνεται από μια επιχείρηση για μια υπηρεσία που δεν αφορά διασφάλιση η οποία παρέχεται σε  πελάτη διασφάλισης, μπορεί επίσης να δημιουργήσει απειλές λόγω προσωπικού συμφέροντος και συνηγορίας. Αν το ποσό της αμοιβής για μια ανάθεση που δεν αφορά διασφάλιση ήταν συμφωνημένο ή αναμενόταν κατά τη διάρκεια μιας αναθέσεως διασφάλισης και ήταν υπό αίρεση σε σχέση με την κατάληξη της ανάθεσης διασφάλισης, οι απειλές δεν θα μπορούσαν να μειωθούν σε αποδεκτό επίπεδο με την εφαρμογή κανενός μέτρου προστασίας. Κατά συνέπεια, η μόνη αποδεκτή ενέργεια είναι να μην γίνει αποδοχή τέτοιων ρυθμίσεων. Για άλλους τύπους διακανονισμών αμοιβών υπό αίρεση η σπουδαιότητα των απειλών  που δημιουργούνται θα εξαρτάται από παράγοντες όπως: 

• Το εύρος των πιθανών ποσών αμοιβής, 

• Ο βαθμός μεταβλητότητας, 

• Η βάση επί της οποίας θα καθορίζεται η αμοιβή, 

• Αν το αποτέλεσμα ή κατάληξη της συναλλαγής πρόκειται να επισκοπηθεί από ανεξάρτητο τρίτο μέρος, και 

• Η επίδραση του γεγονότος ή της συναλλαγής στην ανάθεση διασφάλισης. 

Η σοβαρότητα των απειλών πρέπει να αξιολογείται και εάν οι απειλές είναι άλλες εκτός  από καθαρά ασήμαντες πρέπει να εξετάζονται και να εφαρμόζονται τα αναγκαία μέτρα προστασίας που θα μειώσουν τις απειλές σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Γνωστοποίηση στην επιτροπή ελέγχου ή σε άλλους επιφορτισμένους με τη διακυβέρνηση, της έκτασης και της φύσεως των αμοιβών που χρεώνονται. 

• Επισκόπηση ή προσδιορισμό της τελικής αμοιβής από ένα μη συνδεδεμένο τρίτο μέρος, ή 

• Πολιτικές και διαδικασίες ποιότητας και δικλείδων. 

Δώρα και φιλοξενία (Gifts and Hospitality) 

290.213 Η αποδοχή δώρων ή φιλοξενίας από πελάτη διασφάλισης μπορεί να δημιουργήσει απειλές λόγω προσωπικού συμφέροντος και οικειότητας. Όταν μια επιχείρηση ή ένα μέλος της ομάδας διασφάλισης, δέχεται δώρα ή φιλοξενία, με εξαίρεση την περίπτωση που η αξία είναι καθαρά ασήμαντη, οι απειλές κατά της ανεξαρτησίας δεν μπορούν να μειωθούν σε αποδεκτό επίπεδο με την εφαρμογή κανενός μέτρου προστασίας. Συνεπώς μια επιχείρηση ή ένα μέλος της ομάδας διασφάλισης δεν πρέπει να δέχεται τέτοια δώρα ή φιλοξενία. 

Πραγματική ή επαπειλούμενη δικαστική διένεξη (Actual or Threatened Litigation) 

290.214 Όταν μια δικαστική διένεξη υφίσταται ή φαίνεται πιθανή μεταξύ της επιχείρησης ή ενός μέλους της ομάδας διασφάλισης και του πελάτη διασφάλισης, μπορεί να δημιουργηθεί απειλή λόγω προσωπικού συμφέροντος ή εκφοβισμού. Η σχέση μεταξύ της διοίκησης του πελάτη και των μελών της ομάδας διασφάλισης πρέπει να χαρακτηρίζεται από απόλυτη ειλικρίνεια και πλήρη γνωστοποίηση όλων των πτυχών των επιχειρηματικών δραστηριοτήτων του πελάτη. Η επιχείρηση και η διοίκηση του πελάτη ενδέχεται να βρεθούν σε αντίπαλες πλευρές κατά την δικαστική διένεξη, επηρεάζοντας έτσι τη θέληση της διοικήσεως να κάνει πλήρεις γνωστοποιήσεις και η επιχείρηση μπορεί να αντιμετωπίσει απειλή λόγω προσωπικού συμφέροντος. Η σοβαρότητα της απειλής που δημιουργείται θα εξαρτηθεί από παράγοντες όπως: 

• Η σημαντικότητα της δικαστικής διένεξης, 

• Η φύση της ανάθεσης διασφάλισης, και 

• Το εάν η δικαστική διένεξη αφορά σε προηγούμενη ανάθεση διασφάλισης. 

Άπαξ και η σοβαρότητα της απειλής έχει αξιολογηθεί, τα ακόλουθα μέτρα προστασίας πρέπει να εφαρμοστούν εάν είναι αναγκαίο για να μειώσουν τις απειλές σε αποδεκτό επίπεδο: 

(α)  Γνωστοποίηση στην επιτροπή ελέγχου ή σε αυτούς που είναι επιφορτισμένοι με τη διακυβέρνηση, της έκτασης και της φύσης της δικαστικής διένεξης. 

(β) Αν η δικαστική διένεξη εμπλέκει μέλος της ομάδας διασφάλισης, απομάκρυνση του ατόμου από την ομάδα διασφάλισης, ή 

(γ) Ανάμειξη ενός πρόσθετου επαγγελματία λογιστή της επιχείρησης, που δεν ήταν μέλος της ομάδας διασφάλισης, για να επισκοπήσει την εκτελεσθείσα εργασία ή να συμβουλεύσει καθ’ οιονδήποτε άλλο τρόπο κριθεί αναγκαίος. 

Αν τέτοια μέτρα προστασίας δεν μειώσουν την απειλή σε αποδεκτό επίπεδο, η μόνη κατάλληλη ενέργεια είναι η παραίτηση από τη ανάθεση διασφάλισης ή η άρνηση αποδοχής αυτής. 

Παράγραφος 290 Διερμηνείες (Interpretations) 

Οι διερμηνείες αυτές αποσκοπούν στην εφαρμογή του Κώδικα Δεοντολογίας για Επαγγελματίες Λογιστές της ΔΟΛ (IFAC) σε θέματα που προκύπτουν από συγκεκριμένα ερωτήματα που έχουν τεθεί. Όποιοι υπόκεινται σε κανονισμούς άλλων εγκεκριμένων οργανισμών, όπως η Επιτροπή Κεφαλαιαγοράς ΗΠΑ (the US Securities and Exchange Commission), μπορεί να επιθυμούν να συμβουλευθούν αυτούς προκειμένου να καθορίσουν τη στάση τους στα εν λόγω  θέματα. 

Διερμηνεία 2003-01 

Παροχή υπηρεσιών που δεν αφορούν διασφάλιση σε  πελάτες διασφάλισης. 

(The provision of non-assurance services to assurance clients)

Ο Κώδικας Δεοντολογίας για Επαγγελματίες Λογιστές  πραγματεύεται διεξοδικά το θέμα της παροχής υπηρεσιών που δεν αφορούν διασφάλιση σε πελάτες διασφάλισης στις παραγράφους 290.158 – 290.205. Προς το παρόν, ο Κώδικας δεν περιλαμβάνει μεταβατικές διατάξεις σχετικά με τις απαιτήσεις που ορίζονται στις παραγράφους αυτές, όμως η Επιτροπή Δεοντολογίας
 κατέληξε στο συμπέρασμα ότι είναι σωστό να επιτραπεί μεταβατική περίοδος ενός έτους, στη διάρκεια της οποίας οι ισχύουσες συμβάσεις για την παροχή υπηρεσιών που δεν αφορούν διασφάλιση σε πελάτες διασφάλισης μπορούν να συμπληρωθούν εάν πρόσθετα μέτρα προστασίας τεθούν σε ισχύ για να μειωθούν οποιεσδήποτε απειλές κατά της ανεξαρτησίας σε ασήμαντο επίπεδο. Η μεταβατική αυτή περίοδος ξεκινά την 31 Δεκεμβρίου 2004 (ή από την ημερομηνία εφαρμογής του Κώδικα για τα μέλη των οργανισμών – Μελών της ΔΟΛ [IFAC] που έχουν υιοθετήσει συντομότερη ημερομηνία εφαρμογής). 

Διερμηνεία 2003-02

Εναλλαγή του επικεφαλής εταίρου αναθέσεως για πελάτες ελέγχου που είναι εισηγμένες οντότητες 

(Lead engagement partner rotation for audit clients that are listed entities)

Ο Κώδικας Δεοντολογίας για Επαγγελματίες Λογιστές πραγματεύεται το θέμα της εναλλαγής εταίρου ανάθεσης για πελάτες ελέγχου οικονομικών καταστάσεων που είναι εισηγμένες στο χρηματιστήριο οντότητες, στις παραγράφους 290.154 – 290.157. 

Οι παράγραφοι αναφέρουν ότι στον έλεγχο οικονομικών καταστάσεων εισηγμένης οντότητας πρέπει να γίνεται εναλλαγή του εταίρου ανάθεσης, μετά την απασχόληση αυτού στην εν λόγω εργασία για προκαθορισμένη χρονική περίοδο, η οποία κανονικά δεν πρέπει να υπερβαίνει τα επτά έτη. Επίσης αναφέρουν ότι ορισμένου βαθμού ελαστικότητα στην επιλογή του χρόνου της εναλλαγής μπορεί να είναι απαραίτητη σε ορισμένες περιπτώσεις. Η Επιτροπή Δεοντολογίας
πιστεύει πως η εφαρμογή (ή η πρώιμη υιοθέτηση) του Κώδικα αποτελεί παράδειγμα περίπτωσης στην οποία κάποιος βαθμός ελαστικότητας στην επιλογή του χρόνου της εναλλαγής μπορεί να είναι απαραίτητος. 

Ο παρών Κώδικας δεν περιλαμβάνει μεταβατικές διατάξεις σχετικά με αυτές τις απαιτήσεις. Όμως, η Επιτροπή Δεοντολογίας
 έχει καταλήξει ότι είναι σωστό να επιτραπεί μεταβατική περίοδος δύο ετών. Συνεπώς, κατά την εφαρμογής ή την πρώιμη υιοθέτηση του Κώδικα, ενώ η χρονική περίοδος που ο εταίρος ανάθεσης έχει υπηρετήσει στον πελάτη ελέγχου οικονομικών καταστάσεων με αυτή την ιδιότητά του πρέπει να εξετάζεται για να προσδιορισθεί πότε θα γίνει η εναλλαγή, ο εταίρος μπορεί να εξακολουθήσει να υπηρετεί ως εταίρος ανάθεσης για δύο ακόμη έτη από την ημερομηνία εφαρμογής (ή πρώιμης υιοθέτησης ) προτού να γίνει η εναλλαγή της ανάθεσης. Σε τέτοιες περιπτώσεις, πρέπει να τηρούνται οι πρόσθετες απαιτήσεις της παραγράφου 290.157 και να ακολουθείται η εφαρμογή ισοδύναμων μέτρων προστασίας για τη μείωση σε αποδεκτό επίπεδο οποιωνδήποτε απειλών.

Διερμηνεία 2005-01

Εφαρμογή της Παραγράφου 290 σε  αναθέσεις διασφάλισης που δεν είναι αναθέσεις ελέγχου οικονομικών καταστάσεων. 

(Application of Section 290 to assurance engagements that are not financial statement audit engagements). 

 Η διερμηνεία αυτή παρέχει οδηγίες για την εφαρμογή των απαιτήσεων ανεξαρτησίας που περιλαμβάνονται στην Παράγραφο 290 για αναθέσεις διασφάλισης που δεν είναι αναθέσεις ελέγχου οικονομικών καταστάσεων.

 Η διερμηνεία αυτή επικεντρώνεται στα ιδιαίτερα θέματα εφαρμογής των αναθέσεων διασφάλισης που δεν είναι αναθέσεις ελέγχου οικονομικών καταστάσεων. Υπάρχουν και άλλα θέματα που αναφέρονται στην Παράγραφο 290 τα οποία είναι σχετικά με τη εξέταση των απαιτήσεων ανεξαρτησίας για όλες τις αναθέσεις διασφάλισης. Για παράδειγμα, η παράγραφος 290.28 αναφέρει ότι πρέπει να δίδεται προσοχή σε οποιεσδήποτε απειλές που η επιχείρηση έχει λόγο να πιστεύει πως μπορεί να δημιουργηθούν από τα συμφέροντα και τις σχέσεις των επιχειρήσεων δικτύου. Ομοίως, η παράγραφος 290.34 αναφέρει ότι για τους πελάτες διασφάλισης, που είναι πελάτες ελέγχου που αφορούν περιπτώσεις εκτός από έλεγχο οικονομικών καταστάσεων εισηγμένης στο χρηματιστήριο οντότητας, όταν η ομάδα διασφάλισης έχει λόγο να πιστεύει ότι μια συνδεδεμένη οντότητα ενός τέτοιου πελάτη διασφάλισης είναι σχετική με την αξιολόγηση της ανεξαρτησίας της επιχείρησης από τον πελάτη, η ομάδα διασφάλισης πρέπει να λάβει υπόψη της τη συνδεδεμένη οντότητα όταν αξιολογεί την ανεξαρτησία και εφαρμόζει τα κατάλληλα μέτρα προστασίας. Τα θέματα αυτά δεν σχολιάζονται ειδικότερα στην παρούσα διερμηνεία. 

 Όπως εξηγήθηκε στο Διεθνές Πλαίσιο Αναθέσεων Διασφάλισης (The International Framework for Assurance Engagements) που εκδίδεται από το Συμβούλιο Ελεγκτικών Προτύπων και Προτύπων Διασφάλισης (the International Auditing and Assurance Standards Board), σε μια ανάθεση διασφάλισης, ο επαγγελματίας λογιστής σε δημόσια άσκηση του επαγγέλματος εκφράζει ένα συμπέρασμα σχεδιασμένο να ενισχύσει το βαθμό εμπιστοσύνης των σκοπούμενων χρηστών εκτός του υπευθύνου μέρους, σχετικά με το αποτέλεσμα της αξιολόγησης ή της επιμέτρησης ενός υποκείμενου θέματος βάσει κριτηρίων. 

Αναθέσεις Διασφάλισης που αφορούν Ισχυρισμούς. 

(Assertion-based Assurance Engagements)

Στις αναθέσεις διασφάλισης που αφορούν ισχυρισμούς, η αξιολόγηση ή η επιμέτρηση του υποκειμένου θέματος πραγματοποιείται από το υπεύθυνο μέρος, και η πληροφόρηση του υποκειμένου θέματος είναι με τη μορφή ισχυρισμού από το υπεύθυνο μέρος η οποία κοινοποιείται στους χρήστες στους οποίους απευθύνεται. 

Σε ανάθεση διασφάλισης που αφορά ισχυρισμούς απαιτείται ανεξαρτησία από το υπεύθυνο μέρος, που είναι υπεύθυνο για την πληροφόρηση του υποκειμένου θέματος και ενδέχεται να είναι υπεύθυνο και για το υποκείμενο θέμα. 

Σε εκείνες τις αναθέσεις διασφάλισης που αφορούν ισχυρισμούς όπου το υπεύθυνο μέρος είναι υπεύθυνο για την πληροφόρηση του υποκειμένου θέματος αλλά όχι για το υποκείμενο θέμα, απαιτείται ανεξαρτησία από το υπεύθυνο μέρος. Επίσης, πρέπει να δίνεται προσοχή σε οποιεσδήποτε απειλές που η επιχείρηση έχει λόγο να πιστεύει ότι μπορεί να δημιουργηθούν από συμφέροντα και σχέσεις μεταξύ ενός μέλους της ομάδας διασφάλισης, της επιχείρησης, μιας επιχείρησης δικτύου και του υπεύθυνου μέρους για το υποκείμενο θέμα.  
Αναθέσεις Διασφάλισης με απ’ ευθείας Αναφορά. (Direct Reporting Assurance Engagements)

Σε ανάθεση διασφάλισης με απ’ ευθείας αναφορά, ο επαγγελματίας λογιστής σε δημόσια άσκηση του επαγγέλματος είτε πραγματοποιεί άμεσα την αξιολόγηση ή επιμέτρηση του υποκειμένου θέματος, είτε αποκτά δήλωση από το υπεύθυνο μέρος που έχει πραγματοποιήσει την αξιολόγηση ή την επιμέτρηση, η οποία δεν είναι διαθέσιμη στους σκοπούμενους χρήστες. Η πληροφόρηση του υποκειμένου θέματος παρέχεται στους σκοπούμενους χρήστες μέσα από τη έκθεση διασφάλισης. 

Σε ανάθεση διασφάλισης με απ’ ευθείας αναφορά, απαιτείται ανεξαρτησία από το υπεύθυνο μέρος, το οποίο είναι υπεύθυνο για το υποκείμενο θέμα. 
Πολλαπλά Υπεύθυνα Μέρη (Multiple Responsible Parties)

Τόσο στις αναθέσεις διασφάλισης που αφορούν ισχυρισμούς όσο και στις αναθέσεις διασφάλισης με απ’ ευθείας αναφορά ενδέχεται να υπάρχουν αρκετά υπεύθυνα μέρη. Για παράδειγμα, ενδέχεται να ζητηθεί από έναν επαγγελματία λογιστή σε δημόσια άσκηση του επαγγέλματος να παρέχει διασφάλιση επί των στατιστικών στοιχείων της μηνιαίας κυκλοφορίας ορισμένων εφημερίδων ανεξάρτητης ιδιοκτησίας. Η ανάθεση θα μπορούσε να είναι ανάθεση διασφάλισης που αφορά ισχυρισμούς, όπου κάθε εφημερίδα μετρά την κυκλοφορία της και τα στατιστικά στοιχεία παρουσιάζονται σε έναν ισχυρισμό που διατίθεται στους σκοπούμενους χρήστες. Εναλλακτικά, η ανάθεση θα μπορούσε να είναι ανάθεση διασφάλισης με απ’ ευθείας αναφορά, όπου δεν υπάρχει ισχυρισμός και ενδέχεται να υπάρχει ή και να μην υπάρχει γραπτή δήλωση από τις εφημερίδες. 

Στις αναθέσεις αυτές, για να αποφασιστεί εάν είναι απαραίτητη η εφαρμογή των διατάξεων της Παραγράφου 290 σε κάθε υπεύθυνο μέρος, η επιχείρηση μπορεί να λάβει υπόψη της εάν ένα συμφέρον ή μια σχέση μεταξύ της επιχείρησης, ή ενός μέλους της ομάδας διασφάλισης και ενός συγκεκριμένου υπεύθυνου μέρους, θα δημιουργούσε απειλή κατά της ανεξαρτησίας, άλλη εκτός από καθαρά ασήμαντη στα πλαίσια της πληροφόρησης του υποκειμένου θέματος. Αυτό θα λάμβανε υπόψη: 
• Τη σημαντικότητα της πληροφόρησης του υποκειμένου θέματος (ή του υποκείμενου θέματος) για το οποίο είναι υπεύθυνο το συγκεκριμένο υπεύθυνο μέρος, και 

• Το βαθμό του δημοσίου συμφέροντος που σχετίζεται με την ανάθεση. 

Εάν η επιχείρηση προσδιορίσει ότι η απειλή κατά της ανεξαρτησίας που δημιουργείται από οποιεσδήποτε τέτοιες σχέσεις με συγκεκριμένο υπεύθυνο μέρος θα ήταν καθαρά ασήμαντη, ίσως να μην είναι απαραίτητο να εφαρμόσει όλες τις διατάξεις αυτής της παραγράφου σε εκείνο το υπεύθυνο μέρος. 

Παράδειγμα

Το ακόλουθο παράδειγμα έχει αναπτυχθεί για να δείξει την εφαρμογή της Παραγράφου 290. Θεωρείται ότι ο πελάτης δεν είναι επίσης πελάτης ελέγχου οικονομικών καταστάσεων της επιχείρησης ή της επιχείρησης δικτύου. Σε μια επιχείρηση ανατίθεται η παροχή διασφάλισης επί του συνόλου επιβεβαιωμένων αποθεμάτων πετρελαίου 10 διαφορετικών εταιρειών. Καθεμία από τις εταιρείες έχει διεξάγει γεωγραφικές και μηχανολογικές έρευνες για τον καθορισμό των αποθεμάτων της (υποκείμενο θέμα). Υπάρχουν θεσπισμένα κριτήρια που καθορίζουν πότε ένα απόθεμα μπορεί να θεωρηθεί επιβεβαιωμένο, τα οποία ο επαγγελματίας λογιστής σε δημόσια άσκηση του επαγγέλματος ορίζει ως κατάλληλα κριτήρια για την ανάθεση. 

Τα επιβεβαιωμένα αποθέματα για κάθε εταιρεία την 31η Δεκεμβρίου 20Χ0 ήταν τα ακόλουθα: 

	
	Επιβεβαιωμένα Αποθέματα Πετρελαίου 

(χιλιάδες βαρέλια)

	Εταιρεία 1
	5.200

	Εταιρεία 2
	725

	Εταιρεία 3
	3.260

	Εταιρεία 4
	15.000

	Εταιρεία 5 
	6.700

	Εταιρεία 6 
	39.126

	Εταιρεία 7 
	345

	Εταιρεία 8 
	175

	Εταιρεία 9 
	24.135

	Εταιρεία 10 
	9.635 

	Σύνολο 
	104.301 


Η ανάθεση θα μπορούσε να δομηθεί με διαφορετικούς τρόπους: 

Ανάθεση που αφορά ισχυρισμούς (Assertion based engagements)

A1 Κάθε εταιρεία επιμετρά τα αποθέματά της και παρέχει έναν ισχυρισμό στην επιχείρηση και στους σκοπούμενους χρήστες. 

A2 Μία οντότητα, διαφορετική από τις εταιρείες, επιμετρά τα αποθέματα και παρέχει έναν ισχυρισμό στην επιχείρηση και στους σκοπούμενους χρήστες. 

Ανάθεση με απ’ ευθείας αναφορά (Direct reporting engagements)

Δ1 Κάθε εταιρεία επιμετρά τα αποθέματα και παρέχει στην επιχείρηση γραπτή δήλωση που επιμετρά τα αποθέματα έναντι των θεσπισμένων κριτηρίων επιμέτρησης των επιβεβαιωμένων αποθεμάτων. Η δήλωση δεν είναι διαθέσιμη στους σκοπούμενους χρήστες. 

Δ2 Η εταιρεία επιμετρά άμεσα τα αποθέματα ορισμένων εκ των εταιρειών. 

Εφαρμογή Μεθόδου (Application of approach)

A1 Κάθε εταιρεία επιμετρά τα αποθέματά της και παρέχει έναν ισχυρισμό στην επιχείρηση και στους σκοπούμενους χρήστες. 

Υπάρχουν αρκετά υπεύθυνα μέρη σε αυτή την ανάθεση (εταιρείες 1 – 10). Για να προσδιορισθεί εάν είναι απαραίτητη η εφαρμογή των διατάξεων περί ανεξαρτησίας σε όλες τις εταιρείες, η επιχείρηση μπορεί να λάβει υπόψη της εάν ένα συμφέρον ή μια σχέση με συγκεκριμένη εταιρεία, μπορεί να δημιουργήσει απειλή κατά της ανεξαρτησίας, άλλη εκτός από καθαρά ασήμαντη. Αυτό θα λάμβανε υπόψη παράγοντες όπως: 
• Τη σημαντικότητα των επιβεβαιωμένων αποθεμάτων της εταιρείας σε σχέση με το σύνολο των αποθεμάτων που πρόκειται να αναφερθούν, και 

• Το βαθμό του δημοσίου συμφέροντος που σχετίζεται με την ανάθεση (παράγραφος 290.33). 

Για παράδειγμα στην Εταιρεία 8 αντιστοιχεί το 0.16% του συνόλου των αποθεμάτων, και για το λόγο αυτό η επιχειρηματική σχέση ή το συμφέρον με την Εταιρεία 8 θα δημιουργούσε μικρότερη απειλή από μία παρόμοια σχέση με την Εταιρεία 6, στην οποία αντιστοιχεί το 37.5% περίπου των αποθεμάτων. 

Έχοντας προσδιορίσει τις εταιρείες εκείνες στις οποίες οι απαιτήσεις ανεξαρτησίας έχουν εφαρμογή, η ομάδα διασφάλισης και η επιχείρηση απαιτείται να είναι ανεξάρτητες από εκείνα τα υπεύθυνα μέρη που θα θεωρούνταν ότι είναι ο πελάτης διασφάλισης (παράγραφος 290.33). 

A2 Μία οντότητα, διαφορετική από τις εταιρείες, επιμετρά τα αποθέματα και παρέχει έναν ισχυρισμό στην επιχείρηση και στους σκοπούμενους χρήστες.

Η επιχείρηση απαιτείται να είναι ανεξάρτητη από την οντότητα που επιμετρά τα αποθέματα και παρέχει έναν ισχυρισμό στην επιχείρηση και στους σκοπούμενους χρήστες (παράγραφος 290.30). Η οντότητα αυτή δεν είναι υπεύθυνη για το υποκείμενο θέμα και έτσι πρέπει να δίνεται προσοχή σε οποιεσδήποτε απειλές που η επιχείρηση έχει λόγο να πιστεύει ότι μπορεί να δημιουργηθούν από τα συμφέροντα / σχέσεις με το μέρος που είναι υπεύθυνο για το υποκείμενο θέμα (παράγραφος 290.30). Υπάρχουν αρκετά υπεύθυνα μέρη για το υποκείμενο θέμα σε αυτή την ανάθεση (εταιρείες 1 – 10). Όπως σχολιάστηκε στο ανωτέρω παράδειγμα Α1, η επιχείρηση μπορεί να λάβει υπόψη της εάν ένα συμφέρον ή σχέση με συγκεκριμένη εταιρεία θα δημιουργούσε απειλή κατά της ανεξαρτησίας, η οποία είναι άλλη εκτός από καθαρά ασήμαντη. 

Δ1 Κάθε εταιρεία παρέχει στην επιχείρηση μια δήλωση ότι επιμετρά τα αποθέματά της έναντι θεσπισμένων κριτηρίων επιμέτρησης επιβεβαιωμένων αποθεμάτων. Η δήλωση δεν είναι διαθέσιμη στους σκοπούμενους χρήστες. 

Υπάρχουν αρκετά υπεύθυνα μέρη σε αυτή την ανάθεση (εταιρείες 1 – 10). Για να προσδιορισθεί εάν είναι απαραίτητη η εφαρμογή των διατάξεων περί ανεξαρτησίας σε όλες τις εταιρείες, η επιχείρηση μπορεί να λάβει υπόψη της εάν ένα συμφέρον ή σχέση με συγκεκριμένη εταιρεία, θα δημιουργούσε απειλή κατά της ανεξαρτησίας, ο οποία δεν είναι καθαρά ασήμαντη. Αυτό θα λάβει υπόψη παράγοντες όπως: 
• Τη σημαντικότητα των επιβεβαιωμένων αποθεμάτων της εταιρείας σε σχέση με το σύνολο των αποθεμάτων που πρόκειται να αναφερθούν, και 

• Το βαθμό του δημοσίου συμφέροντος που σχετίζεται με την ανάθεση (παράγραφος 290.33). 

Για παράδειγμα στην Εταιρεία 8 αντιστοιχεί το 0.16% των αποθεμάτων, και για το λόγο αυτό η επιχειρηματική σχέση ή το συμφέρον με την Εταιρεία 8 θα δημιουργούσε μικρότερη απειλή από μία παρόμοια σχέση με την Εταιρεία 6, στην οποία αντιστοιχεί το 37.5% σχεδόν των αποθεμάτων. 

Έχοντας προσδιορίσει τις εταιρείες εκείνες στις οποίες έχουν εφαρμογή οι απαιτήσεις ανεξαρτησίας, η ομάδα διασφάλισης και η επιχείρηση απαιτείται να είναι ανεξάρτητες από εκείνα τα υπεύθυνα μέρη που θα θεωρούνταν ότι είναι ο πελάτης διασφάλισης (παράγραφος 290.33). 

Δ2 Η επιχείρηση μετρά άμεσα τα αποθέματα ορισμένων εκ των εταιρειών.

 Η εφαρμογή είναι όμοια με το παράδειγμα Δ1. 

Παράγραφος 300

Εισαγωγή (Introduction)

300.1 Αυτό το Μέρος του Κώδικα επεξηγεί πως το εννοιολογικό πλαίσιο που περιλαμβάνεται στο Μέρος Α πρέπει να εφαρμόζεται από τους επαγγελματίες λογιστές στις επιχειρήσεις. 

300.2 Οι επενδυτές, οι πιστωτές, οι εργοδότες και όλοι οι άλλοι τομείς της επιχειρηματικής κοινότητας καθώς και οι κυβερνήσεις και ο ευρύτερος δημόσιος τομέας, όλοι μπορεί να βασίζονται στο έργο των επαγγελματιών λογιστών επιχειρήσεων. Οι επαγγελματίες λογιστές επιχειρήσεων μπορεί να είναι αποκλειστικά ή από κοινού υπεύθυνοι για την κατάρτιση και την αναφορά της χρηματοοικονομικής και κάθε άλλης πληροφόρησης, στην οποία τόσο οι εργοδότες οργανισμοί αυτών όσο και τρίτα μέρη μπορεί να βασίζονται. Επίσης μπορεί να είναι υπεύθυνοι για την παροχή αποτελεσματικής χρηματοοικονομικής διαχείρισης και κατάλληλων συμβουλών επί ποικίλων θεμάτων που σχετίζονται με την επιχείρηση. 

300.3 Ο επαγγελματίας λογιστής επιχειρήσεων ενδέχεται να είναι μισθωτός υπάλληλος, εταίρος, μέλος του διοικητικού συμβουλίου (εκτελεστικός ή μη εκτελεστικός), ιδιοκτήτης στη διοίκηση, εθελοντής ή άλλος εργαζόμενος σε ένα ή περισσότερους εργοδότες οργανισμούς. Η νομική μορφή της σχέσης με τον εργοδότη οργανισμό, εάν υπάρχει, δεν επηρεάζει τις ευθύνες δεοντολογίας που επιβάλλονται στον επαγγελματία λογιστή επιχειρήσεων. 

300.4 Ο επαγγελματίας λογιστής επιχειρήσεων έχει καθήκον να προάγει τους νόμιμους σκοπούς του εργοδότη οργανισμού του. Ο παρών Κώδικας δεν επιζητά την παρακώλυση του επαγγελματία λογιστή επιχειρήσεων από την σωστή εκπλήρωση του καθήκοντος αυτού, αλλά εξετάζει περιπτώσεις στις οποίες μπορεί να δημιουργηθούν συγκρούσεις με το απόλυτο καθήκον να συμμορφωθεί με τις βασικές αρχές. 

300.5 Ο επαγγελματίας λογιστής επιχειρήσεων συχνά κατέχει μια ανώτερη θέση εντός του οργανισμού. Όσο ανώτερη είναι η θέση αυτή, τόσο μεγαλύτερη θα είναι και η ικανότητα και η ευκαιρία επιρροής επί γεγονότων, πρακτικών και συμπεριφορών. Συνεπώς, αναμένεται ότι ο επαγγελματίας λογιστής επιχειρήσεων σε έναν εργοδότη οργανισμό θα ενθαρρύνει την κουλτούρα που βασίζεται στην δεοντολογία, δίνοντας έμφαση στη σπουδαιότητα που η ανώτερη διοίκηση αποδίδει στη δεοντολογική συμπεριφορά. 

300.6 Τα παραδείγματα που παρατίθενται στις ακόλουθες παραγράφους έχουν σκοπό να παρουσιάσουν τον τρόπο με τον οποίο πρόκειται να εφαρμοσθεί το εννοιολογικό πλαίσιο και δεν αποσκοπούν να αποτελέσουν, ούτε πρέπει να ερμηνευτούν, ως η απόλυτη λίστα όλων των πιθανών περιπτώσεων που θα αντιμετωπίσει ένας επαγγελματίας λογιστής επιχειρήσεων οι οποίες μπορεί να δημιουργήσουν απειλές κατά της συμμόρφωσης με τις βασικές αρχές. Συνεπώς, δεν είναι αρκετό για έναν επαγγελματία λογιστή επιχειρήσεων να συμμορφώνεται μόνο με τα παραδείγματα, αλλά πρέπει να εφαρμόζει το πλαίσιο στις συγκεκριμένες περιστάσεις που αντιμετωπίζει. 

Απειλές  και Μέτρα Προστασίας (Threats and Safeguards)

300.7  Η συμμόρφωση με τις βασικές αρχές είναι πιθανό να απειληθεί από ένα ευρύ πεδίο συνθηκών. Πολλές από τις απειλές εμπίπτουν στις ακόλουθες κατηγορίες: 

(α) Προσωπικό συμφέρον, 

(β) Αυτοεπισκόπηση, 

(γ) Συνηγορία, 

(δ) Οικειότητα, και 

(ε) Εκφοβισμός.

Οι απειλές αυτές εξετάζονται περαιτέρω στο Μέρος A του παρόντος Κώδικα. 

300.8 Παραδείγματα περιπτώσεων που μπορεί να δημιουργήσουν απειλές λόγω προσωπικού συμφέροντος για έναν επαγγελματία λογιστή επιχειρήσεων περιλαμβάνουν τα ακόλουθα, χωρίς να περιορίζονται σε αυτά: 

• Χρηματοοικονομικά συμφέροντα, δάνεια ή εγγυήσεις, 

• Διακανονισμοί αποζημίωσης που αποτελούν κίνητρο, 

• Ακατάλληλη προσωπική χρήση των εταιρικών περιουσιακών στοιχείων, 

• Ανησυχία σχετικά με την εξασφάλιση απασχόλησης, 

• Εμπορική πίεση από το εξωτερικό περιβάλλον του εργοδότη οργανισμού. 

300.9 Οι περιπτώσεις που μπορεί να δημιουργήσουν απειλές αυτοεπισκοπήσεως, περιλαμβάνουν, χωρίς να περιορίζονται σε αυτές, επιχειρηματικές αποφάσεις, ή στοιχεία που υπόκεινται σε επισκόπηση και αιτιολόγηση από τον ίδιο επαγγελματία λογιστή επιχειρήσεων που είναι υπεύθυνος για την λήψη των εν λόγω αποφάσεων ή για την κατάρτιση των στοιχείων αυτών. 

300.10 Κατά την προαγωγή των νομίμων  στόχων και των αντικειμενικών σκοπών των εργοδοτών οργανισμών τους, οι επαγγελματίες λογιστές επιχειρήσεων μπορούν να προωθούν  τη θέση του οργανισμού, υπό την προϋπόθεση ότι όποιες καταστάσεις καταρτίζονται δεν είναι ούτε ψευδείς, ούτε παραπλανητικές. Τέτοιες ενέργειες γενικά δεν θα δημιουργούσαν απειλή λόγω συνηγορίας.

300.11 Παραδείγματα περιπτώσεων που μπορεί να δημιουργήσουν απειλές λόγω οικειότητας περιλαμβάνουν, χωρίς να περιορίζονται σε αυτά, :

• Ένας επαγγελματίας λογιστής επιχειρήσεων που είναι σε θέση να επηρεάζει την χρηματοοικονομική ή την μη χρηματοοικονομική αναφορά ή τις επιχειρηματικές αποφάσεις, έχει άμεσο ή στενό οικογενειακό μέλος το οποίο βρίσκεται σε θέση που επωφελείται από την επιρροή αυτή. 

• Μακρά σχέση με επιχειρηματικές επαφές που επηρεάζουν τις επιχειρηματικές αποφάσεις. 

• Αποδοχή δώρου ή προνομιακής μεταχείρισης, εκτός εάν η αξία αυτών είναι καθαρά ασήμαντη. 

300.12 Παραδείγματα περιπτώσεων που μπορεί να δημιουργήσουν απειλές λόγω εκφοβισμού περιλαμβάνουν, χωρίς να περιορίζονται σε αυτά, :

• Απειλή απόλυσης ή αντικατάστασης του επαγγελματία λογιστή επιχειρήσεων ή στενού ή άμεσου οικογενειακού μέλους αυτού, λόγω διαφωνίας επί της εφαρμογής μίας λογιστικής αρχής ή επί του τρόπου αναφοράς της χρηματοοικονομικής πληροφόρησης.

• Μια δεσπόζουσα προσωπικότητα που προσπαθεί να επηρεάσει τη διαδικασία λήψεως αποφάσεων, για παράδειγμα σε περιπτώσεις κατακύρωσης συμβάσεων ή της εφαρμογής μιας λογιστικής αρχής. 

300.13 Οι επαγγελματίες λογιστές επιχειρήσεων μπορεί επίσης να διαπιστώσουν ότι ειδικές συνθήκες εγείρουν ιδιάζουσες απειλές κατά της συμμόρφωσης με μία ή περισσότερες από τις βασικές αρχές. Τέτοιες ιδιάζουσες απειλές προφανώς δεν μπορούν να κατηγοριοποιηθούν. Σε όλες τις επαγγελματικές και επιχειρηματικές σχέσεις, οι επαγγελματίες λογιστές επιχειρήσεων πρέπει πάντα να βρίσκονται σε εγρήγορση για τέτοιες περιπτώσεις και απειλές. 

300.14 Τα μέτρα προστασίας που μπορεί να εξαλείψουν ή να μειώσουν σε αποδεκτό επίπεδο τις απειλές που αντιμετωπίζουν οι επαγγελματίες λογιστές επιχειρήσεων, εμπίπτουν σε δύο ευρύτερες κατηγορίες: 

(α) Μέτρα προστασίας που δημιουργούνται από το επάγγελμα, τη νομοθεσία ή τους κανονισμούς, και 

(β) Μέτρα προστασίας στο περιβάλλον εργασίας. 

300.15 Παραδείγματα μέτρων προστασίας που δημιουργούνται από το επάγγελμα, τη νομοθεσία ή τους κανονισμούς αναλύονται λεπτομερώς στην παράγραφο 100.12 του Μέρους Α του παρόντος Κώδικα. 

300.16 Τα μέτρα προστασίας στο περιβάλλον εργασίας περιλαμβάνουν, χωρίς να περιορίζονται σε αυτά, τα ακόλουθα:

• Τα συστήματα εταιρικής επίβλεψης ή άλλες δομές επίβλεψης του εργοδότη οργανισμού.

• Τα προγράμματα δεοντολογίας και συμπεριφοράς του εργοδότη οργανισμού.

• Διαδικασίες πρόσληψης στον εργοδότη οργανισμό, με έμφαση στη σημασία που έχει η πρόσληψη ικανού και κατάλληλου προσωπικού. 

• Αποτελεσματικές δικλείδες εσωτερικής διασφάλισης. 

• Κατάλληλες πειθαρχικές διαδικασίες. 

• Ηγεσία που τονίζει τη σημασία της δεοντολογικής συμπεριφοράς και την προσδοκία ότι οι εργαζόμενοι θα ενεργούν με δεοντολογικό τρόπο. 

• Πολιτικές και διαδικασίες εφαρμογής και ελέγχου ποιότητας της αποδοτικότητας των εργαζομένων. 

• Έγκαιρη γνωστοποίηση των πολιτικών και διαδικασιών του εργοδότη οργανισμού, περιλαμβανομένων των μεταβολών σε αυτές, προς όλους τους εργαζομένους, και κατάλληλη εκπαίδευση και επιμόρφωση πάνω σε αυτές τις πολιτικές και διαδικασίες. 

• Πολιτικές και διαδικασίες ενδυνάμωσης και ενθάρρυνσης των εργαζομένων, να επικοινωνούν με τα ανώτερα επίπεδα εντός του εργοδότη οργανισμού, για οποιαδήποτε θέματα δεοντολογίας τους απασχολούν, χωρίς το φόβο της τιμωρίας. 

• Διαβούλευση με άλλον κατάλληλο επαγγελματία λογιστή. 

300.17 Σε περιπτώσεις που ο επαγγελματίας λογιστής επιχειρήσεων πιστεύει ότι εντός του εργοδότη οργανισμού θα εξακολουθούν να συμβαίνουν αντιδεοντολογικές συμπεριφορές ή ενέργειες από άλλους, ο επαγγελματίας λογιστής επιχειρήσεων πρέπει να ζητήσει νομική συμβουλή. Σε αυτές τις ακραίες περιπτώσεις, όπου όλα τα διαθέσιμα μέτρα προστασίας έχουν εξαντληθεί και δεν είναι δυνατή η μείωση της απειλής σε αποδεκτό επίπεδο, ο επαγγελματίας λογιστής επιχειρήσεων μπορεί να συμπεράνει ότι είναι σωστό να παραιτηθεί από τον εργοδότη οργανισμό. 

Παράγραφος 310

Πιθανές Συγκρούσεις (Potential Conflicts) 

310.1 Ο επαγγελματίας λογιστής επιχειρήσεων έχει επαγγελματική δέσμευση να συμμορφώνεται με τις βασικές αρχές. Υπάρχουν όμως περιπτώσεις που οι ευθύνες του στον εργοδότη οργανισμό και οι επαγγελματικές  του δεσμεύσεις να συμμορφώνεται με τις βασικές αρχές, βρίσκονται σε αντίθεση. Κατά κανόνα, ο επαγγελματίας λογιστής επιχειρήσεων πρέπει να υποστηρίζει τους νόμιμους και δεοντολογικούς αντικειμενικούς σκοπούς που θεσπίζονται από τον εργοδότη, καθώς και τους κανόνες και τις διαδικασίες που ορίζονται για τη στήριξη των αντικειμενικών σκοπών αυτών. Παρόλα αυτά, όταν απειλείται η συμμόρφωση με τις βασικές αρχές, ο επαγγελματίας λογιστής επιχειρήσεων πρέπει να εξετάσει την αντίδρασή του στις συνθήκες αυτές. 

310.2 Συνεπεία των ευθυνών του στον εργοδότη οργανισμό, ο επαγγελματίας λογιστής επιχειρήσεων μπορεί να πιεστεί να ενεργήσει ή να συμπεριφερθεί με τρόπους που θα μπορούσαν άμεσα ή έμμεσα να απειλήσουν τη συμμόρφωση προς τις βασικές αρχές. Η πίεση αυτή μπορεί να είναι σαφής ή υπονοούμενη. Ενδέχεται να προέρχεται από επιβλέποντα, διευθυντή, μέλος του διοικητικού συμβουλίου ή άλλο πρόσωπο εντός του εργοδότη οργανισμού. Ο επαγγελματίας λογιστής μπορεί να αντιμετωπίσει πίεση ώστε: 

• Να ενεργήσει ενάντια σε νόμο ή κανονισμό.

• Να ενεργήσει ενάντια σε τεχνικά ή επαγγελματικά πρότυπα. 

• Να διευκολύνει αντιδεοντολογικές ή παράνομες στρατηγικές διαχείρισης κερδών. 

• Να πει ψέματα, ή με οποιοδήποτε άλλο τρόπο να παραπλανήσει με πρόθεση άλλους, (περιλαμβανομένης της παραπλάνησης με το να σιωπά), και ειδικότερα:

- Στους ελεγκτές του εργοδότη οργανισμού, ή 
- Στους υπεύθυνους θέσπισης κανονισμών.

• Να εκδώσει, ή με οποιονδήποτε άλλο τρόπο να σχετιστεί με χρηματοοικονομική ή μη χρηματοοικονομική αναφορά που παραποιεί σημαντικά τα γεγονότα, συμπεριλαμβανομένων για παράδειγμα των καταστάσεων που αφορούν: 

- Οικονομικές καταστάσεις, 

- Φορολογική συμμόρφωση, 

- Νομική συμμόρφωση, ή 
- Αναφορές που απαιτούνται από τους υπεύθυνους θέσπισης κανονισμών τίτλων. 

310.3. Η σοβαρότητα των απειλών που προκύπτουν από τέτοιες πιέσεις όπως απειλές λόγω εκφοβισμού, πρέπει να αξιολογούνται και εάν οι απειλές αυτές δεν είναι καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας που θα τις εξαλείψουν ή θα τις μειώσουν σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Τη λήψη γνώμης, όταν αυτό κρίνεται απαραίτητο, από το εσωτερικό του εργοδότη οργανισμού, από ανεξάρτητο επαγγελματία σύμβουλο ή από αρμόδιο επαγγελματικό φορέα. 

• Την ύπαρξη επίσημης διαδικασίας επίλυσης διαφωνίας εντός του εργοδότη οργανισμού. 

• Την αναζήτηση νομικής συμβουλής. 

Παράγραφος 320

Κατάρτιση και Αναφορά Πληροφοριών 

(Preparation and Reporting of Information)

320.1 Οι επαγγελματίες λογιστές επιχειρήσεων συχνά εμπλέκονται στην κατάρτιση και την αναφορά πληροφόρησης που μπορεί είτε να δημοσιοποιείται ή να χρησιμοποιείται από άλλους εντός ή εκτός του εργοδότη οργανισμού. Τέτοια πληροφόρηση μπορεί να περιλαμβάνει χρηματοοικονομικές ή διοικητικές πληροφορίες, για παράδειγμα, προβλέψεις και προϋπολογισμούς, οικονομικές καταστάσεις, εκθέσεις του διοικητικού συμβουλίου και αναλύσεις, καθώς και την  επιστολή αντιπροσώπευσης της διοίκησης που παρέχεται στους ελεγκτές ως μέρος του ελέγχου των οικονομικών καταστάσεων. Ο επαγγελματίας λογιστής επιχειρήσεων πρέπει να καταρτίζει και να παρουσιάζει την πληροφόρηση αυτή εύλογα, έντιμα και σύμφωνα με τα σχετικά επαγγελματικά πρότυπα έτσι ώστε η πληροφόρηση να γίνεται κατανοητή στο ευρύτερο πλαίσιό της. 

320.2 Ο επαγγελματίας λογιστής επιχειρήσεων, που έχει την ευθύνη κατάρτισης ή έγκρισης των οικονομικών καταστάσεων γενικού σκοπού του εργοδότη οργανισμού, πρέπει να εξασφαλίζει ότι οι οικονομικές καταστάσεις παρουσιάζονται σύμφωνα με τα εφαρμοζόμενα πρότυπα χρηματοοικονομικής αναφοράς. 

320.3 Ο επαγγελματίας λογιστής επιχειρήσεων πρέπει να διατηρεί την πληροφόρηση για την οποία ο ίδιος είναι υπεύθυνος με τρόπο ο οποίος: 

(α) Περιγράφει καθαρά την αληθινή φύση των επιχειρηματικών συναλλαγών, των περιουσιακών στοιχείων ή των υποχρεώσεων, 

(β) Ταξινομεί και καταχωρεί την πληροφόρηση εγκαίρως και με κατάλληλο τρόπο, και 

(γ) Παρουσιάζει τα γεγονότα επακριβώς και πλήρως, από κάθε ουσιώδη άποψη. 

320.4 Απειλές κατά της συμμόρφωσης προς της βασικές αρχές, όπως για παράδειγμα οι απειλές κατά της αντικειμενικότητας ή της επαγγελματικής ικανότητας και οφειλόμενης επιμέλειας, λόγω προσωπικού συμφέροντος ή εκφοβισμού, μπορεί να δημιουργηθούν στις περιπτώσεις που ο επαγγελματίας λογιστής επιχειρήσεων μπορεί να πιεστεί (είτε εξωτερικά ή από την πιθανότητα προσωπικού κέρδους) για να σχετιστεί με παραπλανητική πληροφόρηση ή να εμπλακεί σε παραπλανητική πληροφόρηση μέσω ενεργειών άλλων. 

320.5 Η σοβαρότητα τέτοιων απειλών θα εξαρτηθεί από παράγοντες όπως η πηγή της ασκούμενης πίεσης και ο βαθμός στον οποίο η πληροφόρηση είναι ή μπορεί να γίνει παραπλανητική. Η σοβαρότητα των απειλών πρέπει να αξιολογείται και αν οι απειλές είναι άλλες εκτός από είναι καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας που θα τις εξαλείψουν ή θα τις μειώσουν  σε αποδεκτό επίπεδο. Τέτοια μέτρα προστασίας μπορεί να περιλαμβάνουν παροχή συμβουλών από ανώτερους εντός του εργοδότη οργανισμού, για παράδειγμα, την επιτροπή ελέγχου ή άλλον φορέα υπεύθυνο για την διακυβέρνηση, ή από τον σχετικό επαγγελματικό φορέα. 

320.6 Όπου δεν είναι δυνατή η μείωση της απειλής σε αποδεκτό επίπεδο, ο επαγγελματίας λογιστής επιχειρήσεων πρέπει να αρνηθεί την εξακολούθηση της σύνδεσής του με την πληροφόρηση που θεωρεί ότι είναι ή μπορεί να είναι παραπλανητική. Εάν ο επαγγελματίας λογιστής επιχειρήσεων πληροφορηθεί ότι η έκδοση παραπλανητικής πληροφόρησης είναι είτε σημαντική είτε συνεχής, ο επαγγελματίας λογιστής επιχειρήσεων πρέπει να εξετάσει το ενδεχόμενο να ενημερώσει τις αρμόδιες αρχές σύμφωνα με τις οδηγίες της Παραγράφου 140. Ο επαγγελματίας λογιστής επιχειρήσεων μπορεί επίσης να προβεί σε αναζήτηση νομικής συμβουλής ή σε παραίτηση. 

Παράγραφος 330

Δράση με Επαρκή Εμπειρογνωμοσύνη 

(Acting with Sufficient Expertise)

330.1 Η βασική αρχή της επαγγελματικής ικανότητας και οφειλόμενης επιμέλειας απαιτεί από τον επαγγελματία λογιστή επιχειρήσεων να αναλαμβάνει σημαντικά καθήκοντα μόνον όταν ο επαγγελματίας λογιστής επιχειρήσεων έχει ή μπορεί να αποκτήσει για αυτά επαρκή και εξειδικευμένη εκπαίδευση ή εμπειρία. Ο επαγγελματίας λογιστής επιχειρήσεων δεν πρέπει να παραπλανεί σκοπίμως τον εργοδότη για το επίπεδο της ειδίκευσης ή εμπειρίας που απέκτησε, ούτε πρέπει ο επαγγελματίας λογιστής επιχειρήσεων να αποτυγχάνει στην αναζήτηση ειδικών συμβουλών και βοήθειας όταν απαιτείται. 

330.2 Οι περιπτώσεις που απειλούν την ικανότητα ενός επαγγελματία λογιστή επιχειρήσεων να ασκήσει τα καθήκοντά του με τον κατάλληλο βαθμό επαγγελματικής ικανότητας και οφειλόμενης επιμέλειας, περιλαμβάνουν: 

• Ανεπαρκής χρόνος για την σωστή ή την ολοκληρωμένη άσκηση των σχετικών καθηκόντων.

• Μη ολοκληρωμένη, περιορισμένη ή με οποιοδήποτε άλλο τρόπο ανεπαρκής πληροφόρηση για την σωστή άσκηση των καθηκόντων.

• Ανεπαρκής εμπειρία, εκπαίδευση και / ή μόρφωση. 

• Ακατάλληλες πηγές για την ορθή άσκηση των καθηκόντων. 

330.3 Η σοβαρότητα τέτοιων απειλών θα εξαρτηθεί από παράγοντες όπως ο βαθμός στον οποίο ο επαγγελματίας λογιστής επιχειρήσεων εργάζεται με άλλους, η σχετική προϋπηρεσία στην επιχείρηση και το επίπεδο εποπτείας και επισκόπησης που εφαρμόζεται στην εργασία. Η σοβαρότητα των απειλών πρέπει να αξιολογείται και εάν οι απειλές αυτές είναι άλλες εκτός από καθαρά ασήμαντες πρέπει να εξετάζονται και να εφαρμόζονται τα αναγκαία μέτρα προστασίας για να τις εξαλείψουν ή να τις μειώσουν σε αποδεκτό επίπεδο. Τα μέτρα προστασίας που μπορεί να εξετασθούν περιλαμβάνουν: 

• Λήψη πρόσθετων συμβουλών ή εκπαίδευσης. 

• Εξασφάλιση της ύπαρξης επαρκούς διαθέσιμου χρόνου για την άσκηση των σχετικών καθηκόντων. 

• Απόκτηση βοήθειας από κάποιον με την απαιτούμενη εμπειρία.

• Συζήτηση, όπου αυτό είναι απαραίτητο με: 

- Ανωτέρους εντός του εργοδότη οργανισμού, 
- Ανεξάρτητους ειδήμονες, ή 
- Σχετικό επαγγελματικό φορέα. 

330.4 Όπου οι απειλές δεν μπορούν να εξαλειφθούν ή να μειωθούν σε αποδεκτό επίπεδο, οι επαγγελματίες λογιστές επιχειρήσεων πρέπει να εξετάσουν εάν θα αρνηθούν την άσκηση των υπό συζήτηση καθηκόντων. Εάν ο επαγγελματίας λογιστής επιχειρήσεων αποφασίσει ότι το σωστό είναι να αρνηθεί, πρέπει να γνωστοποιήσει καθαρά τους λόγους της ενέργειάς του αυτής. 

Παράγραφος 340

Χρηματοοικονομικά Συμφέροντα (Financial Interests)

340.1 Οι επαγγελματίες λογιστές επιχειρήσεων μπορεί να έχουν χρηματοοικονομικά συμφέροντα ή μπορεί να γνωρίζουν για χρηματοοικονομικά συμφέροντα των μελών της άμεσης ή στενής οικογένειάς τους, τα οποία μπορεί, σε ορισμένες περιπτώσεις, να εγείρουν απειλές κατά της συμμόρφωσης με τις βασικές αρχές. Για παράδειγμα, απειλές κατά της αντικειμενικότητας ή της εμπιστευτικότητας λόγω προσωπικού συμφέροντος μπορεί να δημιουργηθούν μέσω της ύπαρξης κινήτρου και ευκαιρίας για χειραγώγηση ευαίσθητης πληροφόρησης για τις τιμές, έτσι ώστε να δημιουργηθεί χρηματοοικονομικό κέρδος. Παραδείγματα περιπτώσεων που μπορεί να δημιουργήσουν απειλές λόγω προσωπικού συμφέροντος, περιλαμβάνουν χωρίς να περιορίζονται σε αυτές, καταστάσεις όπου ο επαγγελματίας λογιστής επιχειρήσεων ή ένα άμεσο ή στενό οικογενειακό του μέλος: 

• Διατηρεί άμεσο ή έμμεσο χρηματοοικονομικό συμφέρον στον εργοδότη οργανισμό και η αξία του εν λόγω χρηματοοικονομικού συμφέροντος θα μπορούσε να επηρεασθεί άμεσα από αποφάσεις που λαμβάνονται από τον επαγγελματία λογιστή επιχειρήσεων. 

• Δικαιούται επίδομα που σχετίζεται με κέρδος, και η αξία του εν λόγω επιδόματος θα μπορούσε να επηρεαστεί άμεσα από αποφάσεις που λαμβάνονται από τον επαγγελματία λογιστή επιχειρήσεων. 

• Κατέχει άμεσα ή έμμεσα δικαιώματα προαίρεσης μετοχών του εργοδότη οργανισμού, η αξία των οποίων θα μπορούσε να επηρεασθεί άμεσα από αποφάσεις που λαμβάνονται από τον επαγγελματία λογιστή επιχειρήσεων.

• Κατέχει άμεσα ή έμμεσα δικαιώματα προαίρεσης μετοχών του εργοδότη οργανισμού, τα οποία είναι ή σύντομα θα είναι κατάλληλα για μετατροπή, ή

• Μπορεί να έχει το δικαίωμα απόκτησης δικαιωμάτων προαίρεσης μετοχών στον εργοδότη οργανισμό ή επιδομάτων που σχετίζονται με την αποδοτικότητα εάν επιτευχθούν ορισμένοι στόχοι. 

340.2 Κατά την αξιολόγηση της σοβαρότητας μιας τέτοιας απειλής καθώς και των κατάλληλων μέτρων προστασίας που πρέπει να εφαρμοστούν για την εξάλειψη της απειλής ή την μείωση της σε αποδεκτό επίπεδο, οι επαγγελματίες λογιστές επιχειρήσεων πρέπει να εξετάζουν τη φύση του χρηματοοικονομικού συμφέροντος. Αυτό περιλαμβάνει αξιολόγηση της σημαντικότητας του χρηματοοικονομικού συμφέροντος, καθώς και του εάν είναι άμεσο ή έμμεσο. Καθαρά, ότι συνιστά ουσιώδες ή μεγάλης αξίας μερίδιο σε έναν οργανισμό θα ποικίλει από άτομο σε άτομο, ανάλογα με τις προσωπικές συνθήκες. 

340.3 Εάν οι απειλές είναι άλλες εκτός από καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας που θα τις εξαλείψουν ή θα τις μειώσουν σε αποδεκτό επίπεδο. Τέτοια μέτρα προστασίας μπορεί να περιλαμβάνουν: 

• Πολιτικές και διαδικασίες για την ύπαρξη ανεξάρτητης από τη διοίκηση επιτροπής που θα καθορίζει το επίπεδο του τύπου αποζημίωσης της ανώτερης διοίκησης. 

• Γνωστοποίηση όλων των σχετικών συμφερόντων, και τυχόν σχεδίων πώλησης των σχετικών μετοχών σε εκείνους που έχουν επιφορτιστεί με τη διακυβέρνηση του εργοδότη οργανισμού, σύμφωνα με τις τυχόν εσωτερικές πολιτικές. 

• Διαβούλευση, όπου απαιτείται, με τους ανωτέρους εντός του εργοδότη οργανισμού. 

• Διαβούλευση, όπου απαιτείται, με αυτούς που έχουν επιφορτιστεί με την διακυβέρνηση της εργοδότη οργανισμού, ή με τους σχετικούς επαγγελματικούς φορείς. 

• Εσωτερικές και εξωτερικές διαδικασίες ελέγχου. 

• Επικαιροποίηση της εκπαίδευσης επί δεοντολογικών θεμάτων, νομικών περιορισμών και λοιπών κανονισμών αναφορικά με την πιθανή αθέμιτη χρήση εσωτερικών πληροφοριών. 

340.4 Ο επαγγελματίας λογιστής επιχειρήσεων δεν πρέπει ούτε να εκμεταλλεύεται την πληροφόρηση ούτε να χρησιμοποιεί εμπιστευτικές πληροφορίες για προσωπικό κέρδος. 

Παράγραφος 350

Δελεασμοί: Αποδοχή προσφορών (Inducements: Receiving Offers) 

350.1 Ο επαγγελματίας λογιστής επιχειρήσεων ή άμεσο ή στενό οικογενειακό μέλος αυτού, μπορεί να γίνει αποδέκτης δελεασμού. Οι δελεασμοί μπορεί να λάβουν ποικίλες μορφές, περιλαμβανομένων των δώρων, της φιλοξενίας, της προνομιακής μεταχείρισης και της ανάρμοστης επίκλησης φιλίας ή αφοσίωσης. 

350.2 Οι προσφορές δελεασμών μπορεί να δημιουργήσουν απειλές κατά της συμμόρφωσης με τις βασικές αρχές. Όταν σε έναν επαγγελματία λογιστή επιχειρήσεων ή άμεσο ή στενό οικογενειακό μέλος αυτού, προσφέρεται δελεασμός, η κατάσταση πρέπει να εξετάζεται πολύ προσεχτικά. Απειλές κατά της αντικειμενικότητας ή της εμπιστευτικότητας λόγω προσωπικού συμφέροντος δημιουργούνται όταν παρέχεται δελεασμός με σκοπό την αθέμιτη επιρροή σε ενέργειες ή αποφάσεις, την ενθάρρυνση παράνομης ή ανέντιμης συμπεριφοράς ή την απόκτηση εμπιστευτικών πληροφοριών. Απειλές κατά της αντικειμενικότητας ή της εμπιστευτικότητας λόγω εκφοβισμού δημιουργούνται εάν γίνει αποδεκτός ένας τέτοιος δελεασμός και κατόπιν ακολουθήσουν απειλές για την δημοσιοποίηση της προσφοράς και τη ζημία της φήμης είτε του επαγγελματία λογιστή επιχειρήσεων ή του άμεσου ή στενού οικογενειακού του μέλους. 

350.3 Η σοβαρότητα των απειλών αυτών θα εξαρτηθεί από τη φύση, την αξία και την πρόθεση πίσω από την προσφορά. Εάν ένα λογικό και πληροφορημένο τρίτο μέρος, γνωρίζοντας όλες τις σχετικές πληροφορίες, θα θεωρούσε τον δελεασμό ασήμαντο και χωρίς σκοπό να ενθαρρύνει αντιδεοντολογική συμπεριφορά, τότε ο επαγγελματίας λογιστής επιχειρήσεων μπορεί να συμπεράνει ότι η προσφορά γίνεται στα πλαίσια της συνήθους επιχειρηματικής δραστηριότητας και μπορεί γενικά να συμπεράνει ότι δεν υπάρχει σημαντική απειλή κατά της συμμόρφωσης με τις βασικές αρχές. 

350.4 Εάν οι απειλές δεν είναι καθαρά ασήμαντες, πρέπει να εξετάζονται και να εφαρμόζονται τα αναγκαία μέτρα προστασίας για να τις εξαλείψουν ή να τις μειώσουν σε αποδεκτό επίπεδο. Όταν οι απειλές δεν μπορούν να εξαλειφθούν ή να μειωθούν σε αποδεκτό επίπεδο με την εφαρμογή μέτρων προστασίας, ο επαγγελματίας λογιστής επιχειρήσεων δεν πρέπει να αποδέχεται τον δελεασμό. Αφού οι πραγματικές ή οι προφανείς απειλές κατά της συμμόρφωσης προς τις βασικές αρχές δεν προκύπτουν μόνο από την αποδοχή ενός δελεασμού, αλλά μερικές φορές από το γεγονός ότι έχει γίνει η προσφορά, πρέπει να λαμβάνονται πρόσθετα μέτρα προστασίας. Ο επαγγελματίας λογιστής επιχειρήσεων πρέπει να εκτιμά τον κίνδυνο που σχετίζεται με όλες αυτές τις προσφορές και να εξετάζει εάν πρέπει να πραγματοποιηθούν οι ακόλουθες ενέργειες: 

(α) Όπου έχουν γίνει τέτοιες προσφορές, τα ανώτερα επίπεδα διοίκησης ή αυτοί που είναι επιφορτισμένοι με τη διακυβέρνηση του εργοδότη οργανισμού πρέπει να ενημερωθούν αμέσως, 

(β) Να ενημερωθούν για την προσφορά τα τρίτα μέρη – για παράδειγμα, ο επαγγελματικός φορέας ή ο εργοδότης του ατόμου που έκανε την προσφορά. Ο επαγγελματίας λογιστής επιχειρήσεων πρέπει, όμως, να εξετάσει την λήψη νομικής συμβουλής πριν κάνει αυτή την κίνηση. 

(γ) Να ενημερωθούν τα άμεσα ή στενά οικογενειακά μέλη για τις σχετικές απειλές και τα μέτρα προστασίας όταν τα πρόσωπα αυτά είναι σε θέσεις που πιθανώς μπορεί να καταλήξουν σε προσφορές δελεασμών, για παράδειγμα ως αποτέλεσμα της εργασιακής τους κατάστασης, και 

(δ) Να ενημερωθούν τα ανώτερα επίπεδα διοίκησης ή αυτοί που είναι επιφορτισμένοι με την διακυβέρνηση του εργοδότη οργανισμού, όταν άμεσα ή στενά οικογενειακά μέλη εργάζονται σε ανταγωνιστές ή πιθανούς προμηθευτές του οργανισμού αυτού. 

Υποβολή προσφορών. (Making Offers) 

350.5 Ο επαγγελματίας λογιστής επιχειρήσεων μπορεί να βρεθεί σε θέση όπου αναμένεται, ή είναι κάτω από άλλη πίεση, να προσφέρει δελεασμούς για να προκαταλάβει την κρίση άλλου ατόμου ή οργανισμού, να επηρεάσει τη διαδικασία λήψης αποφάσεων ή να αποκτήσει εμπιστευτικές πληροφορίες. 

350.6 Τέτοια πίεση μπορεί να προέλθει από το εσωτερικό του εργοδότη οργανισμού, για παράδειγμα από κάποιο συνάδελφο ή ανώτερο. Μπορεί επίσης να προέλθει από εξωτερικό άτομο ή οργανισμό, με την προτροπή για ενέργειες ή επιχειρηματικές αποφάσεις που θα ήταν επωφελείς για τον εργοδότη οργανισμό που πιθανώς επηρεάζουν ανάρμοστα τον επαγγελματία λογιστή της επιχειρήσεων. 

350.7 Ο επαγγελματίας λογιστής επιχειρήσεων δεν πρέπει να προσφέρει δελεασμό προκειμένου να επηρεάσει ανάρμοστα την επαγγελματική κρίση τρίτου μέρους. 

350.8 Στις περιπτώσεις που η πίεση για προσφορά αντιδεοντολογικού δελεασμού προέρχεται μέσα από τον εργοδότη οργανισμό, ο επαγγελματίας λογιστής επιχειρήσεων πρέπει να ακολουθεί τις αρχές και τις οδηγίες αναφορικά με την επίλυση δεοντολογικών συγκρούσεων , όπως αυτές διατυπώνονται στο Μέρος Α του παρόντος Κώδικα. 

ΟΡΙΣΜΟΙ (DEFINITIONS)

Στον παρόντα Κώδικα Δεοντολογίας για Επαγγελματίες Λογιστές, οι ακόλουθες εκφράσεις έχουν τις εξής ερμηνείες: 

	Διαφήμιση (Advertising)
	Η γνωστοποίηση στο κοινό πληροφοριών επί των υπηρεσιών ή των δεξιοτήτων που παρέχονται από επαγγελματίες λογιστές σε δημόσια άσκηση του επαγγέλματος, με σκοπό την προσέλκυση επαγγελματικής δραστηριότητας.  



	Πελάτης διασφάλισης

(Assurance client)
	Το υπεύθυνο μέρος το οποίο είναι ένα ή περισσότερα πρόσωπα που:

(α) Σε μία ανάθεση με απ’ ευθείας αναφορά, είναι υπεύθυνο για το υποκείμενο θέμα, ή 
(β) Σε μία ανάθεση που αφορά ισχυρισμούς είναι υπεύθυνο για τις πληροφορίες επί του υποκειμένου θέματος και ενδέχεται να είναι υπεύθυνο και για το υποκείμενο θέμα.

(Για πελάτη διασφάλισης που είναι πελάτης ελέγχου οικονομικών καταστάσεων, βλέπε ορισμό του πελάτη ελέγχου οικονομικών καταστάσεων).



	Ανάθεση Διασφάλισης

(Assurance Engagement)
	Η ανάθεση στην οποία ένας επαγγελματίας λογιστής σε δημόσια άσκηση του επαγγέλματος εκφράζει συμπέρασμα σχεδιασμένο να ενισχύσει το βαθμό εμπιστοσύνης των σκοπούμενων χρηστών, εκτός του υπεύθυνου μέρους, σχετικά με το αποτέλεσμα της αξιολόγησης ή επιμέτρησης ενός υποκειμένου θέματος βάσει κριτηρίων. 

(Για οδηγίες επί των αναθέσεων διασφάλισης, βλέπε το Διεθνές Πλαίσιο Αναθέσεων Διασφάλισης που εκδίδεται από το Συμβούλιο Διεθνών Προτύπων Ελέγχου και  Προτύπων Διασφάλισης, το οποίο περιγράφει τα στοιχεία και τους αντικειμενικούς σκοπούς μιας ανάθεσης διασφάλισης και ταυτοποιεί αναθέσεις στις οποίες εφαρμόζονται τα Διεθνή Ελεγκτικά Πρότυπα (ΔΕΠ), τα Διεθνή Πρότυπα Αναθέσεων Επισκόπησης (ΔΠΑΕ) και τα Διεθνή Πρότυπα Αναθέσεων Διασφάλισης (ΔΠΑΔ).



	Ομάδα διασφάλισης

(Assurance team)
	(α) Όλα τα μέλη της ομάδας ανάθεσης για την ανάθεση διασφάλισης, 

(β) Όλοι οι άλλοι εντός μιας επιχείρησης που μπορούν άμεσα να επηρεάσουν το αποτέλεσμα της ανάθεσης διασφάλισης, περιλαμβανομένων: 

(i) εκείνων που προτείνουν την αποζημίωση του επικεφαλής εταίρου της ανάθεσης διασφάλισης ή που παρέχουν άμεση εποπτεία, διοίκηση ή άλλη επίβλεψη στον εταίρο ανάθεσης διασφάλισης, σε σχέση με την εκτέλεση της ανάθεσης διασφάλισης. Για τους σκοπούς μιας ανάθεσης ελέγχου οικονομικών καταστάσεων περιλαμβάνονται εκείνοι που βρίσκονται σε όλα τα διαδοχικά ανώτερα επίπεδα, από τον επικεφαλής της ανάθεσης διασφάλισης έως το γενικό διευθυντή της επιχείρησης, 

(ii) εκείνων που συμβουλεύουν, αναφορικά με ειδικά τεχνικά ή κλαδικά θέματα, συναλλαγές ή γεγονότα για τη ανάθεση διασφάλισης, και

(iii) εκείνων που προσφέρουν δικλείδες διασφάλισης ποιότητας για τη ανάθεση διασφάλισης, συμπεριλαμβανομένων εκείνων που διενεργούν την επισκόπηση των δικλείδων διασφάλισης ποιότητας της ανάθεσης διασφάλισης, και 

(γ) Σε σχέση με ένα πελάτη ελέγχου οικονομικών καταστάσεων, όλοι εκείνοι που βρίσκονται εντός μιας επιχείρησης του δικτύου, οι οποίοι μπορούν άμεσα να επηρεάσουν το αποτέλεσμα της ανάθεσης ελέγχου οικονομικών καταστάσεων. 



	Καθαρά ασήμαντο 

(Clearly insignificant)
	Ένα θέμα που θεωρείται επουσιώδες και άνευ επιπτώσεων.



	Στενή οικογένεια 

(Close family)
	Γονέας, τέκνο ή αδελφός (αδελφή), που δεν είναι άμεσο οικογενειακό μέλος.



	Αμοιβή υπό αίρεση

(Contingent fee)
	Η αμοιβή που υπολογίζεται σε προκαθορισμένη βάση σχετιζόμενη με το αποτέλεσμα ή την κατάληξη μιας συναλλαγής ή το αποτέλεσμα της πραγματοποιηθείσας εργασίας. Η αμοιβή που καθορίζεται από δικαστική ή άλλη δημόσια αρχή δεν είναι αμοιβή υπό αίρεση.



	Άμεσο χρηματοοικονομικό συμφέρον 

(Direct financial Interest)
	Το χρηματοοικονομικό συμφέρον το οποίο:

· κατέχεται άμεσα και βρίσκεται υπό τον πλήρη έλεγχο ενός ατόμου ή μιας οντότητας (περιλαμβανομένων και εκείνων που διοικούνται κατά τη διακριτική ευχέρεια άλλων), ή

· κατέχεται επωφελώς μέσω συλλογικού επενδυτικού οχήματος, περιουσίας, καταπιστεύματος ή άλλου ενδιάμεσου επί του οποίου το άτομο ή η οντότητα ασκεί έλεγχο. 

	Μέλος Διοικητικού Συμβουλίου ή Αξιωματούχος

(Director or officer)
	Αυτοί που έχουν επιφορτιστεί με την διακυβέρνηση μιας οντότητας, ανεξάρτητα από τον τίτλο που φέρουν, ο οποίος ενδέχεται να διαφέρει από χώρα σε χώρα.



	Εταίρος ανάθεσης

(Engagement Partner)
	Ο εταίρος ή άλλο πρόσωπο στην επιχείρηση που έχει την ευθύνη της ανάθεσης και της εκτέλεσης αυτής, καθώς και της έκθεσης που εκδίδεται για λογαριασμό της επιχείρησης, και ο οποίος, όπου απαιτείται, έχει την ανάλογη εξουσιοδότηση από επαγγελματικό, νομικό ή ρυθμιστικό φορέα.



	Επισκόπηση δικλείδων διασφάλισης ποιότητας της ανάθεσης 

(Engagement quality control review)
	Μια διαδικασία σχεδιασμένη να παρέχει, πριν από την έκδοση της έκθεσης, αντικειμενική αξιολόγηση, των σημαντικών κρίσεων που έκαναν τα μέλη της ομάδας αναθέσεως και των συμπερασμάτων στα οποία κατέληξαν κατά την σύνταξη της έκθεσης.



	Ομάδα ανάθεσης

(Engagement  team)
	Όλο το προσωπικό που εκτελεί μια ανάθεση, περιλαμβανομένων όλων των ειδικών με τους οποίους συμβλήθηκε  η επιχείρηση σε σχέση με την ανάθεση αυτή.



	Υπάρχων λογιστής

(Existing accountant)
	Ο επαγγελματίας λογιστής σε δημόσια άσκηση του επαγγέλματος, που έχει διοριστεί ελεγκτής ή προσφέρει λογιστικές, φορολογικές, συμβουλευτικές ή άλλες παρεμφερείς επαγγελματικές υπηρεσίες για έναν πελάτη.



	Χρηματοοικονομικό συμφέρον 

(Financial interest)
	Ένα συμφέρον σε συμμετοχικό ή άλλο τίτλο, ομολογία, δάνειο ή άλλο τίτλο χρέους μιας οντότητας, περιλαμβανομένων των δικαιωμάτων και των δεσμεύσεων για απόκτηση τέτοιου συμφέροντος καθώς και παραγώγων άμεσα σχετιζόμενων με τέτοιο συμφέρον.



	Οικονομικές καταστάσεις 

(Financial statements)
	Οι ισολογισμοί, οι καταστάσεις αποτελεσμάτων ή λογαριασμοί κερδών και ζημιών, οι καταστάσεις μεταβολών χρηματοοικονομικής θέσης (οι οποίες μπορεί να παρουσιάζονται με ποικίλους τρόπους, όπως για παράδειγμα ως καταστάσεις ταμειακών ροών ή καταστάσεις κίνησης κεφαλαίων), τα προσαρτήματα και άλλες καταστάσεις καθώς και το επεξηγηματικό υλικό, τα οποία αποτελούν μέρος των οικονομικών καταστάσεων.



	Πελάτης ελέγχου οικονομικών καταστάσεων

(Financial statement audit client)
	Μια οντότητα αναφορικά με την οποία μια επιχείρηση εκτελεί ανάθεση ελέγχου οικονομικών καταστάσεων. Όταν ο πελάτης είναι οντότητα εισηγμένη σε χρηματιστήριο αξιών, στην έννοια του πελάτη ελέγχου οικονομικών καταστάσεων περιλαμβάνονται πάντα οι συνδεδεμένες οντότητες του πελάτη.



	Ανάθεση ελέγχου οικονομικών καταστάσεων

(Financial Statement audit Engagement)
	Μια ανάθεση εύλογης διασφάλισης στην οποία ο επαγγελματίας λογιστής σε δημόσια άσκηση του επαγγέλματος εκφράζει γνώμη σχετικά με το εάν οι οικονομικές καταστάσεις έχουν καταρτιστεί, από κάθε ουσιώδη πλευρά, σύμφωνα με καθοριζόμενο πλαίσιο χρηματοοικονομικής αναφοράς, όπως για παράδειγμα μια ανάθεση που εκτελείται σύμφωνα με τα Διεθνή Ελεγκτικά Πρότυπα (ΔΕΠ). Αυτό περιλαμβάνει και τον Καταστατικό Έλεγχο, ο οποίος είναι ο έλεγχος οικονομικών καταστάσεων που απαιτείται από τη νομοθεσία ή άλλο κανονισμό.



	Επιχείρηση (Firm)
	(α) Ένας ελεύθερος επαγγελματίας, προσωπική, ή κεφαλαιουχική εταιρεία επαγγελματιών λογιστών,

(β) Μια οντότητα που ελέγχει τέτοια μέρη, και 

(γ) Μια οντότητα που ελέγχεται από τέτοια μέρη μέσω ιδιοκτησίας, διοίκησης ή άλλων μέσων.



	Άμεση οικογένεια 

(Immediate family)


	Σύζυγος (ή ισότιμο πρόσωπο) ή προστατευόμενο μέλος.



	Ανεξαρτησία (Independence)
 


	Ανεξαρτησία είναι:

(α) Η ανεξαρτησία στη σκέψη – η νοητική κατάσταση που επιτρέπει την έκφραση γνώμης χωρίς την επίδραση επιρροών που περιορίζουν την επαγγελματική κρίση, επιτρέποντας σε ένα άτομο να ενεργεί με ακεραιότητα και να επιδεικνύει αντικειμενικότητα και επαγγελματικό σκεπτικισμό.

(β) Ανεξαρτησία στην εμφάνιση – η αποφυγή γεγονότων και καταστάσεων που είναι τόσο σημαντικά ώστε ένα λογικό και πληροφορημένο τρίτο μέρος, έχοντας γνώση όλων των σχετικών πληροφοριών, συμπεριλαμβανομένων όλων των μέτρων προστασίας που εφαρμόστηκαν, θα κατέληγε στο λογικό συμπέρασμα ότι η ακεραιότητα, η αντικειμενικότητα και ο επαγγελματικός σκεπτικισμός μιας επιχείρησης ή ενός μέλους της ομάδας διασφάλισης έχουν περιορισθεί.



	Έμμεσο χρηματοοικονομικό συμφέρον 

(Indirect financial interest)
	Το χρηματοοικονομικό συμφέρον που κατέχεται επωφελώς μέσω συλλογικού επενδυτικού οχήματος, περιουσίας, καταπιστεύματος ή άλλου ενδιαμέσου  επί του οποίου το άτομο ή η οντότητα δεν ασκεί έλεγχο. 



	Εισηγμένη (σε χρηματιστήριο αξιών) οντότητα 

(Listed entity)
	Μια οντότητα της οποίας μετοχές, τίτλοι ή χρέος έχουν εγγραφεί ή εισαχθεί σε αναγνωρισμένο χρηματιστήριο αξιών ή διαπραγματεύονται υπό τους κανονισμούς αναγνωρισμένου χρηματιστηρίου αξιών, ή άλλου ισότιμου οργανισμού.



	Δίκτυο (Network)
	Μια μεγαλύτερη δομή η οποία:

(α) Αποσκοπεί στη συνεργασία, και

(β) Αποσκοπεί καθαρά στο κέρδος ή στην από κοινού συμμετοχή στο κόστους ή έχει κοινή ιδιοκτησία, έλεγχο ή διοίκηση, κοινές πολιτικές δικλίδων διασφάλισης ποιότητας και διαδικασίες, κοινή επιχειρηματική στρατηγική, κάνει χρήση κοινής εταιρικής επωνυμίας ή κοινών σημαντικών επαγγελματικών πόρων.



	Επιχείρηση δικτύου 

(Network firm)
	Μια επιχείρηση ή οντότητα που ανήκει σε ένα δίκτυο.



	Γραφείο (Office)
	Μια διακριτή υποομάδα, οργανωμένη είτε γεωγραφικά ή κατά κατηγορία επαγγελματικής δραστηριότητας.



	Επαγγελματίας λογιστής 

(Professional Accountant)
	Ένα άτομο που είναι μέλος σε ινστιτούτο - μέλος της Διεθνούς Ομοσπονδίας Λογιστών.(Δ.Ο.Λ.)



	Επαγγελματίας λογιστής επιχειρήσεων

(Professional Accountant in business)
	Ο επαγγελματίας λογιστής που εργάζεται ή απασχολείται με εκτελεστική ή μη εκτελεστική δικαιοδοσία σε τομείς όπως το εμπόριο, η βιομηχανία, οι υπηρεσίες, ο δημόσιος τομέας, η εκπαίδευση, ο μη κερδοσκοπικός τομέας, οι κανονιστικοί φορείς ή οι επαγγελματικοί φορείς ή ο επαγγελματίας λογιστής που έχει σύμβαση με τέτοιες οντότητες.

	Επαγγελματίας λογιστής σε δημόσια άσκηση του επαγγέλματος 

(Professional Accountant in 

public practice) 

	Ο επαγγελματίας λογιστής, ανεξάρτητα από τον τομέα απασχόλησής του (π.χ. έλεγχος, φορολογικά ή παροχή συμβουλών) σε μια επιχείρηση που παρέχει επαγγελματικές υπηρεσίες. Ο όρος αυτός επίσης αναφέρεται σε επιχείρηση επαγγελματιών λογιστών σε δημόσια άσκηση του επαγγέλματος.



	Επαγγελματικές υπηρεσίες

(Professional services)
	Υπηρεσίες που απαιτούν λογιστικές ή σχετικές δεξιότητες, προσφερόμενες από επαγγελματία λογιστή, περιλαμβανομένης της λογιστικής, της ελεγκτικής, της φορολογίας, της παροχής διοικητικών συμβουλών και των υπηρεσιών χρηματοοικονομικής διοίκησης.



	Συνδεδεμένη οντότητα 

(Related entity) 

	Μια οντότητα η οποία έχει οποιαδήποτε από τις παρακάτω σχέσεις με τον πελάτη:

(α) Μια οντότητα που έχει άμεσο ή έμμεσο έλεγχο επί του πελάτη, με την προϋπόθεση ότι ο πελάτης είναι σημαντικός για αυτή την οντότητα,

(β) Μια οντότητα με άμεσο χρηματοοικονομικό συμφέρον στον πελάτη με την προϋπόθεση ότι η εν λόγω οντότητα έχει σημαντική επιρροή επί του πελάτη και το συμφέρον στον πελάτη είναι σημαντικό για την οντότητα αυτή,

(γ) Μια οντότητα επί της οποίας ο πελάτης έχει άμεσο ή έμμεσο έλεγχο, 

(δ) Μια οντότητα στην οποία ο πελάτης, ή μια οντότητα συνδεδεμένη με τον πελάτη σύμφωνα με το (γ) ανωτέρω, έχουν άμεσο χρηματοοικονομικό συμφέρον το οποίο τους προσδίδει σημαντική επιρροή επί της εν λόγω οντότητας και το συμφέρον είναι σημαντικό για τον πελάτη και τη συνδεδεμένη με αυτόν οντότητα στο (γ), και

(ε) Μια οντότητα που βρίσκεται υπό κοινό έλεγχο με τον πελάτη (στο εξής «αδελφή οντότητα»), με την προϋπόθεση ότι η αδελφή οντότητα και ο πελάτης είναι και οι δύο σημαντικοί για την οντότητα που ελέγχει τόσο τον πελάτη όσο και την αδελφή οντότητα.


ΗΜΕΡΟΜΗΝΙΑ ΙΣΧΥΟΣ (EFFECTIVE DATE)

Ο παρών Κώδικας ισχύει από την 30η Ιουνίου 2006. Οι Παράγραφοι 290.1-290.13 και 290.27 – 290.47 εφαρμόζονται σε αναθέσεις διασφαλίσεων όταν η έκθεση διασφαλίσεως έχει ημερομηνία την ή μετά την 30 Ιουνίου 2006. Οι Παράγραφοι 290.14 - 290.26, που εκδόθηκαν το Ιούλιο 2006, εφαρμόζονται σε αναθέσεις διασφαλίσεων όταν η έκθεση διασφαλίσεως έχει ημερομηνία την ή μετά την 31 Δεκεμβρίου 2008. 

Διεθνής Ομοσπονδία Λογιστών (International Federation of Accountants)

545 Fifth Avenue, 14th Floor, New York, NY 10017 USA

Tel +1 (212) 286-9344 Fax +1(212) 286-9570 www.ifac.org 
( Ο Κώδικας εκδόθηκε τον Ιούνιο 2005 και η ημερομηνία έναρξης ισχύος του ήταν η 30 Ιουνίου 2006. Οι Παράγραφοι 290.1-290.13 και 290.27 – 290.47 εφαρμόζονται σε διασφαλιστικές αναθέσεις όταν η διασφαλιστική έκθεση έχει ημερομηνία την ή μετά την 30 Ιουνίου 2006. Οι Παράγραφοι 290.14 - 290.26, που εκδόθηκαν το Ιούλιο 2006, εφαρμόζονται σε διασφαλιστικές αναθέσεις όταν η διασφαλιστική έκθεση έχει ημερομηνία την ή μετά την 31 Δεκεμβρίου 2008.


( Βλέπε Ορισμούς. 





( Βλέπε Ορισμούς


( Βλέπε Ορισμούς.


( Βλέπε Ορισμούς.


( Βλέπε Ορισμούς..


( Βλέπε Ορισμούς. 








( Βλέπε Ορισμούς. 





( Βλέπε Ορισμούς. 


( Βλέπε Ορισμούς. 


� Οι αμοιβές υπό αίρεση για υπηρεσίες που δεν αφορούν διασφάλιση παρεχόμενες σε πελάτες διασφάλισης σχολιάζονται στην Παράγραφο 290 του παρόντος Κώδικα.








( Βλέπε ορισμούς. .





( Βλέπε Ορισμούς.





( Βλέπε Ορισμούς..





� Οι Παράγραφοι 290.14 - 290.26, που εκδόθηκαν το Ιούλιο 2006, εφαρμόζονται σε αναθέσεις διασφάλισης όταν η έκθεση διασφάλισης έχει ημερομηνία την ή μετά την 31 Δεκεμβρίου 2008.





( Βλέπε Ορισμούς.


( Βλέπε. Ορισμούς 


( Βλέπε Ορισμούς.


� Βλ. Επίσης Διερμηνεία 2003-01 στη σελίδα 114


( Βλέπε Ορισμούς. 


� Βλ. Επίσης Διερμηνεία 2003-02 στη σελίδα 115


�Τώρα αναφέρεται ως Συμβούλιο Διεθνών Προτύπων Δεοντολογίας για Λογιστές 


� Βλέπε υποσημείωση 5


� Βλέπε υποσημείωση 5











PAGE  
38

